text:
སྨན་སྦྱོར་ནུས་པ་ཕྱོགས་བསྡུས་ཀྱི་བཤད་ཁྲིད་གསན།
སྨན་རམས་པ་པདྨ་རྡོ་རྗེ་མཆོག་ལ་བོད་ཀྱི་སྨན་རྩིས་མཐོ་སློབ་ཁང་གི་དོན་གཉེར་ལྡན་པའི་སྨན་སློབ་ཁག་ཅིག་ནས་རེ་བསྐུལ་ཞུས་པ་བཞིན་ཕྱི་ལོ་༢༠༠༧ ལོར་སྨན་སྦྱོར་ནུས་པ་ཕྱོགས་བསྡུས་ཀྱི་བཤད་ཁྲིད་དང་སྦྲགས། སྨན་རམས་པ་རང་ཉིད་ནས་ལོ་མང་རིང་དུ་བསགས་པའི་ནད་བཅོས་ཉམས་མྱོང་གི་མན་ངག་རྣམས་སྦས་གསང་མེད་པར་གསལ་རྗེན་དུ་བསྟན་གནང་ཡོད། འདིའི་ནང་སྨན་སྦྱོར་ནུས་པ་ཕྱོགས་བསྡུས་ཀྱི་བཤད་ཁྲིད་ལ་དུམ་ཚན་སོ་བདུན་དུ་ཕྱེ་ནས་ཚན་པ་སོ་སོའི་ནང་གི་བརྗོད་བྱ་གཤམ་དུ་གསལ་བཀོད་བྱས་ཡོད།
བཤད་ཁྲིད་གསན་པར་ཚན་པ་སོ་སོར་ནོན།
ནུས་པ་ཕྱོགས་བསྡུས་ཚན་པ། དང་པོ།
(1 མཆོད་བརྗོད། 2 ཀོ་བྱི་བཅུ་གསུམ། 3 ཀོ་ཁྲག 4 ཀོ་ལ་བཅུ་གཅིག)
ནུས་པ་ཕྱོགས་བསྡུས་ཚན་པ། གཉིས་པ།
(5 ཀླུ་བདུད་བཅོ་བརྒྱད།)
ནུས་པ་ཕྱོགས་བསྡུས་ཚན་པ། གསུམ་པ།
(6 སྐྱུ་རུ་ཉེར་ལྔ།)
ནུས་པ་ཕྱོགས་བསྡུས་ཚན་པ། བཞི་པ།
(7 སྐྱེར་ཤུན་བརྒྱད་པ། 8 སྐྱེར་ཁྱུང་། 9 སྐྲན་བཤིག་རྡོ་རྗེ་ཕ་ལམ།)
(10 ཁྱུང་ལྔ།)
ནུས་པ་ཕྱོགས་བསྡུས་ཚན་པ། དྲུག་པ།
(11 ཁྱུང་ལྔ་ནི་ལ། 12 ཁྱུང་ལྔ་མཆུ་སྡེར། 13 ཁྲག་སྨན་བཅུ་གཅིག)
ནུས་པ་ཕྱོགས་བསྡུས་ཚན་པ། བདུན་པ།
(14 ཁྲག་རླུང་ཆུ་འབེབས། 15 ཁྲག་གཅོད་གུར་གུམ་བརྒྱད་པ། 16 འཁྲུགས་གློ་ཀུན་སེལ། 17 གུ་ཡུ་ཉེར་བརྒྱད། 18 གུ་ཡུ་བདེ་དཔག)
ནུས་པ་ཕྱོགས་བསྡུས་ཚན་པ། བརྒྱད་པ།
(19 གྲང་མཁྲིས་བཅུ་པ།)
ནུས་པ་ཕྱོགས་བསྡུས་ཚན་པ། དགུ་པ།
(20 གུར་ཁྱུང་ཕྱག་རྡོར། 21 གུར་གུམ་མཆོག་བདུན། 22 གུར་གུམ་བཅུ་གསུམ། 23 དགའ་བ་བཅུ་དྲུག)
ནུས་པ་ཕྱོགས་བསྡུས་ཚན་པ། བཅུ་པ།
(24 འགག་སེལ་བརྒྱད་པ། 25 གྲུབ་ཐོབ་རིལ་དཀར། 26 རྒ་ལོ་བ་ཡི་སྨན་དམར། 27 རྒ་སྤང་།)
ནུས་པ་ཕྱོགས་བསྡུས་ཚན་པ། བཅུ་གཅིག
(28 རྒུན་འབྲུམ་བདུན་པ། 29 ཁྲག་ཚབས་བཅུ་བཞི།)
ནུས་པ་ཕྱོགས་བསྡུས་ཚན་པ། བཅུ་གཉིས།
(30 བརྒྱད་ལྔ། 31 གློ་ཚད་ཀུན་སེལ། 32 ས་གས་དགུ་པ།)
ནུས་པ་ཕྱོགས་བསྡུས་ཚན་པ། བཅུ་གསུམ།
(33 གྷི་ཁྱུང་། 34 གྷི་ཏིག 35 གྷི་ཙན།)
ནུས་པ་ཕྱོགས་བསྡུས་ཚན་པ། བཅུ་བཞི།
(36 དངུལ་ཆུ་བཅོ་བརྒྱད། 37 དངུལ་རིན་བཅོ་བརྒྱད། 38 ཅུ་གང་བདེ་བྱེད། 39 ཅུ་གང་ཉེར་ལྔ།)
ནུས་པ་ཕྱོགས་བསྡུས་ཚན་པ། བཅོ་ལྔ།
(40 ཅོང་ཞི་དྲུག་པ། 41 ཅོང་ཏིག)
ནུས་པ་ཕྱོགས་བསྡུས་ཚན་པ། བཅུ་དྲུག
(42 གཅིན་སྙི་སྐྱུ་རུ་དྲུག་པ། 43 གཅིན་སྙི་ཨ་རུ་བཅོ་བརྒྱད། 44 ཆམ་འཇོམས་དཔའ་བོ་བཅུ་བཞི།)
ནུས་པ་ཕྱོགས་བསྡུས་ཚན་པ། བཅུ་བདུན།
(45 འཆི་མེད་སྲིན་སེལ། 46 ཏང་ཀུན་བརྒྱད་པ། 47 ཉི་ཁྱུང་། 48 གཉེན་པོ་བཅོ་བརྒྱད།)
ནུས་པ་ཕྱོགས་བསྡུས་ཚན་པ། བཅོ་བརྒྱད།
(49 ཏིག་ཏ་བརྒྱད་པ། 50 ཏིག་ཏ་ཉེར་ལྔ། 51 རྟ་ཟི་དམར་པོ།)
ནུས་པ་ཕྱོགས་བསྡུས་ཚན་པ། བཅུ་དགུ།
(52 སྟར་བུ་བཅུ་དགུ། 53 སྟར་བྱང་།)
ནུས་པ་ཕྱོགས་བསྡུས་ཚན་པ། ཉི་ཤུ།
(54 ཐང་ཆེན་ཉེར་ལྔ། 55 ད་ཏྲིག་ཉེར་ལྔ། 56 ད་ལིས་བཅོ་བརྒྱད།)
ནུས་པ་ཕྱོགས་བསྡུས་ཚན་པ། ཉེར་གཅིག
(57 ད་ལིས་བཅུ་དྲུག 58 དྭགས་སྨན་བཅོ་ལྔ།)
ནུས་པ་ཕྱོགས་བསྡུས་ཚན་པ། ཉེར་གཉིས།
(59 བདུད་ཏིག 60 བདུད་རྩི་འཆི་སོས། 61 བདུད་རྩི་གསུམ་སྦྱོར། 62 བདུད་རྩི་བཅུ་གཅིག 63 བདུད་རྩི་ལྔ་ལུམས།)
ནུས་པ་ཕྱོགས་བསྡུས་ཚན་པ། ཉེར་གསུམ།
(64 བདུད་རྩི་རིལ་དཀར། 65 བདེ་བྱེད་སྙོམས་ལྡན།)
ནུས་པ་ཕྱོགས་བསྡུས་ཚན་པ། ཉེར་བཞི།
(66 བདེ་མྱུག 67 རྡོ་རྗེ་རབ་འཇོམས། 68 རྡོ་ཁྲག 69 རྡོ་རྗེ་ཁྲབ་རིངས། 70 ནག་མཚུར་གསུམ་ཐང་། 71 ནོར་བུ་བདུན་ཐང་།)
ནུས་པ་ཕྱོགས་བསྡུས་ཚན་པ། ཉེར་ལྔ།
(72 རྣམ་རྒྱལ་གསེར་མདོག 73 པད་རག་མདོག་ལྡན། 74 སྤང་རྒྱན་བཅོ་ལྔ། 75 སྤང་རྩི་བཅུ་གཉིས། 76 སྤང་ཁྲག་བཅུ་གཉིས། 77 སྤོས་དཀར་བཅུ་པ། 78 སྤོས་ཁྱུང་བཅོ་ལྔ། 79 སྤྲིན་བྲལ་ཟླ་ཟེར།)
ནུས་པ་ཕྱོགས་བསྡུས་ཚན་པ། ཉེར་དྲུག
(80 ཕག་མོ་གྲུ་པ། 81 ཕན་པ་ཀུན་ལྡན། 82 ཕྱོགས་རྩེ། 83 འཕྲུལ་ཐང་། 84 བི་མ་ལ། 85 བྱ་ཁུད་བདུད་རྩི་གསུམ་སྦྱོར། 86 བྱ་ཁུད་ཁྱུང་བསྣན། 87 བྱ་ཁྱུང་སྔོན་པོ། 88 བྱི་ཏང་བདུན་པ། 89 བྱང་ཆོས་སོ་བདུན།)
ནུས་པ་ཕྱོགས་བསྡུས་ཚན་པ། ཉེར་བདུན།
(90 བྲེ་ག་བཅུ་གསུམ། 91 བྲག་ཞུན་དགུ་པ། 92 བྲག་ཁྱུང་། 93 འབྲས་གསུམ་ཐང་། 94 དབང་པོ་ཀུན་གསལ། 95 འབའ་སམ། 96 དབྱངས་ཅན་རིལ་བུ། 97 འབྱར་ཆེན། 98 འབྲོང་རྩེ་བརྒྱད་པ། 99 བླ་མེད་ཁྲག་སྦྱོར་ཉེར་ལྔ། 100 བློན་པོ་གསུམ་སྦྱོར། 101 བློན་ཁྱུང་། 102 བློན་པོ་དགུ་སྦྱོར། 103 མ་ནུ་བཞི་ཐང་།)
ནུས་པ་ཕྱོགས་བསྡུས་ཚན་པ། ཉེར་བརྒྱད།
(104 མུ་ཏིག་ཉེར་ལྔ། 105 མན་ངག་བསིལ་སྦྱོར། 106 མྱང་སྤྲས་ལྔ་པ། 107 སྨུག་པོ་གཡུལ་རྒྱལ། 108 ཙན་དན་བཅོ་བརྒྱད། 109 ཙན་དན་བརྒྱད་པ། 110 གཙོ་བོ་བརྒྱད་པ། 111 གཙོ་བརྒྱད་གཡུ་རལ། 112 གཙོ་བོ་ཉེར་ལྔ།)
ནུས་པ་ཕྱོགས་བསྡུས་ཚན་པ། ཉེར་དགུ།
(113 རྩ་ཐག་བཅུ་དྲུག 114 རྩ་བྱུགས། 115 ཛྰ་ཏི་གསུམ་ཐང་། 116 ཞི་ཁྱུང་། 117 ཞི་ཏིག 118 ཞི་རུ།)
ནུས་པ་ཕྱོགས་བསྡུས་ཚན་པ། སུམ་ཅུ།
(119 ཞི་གསེར། 120 ཞི་བྱེད་དྲུག་པ། 121 ཞི་དྲུག་གོ་བསྣན། 122 ཞི་ལྕུམ། 123 ཞི་བྱེད་བཅུ་གཅིག 124 ཟབ་ལག་བརྒྱད་པ། 125 གཟེ་མ་གསུམ་ཐང་། 126 ཟླ་བདུད།)
ནུས་པ་ཕྱོགས་བསྡུས་ཚན་པ། སོ་གཅིག
(127 ཟུར་ལུགས་ཟླ་ཤེལ། 128 འོལ་སེ་ཉེར་ལྔ། 129 ཡུང་བ་བཞི་ཐང་། 130 གཡུ་རིལ་བཅུ་གསུམ། 131 གཡུ་དཀར།)
ནུས་པ་ཕྱོགས་བསྡུས་ཚན་པ། སོ་གཉིས།
(132 གཡུ་ཁྱུང་། 133 གཡུ་ཁྱུང་དཀར་བསྣན། 134 རུ་རྟ་དྲུག་པ། 135 རུ་ཁྱུང་། 136 རིན་ཆེན་དགུ་སྦྱོར། 137 རིལ་དཀར་པད་སྡོང་། 138 ལི་ཤི་དྲུག་པ། 139 ལི་ཁྱུང་བཅུ་པ། 140 ལི་ཁྲག 141 ལི་ཤི་བཅུ་གཅིག 142 ལུག་མུར་བདུན་པ། 143 ལུག་ཀླད་རིལ་བུ། 144 ཤིང་མངར་དྲུག་པ། 145 སར་ཁྱུང་། 146 སེ་འབྲུ་ལྔ་པ།)
ནུས་པ་ཕྱོགས་བསྡུས་ཚན་པ། སོ་གསུམ།
(147 སེ་འབྲུ་པད་འདབ། 148 སེ་འབྲུ་ཀུན་བདེ།)
ནུས་པ་ཕྱོགས་བསྡུས་ཚན་པ། སོ་བཞི།
(149 སེ་འབྲུ་དངས་གནས། 150 སེ་འབྲུ་ཉི་དགའ། 151 སེ་འབྲུ་ཉི་དཀྱིལ།)
ནུས་པ་ཕྱོགས་བསྡུས་ཚན་པ། སོ་ལྔ།
(152 སོ་སྣུམ་བདུན་པ། 153 སུག་སྨེལ་བཅུ་པ། 154 སུག་ཁྱུང་། 155 སུག་སྨེལ་བཅུ་དགུ། 156 སེང་ལྡེང་ཉེར་གསུམ། 157 སེང་ལྡེང་ཉེར་ལྔ། 158 སེམས་བདེ། 159 ག་དུར་ཉེར་ལྔ། 160 གསང་བདག 161 གསང་སྨན། 162 ཨ་བ་བཅོ་ལྔ།)
ནུས་པ་ཕྱོགས་བསྡུས་ཚན་པ། སོ་དྲུག
(163 གསེར་མདོག་ལྔ་པ། 164 གསེར་ཏིག 165 གསེར་ཁྱུང་། 166 གསེར་མདོག་བཅུ་གཅིག 167 བསམ་འཕེལ་ནོར་བུ། 168 བསམ་ཁྱུང་། 169 བསམ་བརྒྱད་ཁྱུང་རྒྱན། 170 བསིལ་བཅུད་བཅོ་ལྔ།)
ནུས་པ་ཕྱོགས་བསྡུས་ཚན་པ། སོ་བདུན།
(171 སྲོ་ལོ་བཞི་ཐང་། 172 སྲོག་འཛིན་བཅུ་གཅིག 173 སྲོག་འཛིན་ཉེར་ལྔ། 174 སླེ་ཏྲེས་ལྔ་ཐང་། 175 ཨ་ཁྲག 176 ཨ་རྒྱ། 177 ཨར་ཀླུ། 178 ཨར་ཚེས། 179 ཨ་རྒྱན། 180 རྩ་རླུང་ཉི་ཤུ། 181 ཚངས་ལྷ། 182 ཨ་རུ་བཅུ་པ། 183 ཨ་རུ་བཅོ་བརྒྱད། 184 ཨ་ཁྱུང་། 185 ཨ་རུ་བདུན་པ། 186 ཨ་ཞི། 187 ཨར་བརྒྱད་ཁྱུང་བསྣན།)
མཐའ་མའི་འདོན་ཐེངས་།: 05.10.2015 ཉིན། 2:21 PM<< སྔ་མ།


c: text/html

text:
ངེད་གཞོན་གསར་དྲ་བས་བོད་ཀྱི་ན་གཞོན་སྙན་ངག་པ་ཁ་བ་སྙིང་ལྕགས་ལགས་ ལ་སེམས་ཁོང་རུས་པའི་སྟེང་ནས་མྱ་ངན་ཞུ།
—King Jamesཡི་ལོ་རྒྱུས་མདོར་བསྡུས། མུར་དུང་ཟླ། རྨ་ཆུ། སྐད་ཆ་དངོས་གནས་པ་ཞིག་བརྗོད་ན་དེང་གི་དུས་རབས་འདིར་ཡོད་ཚད་ལ་འགྱུར་ལྡོག་ཆེན་པོ་བྱུང་དང་འབྱུང་གྱིན་པ་ཚང་མའི་ཤེས་གསལ་རེད་དེ།
ཁོ་བོའི་སྨྱུག་མིང་ལ་ཤིས་ཚང་ལྗང་མྱུག་དང་། དྲ་མིང་ལ་འབར་ཞུན་ཞེས་འབོད། དུས་རབས་སྔ་མའི་ལོ་རབས་བརྒྱད་ཅུ་བའི་ནང་མདོ་ལྷོའི་ཀླུ་ཆུའི་ཡུལ་དུ་སྐྱེས། ཆུང་དུས་སློབ་ཆུང་ལོ་རིམ་ལྔ་བ་མཐར་ཕྱིན་ཁ་མར་རང་ཉིད་ཀྱི་མོས་པ་ལྟར་རབ་ཏུ་བྱུང་སྟེ་ད་བར་དགོན་སྡེའི་སློབ་གསོ་འབའ་ཞིག་གི་ཁྲོད་ནས་འཚར་ཏེ་འོངས། ༢༠༠༡ ལོར་གསར་རྩོམ་གྱི་ལམ་བུར་ཞུགས་པ་ནས་སྔ་ཕྱིར་ཚད་དམའ་བའི་སྙན་ངག་དང་། ལྷུག་རྩོམ། འབོལ་རྩོམ། དཔྱད་རྩོམ། གཞས་ཚིག་སོགས་མང་དུ་བྲིས་ཤིང་། དེ་དག་ལས་འགའ་ཞིག་ཕྱོགས་བསྡེབས་ཀྱིས་དེབ་ཀྱི་གཟུགས་སུའང་དཔར་མྱོང་། ད་ལྟ་མི་ཡུལ་གྱི་གྲུ་ག་ཞིག་ཏུ་སློབ་སྦྱོང་ཞེས་པའི་ཐ་སྙད་དེའི་མངའ་ཐང་ན་ཅི་ཞིག་གིས་སེམས་པ་མ་ཁོམ་པར་ལུས་ཡོད།
ངོ་སྤྲོད་མདོར་བསྡུས། དངོས་མིང་ལ་དབང་ཆེན་ཚེ་རིང་དང་གཞས་ཚིག་ཏུ་བཀོལ་བའི་མིང་ལ་སྲིད་པའི་གླུ་བ་ཨ་ཁུ་པདྨ་ཟེར། ཕ་ཡུལ་རེབ་གོང་གི་འབྲོག་རི་ཀླུ་ཆུ་ཡིན་ཞིང་༢༠༡༤ལོར་མཚོ་སྔོན་དགེ་ཐོན་སློབ་ཆེན་བོད་དབྱིན་ཆེད་ལས་ནས་མཐར་ཕྱིན་རྗེས། མཚོ་སྔོན་མི་རིགས་སློབ་གྲྭ་ཆེན་མོ་ན་དེང་རབས་རྩོམ་རིགས་ཀྱི་ཞིབ་འཇུག་སློབ་མ་འདོན་གྱིན་ཡོད། ཆེད་ལས་ལ་སྦྱངས་བ་བྱེད་ཞོར་རང་གི་དགའ་ཕྱོགས་ལྟར་རྩོམ་ཡིག་འགའ་ཤས་གཞུང་སྒེར་གྱི་དུས་དེབ་དང་ཚགས་པར་སྟེང་བཀོད་མྱོང་ལ། ༢༠༡༢ལོ་དང་༢༠༡༣ལོའི་དགེ་ཐོན་སློབ་གྲྭའི་སློབ་རའི་སྙན་ངག་དང་ལྷུག་རྩོམ་འགྲན་སྡུར་དུ་ཨང་གཉིས་པ་དང་ཨང་གསུམ་པ་ཐོབ་མྱོང་བ་དང་། ༢༠༡༣ལོར་ཁྲིམས་ལུགས་ཚགས་པར་ཁང་གིས་སྤེལ་བའི་སྨོན་ལམ་བུམ་པའི་རྒྱལ་ཡོངས་སློབ་ཆེན་སློབ་མའི་སྙན་ངག་འགྲན་སྡུར་ཁྲོད་ཨང་དང་པོ་དང་། ༢༠༡༤ལོའི་སྨོན་ལམ་བུམ་པའི་རྒྱལ་ཡོངས་སློབ་ཆེན་སློབ་མའི་ལྷུག་རྩོམ་འགྲན་སྡུར་ཁྲོད་ཨང་དང་པོ་ཐོབ་མྱོང་།
གཞོན་སྐྱེས་གཙང་ཨ་ཚེ་ཡིས་ཕ་ཡུལ་མགོ་ལོག་ནས་བླངས་པའི་ཡུལ་ལྗོངས་དང་མེ་ཏོག་གི་སྐོར་གྱི་པར་རིས་གདམས་བཀོད་ཁྱེད་ཀྱི་སྤྱན་སྔར་བསྟར་ཡོད་པས།
མདོ་འཛིན་པ། འབྲོང་ཕྲུག དགེ་རྒན་སྟག་འབུམ་རྒྱལ་ལ་མཚོན་ན། འུ་ཚོ་ཚང་མས་ཤེས་གསལ་ལྟར་རེད། འོན་ཀྱང༌། འུ་ཚོས་དགེ་རྒན་སྟག་འབུམ་རྒྱལ་ནི་ལས་གྲོགས་ཀྱི་ཅིག་ཆ་ནས་ཤེས་པ་དང༌། ཡང་ན། ཆང་ཤགས་ཤིག་གི་ཆ་ནས་ཤེས་པ་མ་གཏོགས། དགེ་རྒན་ཁོང་རྩོམ་པ་པོ་ཞིག་ཡིན་པའི་ཆ་ནས་དེ་འདྲ་ཤེས་ཀྱིན་མི་འདུག རྒྱུ་མཚན་ནི། འུ་ཚོ་ཚང་མར་སློབ་དེབ་ལ་ཞིབ་འཇུག་དང་ཁྲིད་ཟིན་ལ་ཇུས་འགོད། ལས་བྱ་ལ་ཞུ་དག་ལ་སོགས་ཀྱི་ཁྲོད་ནས་རྩོམ་རིག་བརྩམས་ཆོས་མང་པོ་ཞིག་ལ་ལྟ་བའི་དུས་ཚོད་མ་ལྡན་པ་རེད། གལ་ཏེ་ལྡན་པའི་དབང་དུ་བཏང་ན་ཡང༌། ཞེ་ལྷོད་ལ་བབ་ནས་སེམས་རྣལ་ལ་ཕབ་ནས་བལྟ་རྒྱུའི་དུས་ཚོད་ཉུང་སོང་བ་རེད། དེ་བས། ད་ཐེངས་ཁོ་ལ་ཁོ་རང་གི་རྩོམ་རིག་གསར་རྩོམ་གྱི་ལམ་བུའི་ཕྱོགས་ན་ཁ་བརྡ་ཞིག་བྱེད་དུ་འཇུག་རྒྱུ་དེ་འུ་ཚོ་ཚང་མའི་གཅིག་མཐུན་གྱི་རེ་བ་རེད། འབྲོང་ཕྲུག དགེ་རྒན། ང་ཚོས་ཐོག་མར་ཤེས་འདོད་པ་ནི་ཁྱོད་རང་ཆུང་དུས་ནས་བཟུང་རྩོམ་ཡིག་འབྲི་རྒྱུར་དགའ་
བཅར་འདྲི་མཁན། འབའ་སྨད་རྒྱལ་ལོ་ཚེ་རིང་། འབའ་སྨད་རྒྱལ་ལོ་ཚེ་རིང༌། ཐོག་མར་ཉིད་ཀྱིས་བོད་ཀྱི་རྩོམ་རིག་གར་སྟེགས་སྟེང་གི་ད་ལྟའི་བརྩམས་སྒྲུང་གི་གནས་སྟངས་དང་གོ་གནས༌།རིན་ཐང་སོགས་ཀྱི་སྐོར་ནས་རང་གི་ལྟ་ཚུལ་ཙམ་བརྗོད་པར་ཞུ། རང་སྒྲ། ལྟོས་འཇོག་གིས་བཤད་ན། ད་ལྟ་བོད་ཀྱི་རྩོམ་སྟེགས་སྟེང་ནས་རང་མོས་སྙན་ངག་འབྲི་མཁན་མང༌། སྒྲུང་གཏམ་འབྲི་མཁན་ཉུང༌། དེའི་རྒྱུ་རྐྱེན་ནི་ཁོ་བོའི་རྩོམ་གྲོགས་ཤིག་གིས་བཤད་པ་ལྟར། “སྙན་ངག་འབྲི་རྒྱུར་དགའ་ཞིང༌། སྒྲུང་གཏམ་འབྲི་རྒྱུར་སྐྲག་པའི”རྩོམ་པ་པོ་མང་བའི་རྐྱེན་གྱིས་རེད། རྩོམ་ལུས་རིགས་བཞིའི་ངོས་ནས་ཞུས་ན། སྒྲུང་གཏམ་ནི་མི་མང་གི་འཚོ་བར་ཆེས་ཉེ་བའི་རྩོམ་ལུས་ཤིག་ཡིན། རྒྱུ་མཚན་ནི་སྒྲུང་གཏམ་གྱིས་སྤྱོད་པའི་སྐད་ཆ་ནི་སྙན་ངག་གི་སྐད་ཆ་ལྟར་གོ་ དཀའ་བ་མིན་ལ། ལྷུག་རྩོམ་གྱི་སྐད་ཆ་ལྟར་བརྗོད་དོན་སྦས་པའི་རྣམ་པ་ཡང་མེད། དེ་བཞིན་དུ་འཁྲབ་གཞུང་གི་སྐད་ཆ་ལྟར་ནང་སེམས་ཀྱི་འཇིག་རྟེན་སྟོན་མི་ཐུབ་པ་ཡང་མིན། མི་ཚོས་རྩོམ་རིག་གི་སྐད་ཆ་འགྲེལ་སྐབས།
སོ་རུ་དར་རྒྱས། དྲི་བ། དང་བོར་ཁྱེད་རང་ངོ་སྤྲོད་མདོར་བསྡུས་ཤིག་གནང་རོགས་ཞུ། ལན། ངའི་མིང་ལ་སོ་རུ་དར་རྒྱས་ཟེར། མདོ་སྨད་རྔ་བ་རྫོང་གི་ཁོངས་གཏོགས་སོ་རུ་སྡེ་བར་སྐྱེས། ཆུང་དུས་ནས་སྔགས་གསར་རྙིང་གི་འདོན་ཆོས་སྤྱོད་མང་དུ་སྦྱངས་མྱོང་། ཕྱིས་སུ་རྔ་བ་ཀིརྟིའི་དགོན་ནས་གཞུང་ཆེན་བཀའ་པོད་ལྔའི་རྩ་བ་བློ་འཛིན་དང་བསྡུས་གྲྭའི་སྐྱོར་དཔོན་བྱས། ཕྱི་ལོ་ ༡༩༩༡ ལོར་རྒྱ་གར་དུ་འབྱོར་ཏེ་ཀིརྟིའི་བྱེས་པ་གྲྭ་ཚང་ནས་བོད་ཀྱི་ཆོས་དང་རིག་གནས་སོགས་ལ་སྦྱངས་པ་རིམ་པར་བྱས་མཐར། ཕྱི་ལོ་ ༢༠༠༠ ལོར་མཐོ་རིམ་རིག་གནས་རབ་འབྱམས་པའི་ལག་འཁྱེར་ཐོབ། ཕྱི་ལོ་ ༡༩༩༩ ནས་སྔ་ཕྱིར་གྲྭ་ཚང་གི་དགེ་རྒན་གྱི་ལས་ཀ་དང་ཆབས་ཅིག དཔེ་དེབ་འགྲེམས་སྤེལ་བ་དང་དེའི་འགན་འཛིན། དུས་དེབ་སོགས་ཀྱི་རྩོམ་སྒྲིག་པ་བྱས། ཕྱི་ལོ་ ༢༠༠༥ ནས་ཀིརྟིའི་བྱེས་པ་གྲྭ་ཚང་གི་སྤྱི་ཁྱབ་རྩོམ་སྒྲིག་པའི་ལས་འགན་ལོ་བཞིའི་རིང་ཁུར་ཏེ་བོད་ཀྱི་ཆོས་དང་རིག་གནས།
བཅར་འདྲི་བ། སྐྲན། གཤིས་ལ་ཡོད་པའི་སྙན་ངག་ལ་ནམ་ཡང་འཆི་རྒྱུ་མེད། ……….. རང་རེའི་བོད་ཀྱི་རྩོམ་པ་པོ་ཧོར་གཙང་འཇིགས་མེད་ལགས་སུ་བཅར་འདྲི་ཞིག དྲི་བ། སྐུ་ཞབས་ཧོར་གཙང་འཇིགས་མེད་ལགས་ཁམས་བཟང་། དང་པོར་ཉིད་ཀྱི་ད་ལྟའི་ལས་གནས་གཞི་བྱས་ཐོག་རང་ཉིད་ཀྱི་ལོ་རྒྱུས་མདོར་བསྡུས་ཤིག་གསུང་རོགས་གནོངས། ལན། ཁམས་བཟང་། ང་ལ་ལས་གནས་ཟེར་བ་གང་ཡང་མེད། ཨ་རིའི་ནང་དུ་ཚོང་ཙག་ཙིག་རེ་བརྒྱབ་ནས་ཁང་གླ་སྤྲོད་ཐུབ་ཙམ་དང་ལྟོ་གོས་འདང་ཙམ་གྱིས་འཚོ་སྡོད་བྱེད་ཀྱིན་ཡོད་པ་རེད། དྲི་བ། ང་ཚོ་བོད་མི་རང་ངོས་ནས་ཐུན་མོང་མ་ཡིན་པའི་རིག་གཞུང་ཞེས་གོང་བཀུར་དང་འུད་བསྟོད་བླ་མེད་བྱེད་མོད། དེ་ལ་འདིར་ཉིད་ཀྱིས་ནང་ཆོས་དང་མ་འབྲེལ་བར་བོད་ཀྱི་རིག་གཞུང་རང་ངོས་ནས་ཐུན་མོང་མིན་ཞིང་ཁྱད་དུ་འཕགས་ཚུལ་ཞིག་གསུང་རོགས་ཞུ།
རྒྱང་འདྲི་བ། ཐོར་རྒོད་པ་སྤྱན་ཆབ། ཐོར་རྒོད་པ་སྤྱན་ཆབ། ཐོག་མར་ཁྱོད་ཀྱི་སློབ་སྦྱོང་གི་རྒྱུད་རིམ་དང་འབྲེལ་ནས་ངོ་སྤྲོད་ཅིག་བྱེད་རོགས་གནོངས། ཉི་ཟླ་ལྕེ་ནག་ཚང། ངའི་མིང་ལ་སྨན་པ་ཉི་ཟླ་ལྕེ་ནག་ཚང་ཟེར་། རྒྱལ་སྤྱིའི་བོད་ཀྱི་གསོ་རིག་གླིང་འཛུག་མཁན་དང་བོད་སྨན་གསོ་རིག་རྒྱུད་བཞི་དང་གཡུ་ཐོག་སྙིང་ཐིག་གི་སློབ་ཁྲིད་དགེ་རྒན་ཡིན། སྔགས་མང་ཞིབ་འཇུག་ཁང་འཛུག་མཁན་དང་སློབ་སྟོན་པ་ཡིན།ཆུང་དུས་ལོ་དྲུག་ཙམ་ནས་རྨ་ལྷོ་དམག་ཁྲང་འབྲོག་པའི་སྦྲ་གུར་སློབ་གྲྭར་བསྐྱོད། དེ་རྗེས་སུ་རྨ་ལྷོ་མི་རིགས་སློབ་འབྲིང་དུ་ཞུགས། ༡༩༨༥ལོར་ནས་༡༩༨༩ལོར་བར་རེབ་གོང་དགེ་འོས་སློབ་གྲྭ་འགྲིམས་ལ་རྗེས་སུ་རྨ་ལྷོ་སོག་རྫོང་མི་རིགས་སློབ་འབྲིང་གི་དགེ་རྒན་ལོ་གཅིག་ལྷག་བྱས། ༡༩༩༠ལོར་ནས་རྨ་ལྷོ་རྫོང་སོག་བོད་སྨན་ཁང་དུ་བོད་སྨན་གཞུང་ལུགས་དང་ལག་ལེན་གཉིས་ཆར་སློབ་སྦྱོང་བྱས། ༡༩༩༡ལོར་ནས་༡༩༩༦ལོ་བར་དུ་བོད་ལྗོངས་གསོ་རིག་སློབ་གྲྭ་ཆེན་མོ་རུ་དེང་རབས་གསོ་རིག་གི་རྨང་གཞི་དང་། བོད་ཀྱི་གསོ་བ་རིག་པ་ལ་སློབ་གཉེར་བྱས།
བཅར་འདྲི་མཁན། གངས་དཀར་རྒྱལ་སྲས། དྲི་བ། ཁྱེད་རང་ངོ་སྤྲོད་མདོར་བསྡུས་ཤིག་བྱེད་རོགས། ལན། ངའི་སྨྱུག་མིང་ལ་ཀླུ་སྨྱོན་ཟེར། ཕ་ཡུལ་མདོ་སྨད་མང་ཡུལ། ཆུང་དུས་སློབ་ཆུང་མཐར་ཕྱིན་རྗེས་རྣམ་དག་ཁྲིམས་ལྡན་གླིང་ཞེས་པའི་དགོན་པ་ཞིག་ཏུ་བླ་མ་དང་དགེ་བཤེས་ལྔ་དྲུག་ཅིག་བསྟེན་ཏེ་ལོ་བཅུར་སུམ་རྟགས་སྙན་ངག་དེང་རབས་རྩོམ་རིག་དང་། བསྡུས་གྲྭ་ལམ་རིམ་ཕར་ཕྱིན་གསང་སྔགས་ལ་ཏོག་ཙམ་ཞིག་སྦྱངས་པ་ཡིན། དྲི་བ། ཁྱོད་ག་དུས་ཕ་ཡུལ་དང་གྱེས་པ་དང་དེ་ནས་གང་དུ་ཕྱག་ལས་ཅི་ཞིག་གནང་མྱོང། ལན། གོ་བཞི་ལོར་ཕ་ཡུལ་ནས་གྱེས་ནས་རྒྱ་གར་ལྷོ་ཕྱོགས་སུ་ནང་ཆོས་ལ་ཏོག་ཙམ་སྦྱོང་ཞོར་སྒོ་མང་སློབ་གྲྭའི་དགེ་རྒན་བྱས། དེ་ནས་བལ་ཡུལ་དུ་བསྡད་དེ་ལོ་དྲུག་རིང་དགེ་ལུགས་པའི་འཇམ་དབྱངས་བཞད་པ་དང་གུང་ཐང་ཚང་། རྙིང་མའི་གཏེར་སྟོན་མཆོག་གྱུར་བདེ་ཆེན་གླིང་པ་དང་ལྷ་བཙུན་ནམ་མཁའ་འཇིགས་མེད།
བཅར་འདྲི་མཁན། སྤྱན་ཆབ། དྲི་བ། ཁྱེད་དང་ཁྱེད་ཀྱི་སློབ་གཉེར་སྐོར་རགས་ཙམ་ཞིག་གསུང་རོགས་གནང། ལན། ཕྲན་གྱི་མིང་ལ་བློ་བཟང་དཀོན་མཆོག་རྒྱ་མཚོའམ་དཀོན་མེ་ཟེར། ཕྱི་ལོ༡༩༦༦ལོར་ཨ་མདོ་རྔ་པའི་ཀ་ཉག་སྡེ་བར་སྐྱེས། དམའ་འབྲིང་བར་དུ་སློབ་གྲྭར་སོང། རང་ལོ་༡༥པ་ཕྱི་ལོ་༡༩༨༠ལོར་རྔ་པ་ཀིརྟིའི་དགོན་དགེ་ལྡན་ལེགས་བཤད་གླིང་གི་ཆོས་སྒོར་ཞུགས་ཏེ་བཤེས་གཉེན་དུ་མའི་དྲུང་ནས། བསྡུས་རྟགས་བློ་གསུམ་དང། རྣམ་འགྲེལ། དབུ་ཕར། གྲུབ་མཐའ། ལམ་རིམ། སྔགས་ཕྱོགས། སུམ་རྟགས་དག་གསུམ། སྙན་ངག སྒྲ་རིག་པ་བཅས་ལ་སྦྱངས་ཁུལ་བྱས། ཕྱི་ལོ༡༩༩༨ལོར་རྒྱ་གར་དུ་སླེབས་ནས་འབྲས་བློ་གླིང་གྲྭ་ཚང་དུ་འདུལ་མཛོད་གཉིས་ལ་སྦྱངས་པ་དང་བཀའ་པོད་གཞན་རྣམས་ལ་བསྐྱར་སྦྱོང་བྱས་པ་དང། ལྷག་པར་དུ་༸གོང་ས་མཆོག་གི་མདུན་ནས་དབང་ལུང་ཁྲིད་གསུམ་གང་མང་ཞིག་ཉན་རྒྱུའི་སྐལ་བཟང་
བཅར་འདྲི་མཁན། རྫ་སྐྱེས་ཕུར་བ། ལྗང་རླུང་འདོན་ཐེངས་ཉེར་གཉིས་པར་བཀོད། དུས་ཚོད༢༠༡༡ལོའི་ཟླ༡ཚེས་༩ཡས་མས་ཤིག དྲི་བ། སྔར་རྩོམ་འབྲོང་གཡག་གི་ཧུར་སྒྲའི་ནང་ཚན་རྐང་གླིང་སྐྱ་བོ་དང་བར་ལམ་བཏོན་པའི་ལྷ་ཆེན་པོའི་སྙན་ངག་གཉིས་ལས་ད་ཐེངས་ཀྱི་ཕྲེང་བ་ནག་པོ་ནི་ཀློག་མཁན་མང་པོས་ཁྱེད་ཀྱི་སྙན་ངག་གསར་རྩོམ་གྱི་དཀྱོགས་མཚམས་ཤིག་ཏུ་བསླེབས་ཡོད་པ་དང་སྔ་མ་གཉིས་དང་མི་འདྲ་བའི་གདེང་འཇོག་གནང་བར་མ་ཟད། ཁྱེད་ཀྱིས་ཀྱང་དེ་ལྟར་ངོས་འཛིན་གནང་གི་ཡོད་ཚོད་འདུག དེས་ན་བརྩམས་ཆོས་དེ་གསུམ་གྱི་ཐད་ནས་ཁྱེད་ཀྱི་སྙན་ངག་གི་བྱུང་འཕེལ་བསྐོར་གསུང་རོགས།
རྨ་དུག་ལྕེ་ཡི་ཟིན་བྲིས། 1 དྲི་བ། མིང་དང་ལོ་རྒྱུས་མདོར་བསྡུས་ཤིག་གསུང་རོགས། ལན། ངའི་མིང་ལ་་་་་་་་དགོས་དབང་ཞིག་གིས་མིང་འདིར་འགོད་ཐབས་བྲལ་བར་ཀློག་པ་པོར་དགོངས་དག་ཞུ་་་་་་་་་་་་་་་ཟེར་ཞིང་ཧྥ་རན་སའི་ཤར་ཕྱོགས་ནས་1980 ལོར་སྐྱེས།ངའི་ཨ་ཕ་ཧྥ་རན་སིའི་མི་དང་ཨ་མ་སི་ཁོ་ལན་ཌི་ནས་འདིར་མནའ་མར་ཡོང་བ་ཞིག་ཡིན།ང་ཚོར་དེང་སང་འབྲེལ་བ་དེ་ཙམ་མེད། སློབ་གྲྭ་འགྲིམས་པའི་ལོ་རྒྱུས་དང་ཕ་མའི་གནས་ཚུལ་དེ་ཙམ་གལ་ཆེན་མ་རེད་འདོད། 2 དྲི་བ། ཁྱེད་རང་ལ་གང་དྲིས་པ་དེར་དྲང་ཐད་ནས་ལན་འདེབས་གནང་བ་ལས་ང་ལ་ངོ་དགའ་ལྟ་བུའི་བཟང་རྫུའི་ངོ་འབག་འོག་ནས་དོན་དངོས་མི་འདོར་བའི་འབོད་སྐུལ་ཞུ་རྒྱུ་ཡིན།

robotstxt: allowed

filter: keep


text:
དཔལ་ལྡན་སྐུ་སྒེར་ཡིག་ཚང་བོད་ཡིག་དྲ་གནས་ལས་དྲངས།
༄༅། ཕྱི་ལོ་ ༢༠༡༡ ལོའི་ ཟླ་ ༡ ཚེས་ ༤ ཉིན་སྤྱི་ནོར་ྋགོང་ས་ྋསྐྱབས་མགོན་ཆེན་པོ་མཆོག་ནས་བཞུགས་སྒར་ཕོ་བྲང་དུ་དེང་དུས་དྲྭ་ལམ་བརྙན་འཕྲིན་བརྒྱུད་ནས་རྒྱ་ནག་པེ་ཅིང་དུ་ཡོད་པའི་རྩོམ་པ་པོ་ཝང་ལི་ཞོང་དང་། ཧྲིན་ཀྲིན་དུ་ཡོད་པའི་འགྲོ་བ་མིའི་ཐོབ་ཐང་གི་ཁྲིམས་རྩོད་པ་ཐུན་པིའོ། པེ་ཅིང་གི་སྙན་གྲགས་ཅན་གྱི་ཁྲིམས་རྩོད་པ་ཅཱང་ཐེན་ཡོང་བཅས་དང་ཐད་ཀར་བཀའ་མོལ་གནང་སྟེ། ཁོང་རྣམས་ཀྱི་བཏོན་པའི་དྲི་བ་ཁག་ལ་བཀའ་ལན་སྩལ་བ།
ྋགོང་ས་མཆོག་གིས་རྒྱ་ནག་ནང་ཁུལ་ནས་བཏོན་པའི་དྲི་བ་ཁག་ལ་དྲྭ་བརྙན་བརྒྱུད་ཐད་ཀར་བཀའ་ལན་སྩལ་བ།
ཝང་ལི་ཞོང་གིས་འཚམས་འདྲི་ཞུས་པ། ཏཱ་ལའི་བླ་མ་མཆོག་ལ་ཕྱི་ལོའི་ལོ་གསར་གྱི་འཚམས་འདྲི་ཞུ་བ་དང་ཆབས་ཅིག་ང་ཚོ་ཕན་ཚུན་རྒྱང་ཐག་རིང་པོའི་སར་ཡོད་ཀྱང། དྲྭ་རྒྱ་ཡོད་པའི་དབང་གིས་ཐག་ཉེ་པོ་ཆག་པའི་ཚོར་སྣང་བྱུང། དེ་རིང་འདིར་རྒྱ་རིགས་ཁྲིམས་རྩོད་པ་གྲགས་ཅན་ཐུན་པེའོ་དང་། ཅཱང་ཐེན་ཡུང་གཉིས་མཉམ་བཞུགས་གནང་ཡོད། ཁོང་གཉིས་ནི་རྒྱ་མི་རིགས་ཀྱི་དམངས་གཙོ་དང་རང་དབང་ཆེད་དུས་ཡུན་རིང་པོར་ཁྲིམས་རྩོད་བྱེད་མཁན་ཡིན་པ་མ་ཟད། ཕྱི་ལོ་ ༢༠༠༨ ལོར་བོད་ནང་གནད་དོན་བྱུང་སྐབས་ཐེན་པེའོ་ལྟ་བུར་མཚོན་ན་ཨང་དང་པོར་བོད་རིགས་ལ་ཁྲིམས་རྩོད་ཀྱི་རོགས་པ་བྱེད་ཀྱི་ཡིན་ཞེས་ཡོངས་ཁྱབ་གསལ་བསྒྲགས་ཀྱང་སྤེལ་ཡོད། དེ་བཞིན་ཁོང་གཉིས་ནི་བོད་ཀྱི་གནད་དོན་ཐག་གཅོད་བྱེད་རྒྱུའི་བསམ་འཆར་དོན་ཚན་བཅུ་གཉིས་འདོན་མཁན་རྒྱ་རིགས་ཤེས་ཡོན་ཅན་གྱི་གྲས་ཡིན་པ་དང་། དེས་མ་ཚད་ཁོང་གཉིས་ནི་བོད་ཙམ་དུ་མ་ཟད་རྒྱ་ནག་ནང་མང་གཙོ་དང་། རང་དབང་། ལྷག་པར་དུ་མི་མང་གི་ཁྲིམས་ལུགས་བདག་དབང་ཐད་རོགས་པ་བྱེད་མཁན་གྱི་མི་སྣ་གཉིས་ཡིན་ཞེས་ཞུ་རྒྱུ་ཡིན་ལགས།
རྒྱ་རིགས་ཁྲིམས་རྩོད་པ་གྲགས་ཅན་ཐུན་པིའོ་ཡིས་འཚམས་འདྲི་ཞུས་པ། ད་ལམ་ཏཱ་ལའི་བླ་མ་མཆོག་དྲྭ་བརྙན་བརྒྱུད་ལམ་ཐོག་ནས་དངོས་སུ་མཇལ་རྒྱུའི་གོ་སྐབས་ཐོབ་པར་ཧ་ཅང་དགའ་པོ་བྱུང་། གོ་སྐབས་འདི་བཟུང་ནས་ྋགོང་ས་ཏཱ་ལའི་བླ་མ་མཆོག་གིས་ད་ལྟ་བར་རྒྱ་བོད་མི་རིགས་གཉིས་ཀྱི་མཐུན་བསྒྲིལ་དང་། ལྷག་པར་དུ་མི་རིགས་གཉིས་ཀྱི་ཞི་བདེ་བཅས་ཀྱི་ཐད་མཛད་རྗེས་བླ་ན་མེད་པ་འཇོག་གནང་མཛད་པར་ཐུགས་རྗེ་ཆེ་ཞུ་བ་དང་ཆབས་ཅིག་ལོ་གསར་པ་འདིའི་ནང་སྐུ་ཁམས་གསལ་ཐང་ཡོང་བ་དང། བོད་རྒྱ་མི་རིགས་གཉིས་ཀྱི་འབྲེལ་བ་གོང་ནས་གོང་དུ་འཕེལ་བའི་རེ་སྨོན་ཞུ་གི་ཡོད།
རྒྱ་རིགས་ཁྲིམས་རྩོད་པ་གྲགས་ཅན་ཅཱང་ཐེན་ཡོང་གིས་འཚམས་འདྲི་ཞུས་པ། ཕྱི་ལོའི་ལོ་གསར་ལ་འཚམས་འདྲི་ཞུ་བ་དང་ཆབས་ཅིག་ྋགོང་ས་ཏཱ་ལའི་བླ་མ་མཆོག་ལ་ཐུགས་རྗེ་ཆེ་ཞུ་དགོས་པ་ཞིག་ནི་ད་ལྟའི་རྒྱ་ནག་གི་གནས་བབ་འདི་འདྲའི་ཐབས་སྐྱོ་པོའི་སྐབས་འདིར་སྐུ་ཉིད་ནས་ད་དུང་ཞི་བདེའི་སྙིང་སྟོབས་དར་སྤེལ་གཏོང་གནང་གིས་རྒྱ་ནག་མི་མང་ལ་ཞི་བདེ་དང་། བདེ་སྐྱིད་ཀྱི་ལམ་སྣ་འདྲེན་གནང་བ་ནི་ཧ་ལས་དགོས་པ་ཞིག་ཡིན་པས་ཐུགས་རྗེ་ཆེ་ཞུ་གི་ཡོད་ལ། མ་འོངས་པར་མུ་མཐུད་ཐུགས་ཁུར་ཆེ་བསྐྱེད་ཡོང་བའི་རེ་བའང་ཞུ་གི་ཡོད། ངས་ྋགོང་ས་ཏཱ་ལའི་བླ་མ་མཆོག་ལ་གུས་ཞབས་དང་རེ་བ་རྩེ་གཅིག་ཏུ་ཞུ་གི་ཡོད།
ྋགོང་ས་མཆོག་གིས་འཚམས་འདྲི་གནང་བ། དེ་རིང་ང་ཚོའི་ལུས་པོ་ཕན་ཚུན་ཁད་གྱང་དུ་ཡོད་ཀྱང་གཅིག་གིས་གཅིག་གི་ངོ་གདོང་མཐོང་ཐུབ་པ་དང་། ཕན་ཚུན་སྐད་ཆ་ཤོད་རེས་བྱེད་ཐུབ་པ་འདི་ནི་ང་ཚོ་དུས་རབས་ཉེར་གཅིག་པའི་ནང་སླེབས་པ་མཚོན་གྱི་ཡོད། ང་ཚོ་ཕན་ཚུན་སྐད་ཆ་ཤོད་སྐབས་ཕ་རོལ་པོའི་ལུས་ཀྱི་དྲི་མ་སྣོམ་ཐུབ་པ་བྱུང་ཚེ་ཆ་ཚང་ལྟ་བུ་ཆགས་རྒྱུ་རེད་འདུག དེ་རིང་རྒྱ་ནག་སྐམ་ས་ཆེན་པོའི་ནང་གི་རྒྱ་རིགས་གྲོགས་པོ་རྣམ་དཔྱོད་ཅན་ལེགས་ཉེས་ཀྱི་ཆ་མཐོང་ཞིང་། ཕུག་རྒྱང་རིང་པོའི་གནས་ཚུལ་ཡང་མཐོང་ཐུབ་མཁན་ཁྱེད་ཚོ་དང་མཉམ་དུ་སྐད་ཆ་ཤོད་རྒྱུའི་གོ་སྐབས་བྱུང་བར་ངོས་རང་ཧ་ཅང་དགའ་པོ་བྱུང། རིམ་པས་གནས་ཚུལ་ལ་འགྱུར་བ་གཏན་གཏན་འགྲོ་གི་རེད། ང་རང་ཚོ་ཕན་ཚུན་ལག་པ་གཏོང་རེས་དང། ཕན་ཚུན་གྱི་གདོང་པ་མཐོང་ཞིང་། སྐད་ཆ་གོ་ཐུབ་པ། དེ་ཙམ་མ་ཟད་ཕན་ཚུན་ལུས་ཀྱི་དྲི་མའང་སྣོམ་ཐུབ་པའི་དུས་ཚོད་གཅིག་གཏན་གཏན་འཆར་རྒྱུ་ཡིན། ངོས་ནས་ད་ལྟ་རང་རྒྱ་ནག་སྐམ་ས་ནས་ཡིན་པའི་རྒྱ་རིགས་ནང་པ་ཚོ་ཁག་གཅིག་ཐུག་སྟེ། ཁོང་ཚོར་འཚམས་འདྲི་དང་ནང་ཆོས་སྐོར་འགྲེལ་བཤད་བརྒྱབ་པ་ཡིན་ཁོང་ཚོ་ཧ་ཅང་དགའ་པོ་བྱུང་སོང།
ཐུན་པིའོ་ཡི་དྲི་བ། རྒྱ་བོད་མི་རིགས་བར་དང་། རྒྱ་བོད་ཤེས་ཡོན་ཅན་བར་དུ་ཕན་ཚུན་འབྲེལ་བ་དང་ཕན་ཚུན་ཤེས་རྟོགས་བྱེད་པ་ནི། བོད་ཀྱི་གནད་དོན་ཞི་བའི་ཐོག་ནས་ཐག་གཅོད་བྱེད་པར་ཤིན་ཏུ་གལ་ཆེ་བ་ཞིག་ཡིན་ལ། ྋགོང་ས་མཆོག་ནས་འདི་འདྲའི་འབྲེལ་བ་ལ་མོས་མཐུན་ཡོད་མེད་དང་། ཇི་ལྟར་བྱས་ཏེ་འབྲེལ་བ་ཡར་རྒྱས་གཏོང་རྒྱུ། འབྲེལ་བ་དང་ཤེས་རྟོགས་འདི་ལྟ་བུའི་འགོག་རྐྱེན་གཙོ་བོ་གང་ལ་ཐུག་ཡོད་དམ།
ྋགོང་ས་མཆོག་གི་བཀའ་ལན། གནམ་བདེ་སྒོ་མོ་ཆེའི་ཐང་ཆེན་གྱི་གནས་ཚུལ་མ་བྱུང་གོང་ནས་ངས་རྒྱ་རིགས་གྲོགས་པོ་ཚོ་ཐུག་རྒྱུའི་འབད་བརྩོན་བྱས་པ་ཡིན། དེ་བཞིན་ཨ་རི་དང་། ཁེ་ཎ་ཌའི་ནང་ཡོད་པའི་བོད་རིགས་ཚོར་ཁྱོད་ཚོས་རྒྱ་རིགས་གྲོགས་པོ་ཚོར་འབྲེལ་བ་བྱེད་དགོས་ཞེས་དེ་ལྟར་འབད་བརྩོན་བྱས་ཡོད། འོན་ཀྱང་གནམ་བདེ་སྒོ་མོ་ཆེའི་ཐང་ཆེན་གྱི་གནས་ཚུལ་མ་བྱུང་གོང་ང་ཚོའི་ངོས་ནས་ཕར་འབྲེལ་བ་ཇི་ཙམ་བྱས་ཀྱང་ཁོང་ཚོས་ཕྲན་བུ་ཐེ་ཚོམ་བྱེད་ཀྱི་འདུག གནམ་བདེ་སྒོ་མོ་ཆེའི་ཐང་ཆེན་གྱི་གནས་ཚུལ་བྱུང་རྗེས་ང་ཚོའི་བར་གྱི་འབྲེལ་བ་ཧ་ཅང་ཤུགས་ཆེ་རུ་ཕྱིན་སོང། ལྷག་པར་དུ་ ༢༠༠༨ ལོའི་དོན་རྐྱེན་བྱུང་རྗེས་རྒྱ་རིགས་ནང་ནས་ང་ཚོར་དོ་སྣང་བྱེད་མཁན་ཧ་ཅང་ཤུགས་ཆེ་རུ་ཕྱིན་ཡོད། འདས་པའི་ལོ་གཉིས་གསུམ་རིང་ངས་ས་ཆ་འདྲ་མིན་ནང་ཕལ་ཆེར་རྒྱ་རིགས་མཁས་དབང་སུམ་བརྒྱ་ཙམ་ལ་ཐུག་པ་ཡིན། ང་ཚོ་ཕན་ཚུན་ཐུག་རྒྱུ་ཤིན་ཏུ་གལ་ཆེན་པོ་ཡིན་ལ་ཕན་ཐོགས་ཀྱང་ཧ་ཅང་ཆེན་པོ་ཡོད། དཔེར་ན་ང་ཚོ་དང་པོ་ཐུག་སྐབས་ངོ་གདོང་ནག་པོ་སྟོན་མཁན་དེ་ཚོ་ཡང་སྐད་ཆ་ཕར་བཤད་ཚུར་བཤད་གང་ཙམ་བྱས་རྗེས་ཕན་ཚུན་གྱི་བསམ་ཚུལ་གསལ་པོ་ཤེས་སྐབས་གྲོགས་པོ་ཆགས་ཀྱི་འདུག དེ་རིང་འདིར་ང་ཚོ་གཟུགས་པོ་དངོས་སུ་ཐུག་མ་ཐུབ་ཀྱང་དེང་དུས་འཕྲུལ་ཆས་ཀྱིས་ང་ཚོ་ཕན་ཚུན་དྲི་བ་དྲིས་ལན་བྱེད་པ་དེ་རིགས་ཧ་ཅང་ཕན་ཐོགས་ཆེན་པོ་འདུག གལ་ཆེ་ཤོས་ངོས་ནས་རྒྱ་རིགས་དང་ཕྱི་རྒྱལ་བ་ཚོར་ག་དུས་སྐད་ཆ་བཤད་ཀྱང་རྒྱ་ནག་ནང་ཕྱི་གསལ་ནང་གསལ་དགོས་རྒྱུ་ཧ་ཅང་གལ་ཆེན་པོ་རེད་ཅེས་བརྗོད་ཀྱི་ཡོད། བོད་པའི་གནས་ཚུལ་ལ་ཆ་མཚོན་ན་ཕྱི་གསལ་ནང་གསལ་བྱས་པ་ཡིན་ན་ང་ཚོའི་བར་གྱི་དཀའ་ངལ་བདེ་བླག་ངང་སེལ་ཐུབ་རྒྱུ་ཡིན། ང་ཚོས་གཉིས་མོས་ཀྱི་ཐབས་ལམ་འཚོལ་གྱི་ཡོད་པ་ལས་རང་རྒྱལ་གཞན་ཕམ་གྱི་གནས་ཚུལ་རྩ་བ་ནས་ཤོད་ཀྱི་མེད།
ཅཱང་ཐེན་ཡོང་གི་དྲི་བ། ཝིས་ཁིས་གསང་གྲོལ་དྲྭ་གནས་སུ་ཉེ་ཆར་ཨ་རིའི་ཕྱི་སྲིད་གློག་འཕྲིན་ཕྱི་བསྒྲགས་བྱས་པའི་ནང་། ཁྱེད་ཀྱིས་རྒྱ་གར་དུ་བཅའ་སྡོད་ཨ་རིའི་གཞུང་ཚབ་ལ། བོད་ཀྱི་ཁྱགས་རོམས་བཞུ་བཞིན་པ་དང་། ནགས་ཚལ་མེད་འགྲོ་བ། གཏེར་ཁ་སྔོག་འདོན་གྱིས་གཙང་ཆུ་འབག་བཙོག་ཏུ་འགྲོ་བཞིན་པ་སོགས། གནད་དོན་འདི་རིགས་སྒུག་ཐབས་མེད་མོད། ཆབ་སྲིད་ཀྱི་གནད་དོན་ཐོག བོད་མི་རྣམས་ཀྱིས་ད་དུང་ལོ་ལྔ་འམ་བཅུ་ལ་སྒུག་ཆོག་གི་རེད་ཅེས་གསུངས་པ་དེ་བདེན་པ་ཡིན་ནམ། བདེན་ན་ཁྱེད་ཀྱིས་འཐབ་ཇུས་ལ་བཅོས་སྒྲིག་བྱས་པ་ཞིག་མཚོན་གྱི་ཡོད་དམ། དངོས་ཡོད་ཀྱི་དགོངས་ཚུལ་གང་ཡིན་ནམ།
ྋགོང་ས་མཆོག་གི་བཀའ་ལན། ངོས་ནས་གོང་དུ་བཤད་པ་བཞིན་ང་ཚོས་དབུ་མའི་ལམ་ཞེས་གཉིས་སྨན་གྱི་བསམ་བློ་གཏོང་གི་ཡོད། དེ་ལ་འགྱུར་བ་གང་ཡང་མེད། ངོས་རང་སེམས་ཁྲལ་ཆེ་ཤོས་ནི་ཁོར་ཡུག་ཉམས་ཆག་ཕྱིན་པ་ཡིན་ན་དེ་སླར་གསོ་བྱེད་རྒྱུ་ཧ་ཅང་ཁག་པོ་ཡོད། ལྷག་པར་དུ་བོད་ཀྱི་ཁོར་ཡུག་ལ་སྐྱོན་ཆག་བྱུང་བ་ཡིན་ན་གླིང་ཆེན་ཨེ་ཤེ་ཡ་ཡོངས་ལ་འབབ་བཞིན་པའི་གཙང་པོ་མང་པོ་ཞིག་བོད་མཐོ་སྒང་ནས་འབབ་ཀྱི་ཡོད་པར་བརྟེན་མི་བྱེ་བ་མང་པོའི་ཚེ་སྲོག་ལ་ཕན་གནོད་ཀྱི་འབྲེལ་བ་ཆགས་ཡོད།
དྲི་བ་དང་པོ། ཏཱ་ལའི་བླ་མ་མཆོག ང་ཕོད་ངག་དབང་འཇིགས་མེད་ལ་ཁྱེད་ཀྱིས་གཟིགས་ཚུལ་གང་འདྲ་ཡོད། ཁོང་ནི་ཁྱེད་ཀྱིས་བཏང་པའི་ཀྲུང་དབྱང་དང་གྲོལ་མོལ་གྱི་སྐུ་ཚབ་ཡིན་ལ། ཁོང་གིས་གྲོས་མཐུན་དོན་ཚན་བཅུ་བདུན་བཞག་ཡོད། ཁྱེད་ཀྱིས་དེ་འདྲའི་དབང་ཆ་གནང་མེད་ན་ཡང་རྗེས་སུ་ཁྱེད་ཀྱིས་ཁས་ལེན་གནང་ཡོད། རྗེས་སུ་ང་ཕོད་ཕལ་ཆེར་ཁྱེད་ཀྱི་ཁ་གཏད་དུ་ལངས་ཏེ་བོད་ཀྱི་གནད་དོན་ཐོག་རྒྱ་དམར་གྱི་མགྲིན་ཚབ་པ་ལྟ་བུར་གྱུར་འདུག
ྋགོང་ས་མཆོག་གི་བཀའ་ལན། ང་ཕོད་ནི་ ༡༩༥༠ ལོའི་གོང་ནས་ངོ་ཤེས་ཀྱི་ཡོད། དེ་སྐབས་རྒྱུས་ཡོད་མཁན་ཚོས་ང་ཕོད་ཅེས་བརྗོད་དུས་མི་དྲང་པོ་དང་། ལྷག་བསམ་རྣམ་དག་ཅན་ཞིག་ལ་ངོས་འཛིན་བྱེད་ཀྱི་ཡོད། ངོས་ནས་ཀྱང་ང་ཕོད་ནི་གསར་བརྗེའི་བསམ་བློ་ཡོད་མཁན་ཞིག་ཏུ་མཐོང་སྟེ་ངེད་གཉིས་བློ་ཐུབ་ཡིན། དེ་དུས་ངོས་ནས་ཡིད་ཆེས་དང་ཆ་འཇོག་བྱེད་ས་གཙོ་བོ་དེ་ཆགས་ཡོད། གྲོས་མཐུན་བཞག་རྗེས་ལྷ་སར་ཐོག་མར་ཐུག་སྐབས་ང་ཕོད་ཀྱིས་ངོས་ལ་བརྗོད་དོན། གྲོས་མཐུན་དེ་འདྲ་ཞིག་མི་འཇོག་ཐབས་མེད་བྱུང་སོང་། གང་ཡིན་ཟེར་ན་གྲོས་མཐུན་དེ་འདྲ་ཞིག་མ་བཞག་ན་དྲག་པོའི་བཅིངས་བཀྲོལ་ཐོག་འགྲོ་རྒྱུ་ལས་མི་འདུག་དེར་བརྟེན་དྲག་པོའི་བཅིངས་བཀྲོལ་ལས་ཞི་བའི་བཅིངས་བཀྲོལ་དགའ་བ་བསམ་སྟེ་གྲོས་མཐུན་བཞག་པ་ཡིན། འོན་ཀྱང་ཐ་མའི་དམ་ཕྲུག་རྒྱག་སྐབས་མདོ་སྤྱིའི་དམ་ཕྲུག་ཁྱེར་ཡོད་ཀྱང་ཁོང་ཚོས་མ་གིར་བཟོས་པའི་དམ་ཕྲུག་བརྒྱབ་པ་ཡིན་ཞེས་ང་ཕོད་ཀྱིས་ངོས་ལ་དེ་ལྟར་བཤད་བྱུང། མངོན་གསལ་དོད་ཤོས་ཤིག་ལ་ ༡༩༧༩ ལོར་ཏིང་ཞོའི་ཕིང་གིས་རླབས་ཆེན་གྱི་བསམ་བློ་གུ་ཡངས་ཤིག་བཏང་བ་དང་། ངོས་ནས་ཀྱང་བོད་དུ་ལྟ་སྐོར་ཚོགས་པ་ཞིག་བཏང་བ་ཡིན། དེ་དུས་ལྟ་སྐོར་ཚོགས་པས་ང་ཕོད་ཐུག་པའི་སྐབས་སུ་ང་ཕོད་ཀྱིས་བརྗོད་དོན། དེ་སྔ་ཆིང་རྒྱལ་རབས་སྐབས་ཡིན་ནའང་འདྲ། གོ་མིང་ཏང་གི་སྐབས་སུ་ཡིན་ནའང་འདྲ་དགའ་ལྡན་ཕོ་བྲང་གི་ཁྱབ་ཁོངས་ས་ཁོངས་ནས་ཁྲལ་འཇལ་བ་དེ་འདྲ་རྩ་བ་ཉིད་ནས་བྱུང་མེད་པ་དེ་མཁྱེན་དགོས་པ་རེད། ཅེས་ང་ཕོད་ཀྱིས་དེ་ལྟར་བརྗོད་འདུག གང་ལྟར་མི་རིགས་ཀྱི་བསམ་བློ་ཡོད་པའི་རྣམ་འགྱུར་གསལ་པོ་རེད། ༡༩༨༩ ལོར་ལྷ་སར་མི་མང་འཐུས་མིའི་ཚོགས་ཆེན་ཐོག་ང་ཕོད་ཀྱིས་ྋརྒྱལ་བ་རིན་པོ་ཆེ་གསེར་ཁྲི་མངའ་གསོལ་དང་། དེའི་གོང་གི་ཏཱ་ལའི་བླ་མའི་ཡང་སྲིད་ངོས་འཛིན་ཐག་གཅོད་བྱེད་ཕྱོགས་ནན་ཅིང་ཀྲེང་ཧྥུ་ (གོ་མིང་ཏང་སྲིད་གཞུང་) ནས་ཐག་གཅོད་བྱས་པ་རེད། ཅེས་པའི་ཡིག་ཆ་ཞིག་ཡོད་པ་དེ་སྐོར་དེ་འདྲ་མ་རེད་ཅེས་དང། ཏཱ་ལའི་བླ་མའི་ཡང་སྲིད་ནི་བོད་ཀྱི་རྒྱལ་ཚབ་ཀྱིས་ཐག་གཅོད་བྱས་པ་དང་། ཆོས་ཕྱོགས་ཀྱི་ལམ་ལུགས་ཀྱི་ཐོག་ནས་ཐག་གཅོད་བྱས་པ་ཞིག་རེད་ཅེས་དང། གསེར་ཁྲི་མངའ་གསོལ་སྐབས་མཛད་སྒོའི་གཙོ་སྐྱོང་པ་མེད། དེ་ནི་སྐབས་དེའི་གོ་མིང་ཏང་གི་ལས་ཀ་བྱེད་མཁན་གྱི་བརྫུན་བཟོ་བྱས་པ་ཞིག་རེད། ཅེས་བཤད་པ་ནི་བདེན་པ་རེད། གསེར་ཁྲི་མངའ་གསོལ་སྐབས་ང་ལོ་ཆུང་ཆུང་ཡིན་ཡང་ངས་གསལ་པོ་དྲན་གྱི་འདུག མཛད་སྒོའི་སྐབས་རྒྱ་གར་དབྱིན་གཞུང་སྐུ་ཚབ་དང་། དེའི་རྗེས་སུ་རྒྱ་ནག་གི་སྐུ་ཚབ་དང་། བལ་པོའི་སྐུ་ཚབ། འབྲུག་གི་སྐུ་ཚབ་བཅས་གྲལ་སྟར་གཅིག་ལ་སྡོད་ཀྱི་ཡོད་པ་ངས་གསལ་པོ་དྲན་གྱི་འདུག དེ་འདྲ་ཡིན་དུས་དེ་རིགས་ང་ཕོད་ཀྱིས་གང་ཐུབ་ཅི་ཐུབ་ཀྱིས་བདེན་པའི་གནས་ཚུལ་བཤད་ནས་གསལ་པོ་བཟོས་ཡོད། དེར་བརྟེན་ཐ་མ་ཁོ་རང་གཤེགས་རྗེས་ང་ཚོས་ཁོང་ལ་རྗེས་དྲན་བྱས་པ་ཡིན། འོན་ཀྱང་གྲོགས་པོ་ཁག་གཅིག་གིས་ང་ཕོད་ལ་རྗེས་དྲན་བྱས་པ་མ་འགྲིག་པ་རེད་ཅེས་ཤོད་མཁན་བྱུང། དངོས་ཡོད་ཀྱི་གནས་ཚུལ་ལ་སྐབས་རེ་ཞེད་སྣང་གི་འོག་ནས་སྐད་ཆ་འདྲ་ཆགས་པོ་མ་བཤད་རང་བཤད་ཡོང་གི་ཡོད་པ་དེ་དག་ང་ཚོས་ཤེས་གསལ་རེད། དེ་འདྲ་ཡིན་དུས་ངོས་རང་ང་ཕོད་ལ་ཡིད་ཆེས་གཙང་མ་ཡོད། ད་ཆ་ཁོང་གྲོངས་ཟིན་ཀྱང་ངས་རྟག་ཏུ་ཁོང་ལ་སྨོན་ལམ་རྒྱག་གི་ཡོད།
དྲི་བ་གཉིས་པ། ཏཱ་ལའི་བླ་མ་མཆོག བཙན་བྱོལ་བོད་མི་ཁ་ཤས་ཀྱི་བྱ་སྤྱོད་ལ་ཁྱེད་ཀྱིས་སྟངས་འཛིན་གནང་ཐབས་བྲལ་བ་ཆགས་ཨེ་ཡོད། དེ་ལྟའི་གནས་ཚུལ་བྱུང་བར་ཁྱེད་ལ་གཟིགས་ཚུལ་གང་ཡོད་དང་། ཇི་ལྟར་གནང་རྒྱུ་ཡིན་ནམ།ྋགོང་ས་མཆོག་གི་བཀའ་ལན། བོད་མི་བཙན་བྱོལ་བ་ཆིག་འབུམ་ལྔ་ཁྲི་ལྷག་ཙམ་ཡོད། བོད་སྤྱིའི་སེམས་ཁུར་བླང་རྒྱུ་དང་ལྷག་བསམ་བཅང་རྒྱུའི་ཐད་ཕལ་ཆེར་བརྒྱ་ཆ་དགུ་བཅུ་གོ་དགུ་བློ་རྩེ་གཅིག་རེད། བསམ་ཚུལ་འདྲ་མིན་ངེས་པར་ཡོང་གི་རེད། དེ་ནི་ཡོང་དགོས་ངེས་ཡིན། གང་ཡིན་ཟེར་ན་ང་ཚོ་འདིར་མང་གཙོའི་ཐོག་འགྲོ་གི་ཡོད། དངོས་གནས་གཏམ་བརྗོད་རང་དབང་དང་། བསམ་བློ་རང་དབང་། ག་རེ་ཡིན་ཡང་བཤད་ཆོག་པ་དང་ཤོད་དགོས་པ་རེད་ཅེས་འབོད་སྐུལ་བྱེད་ཀྱི་ཡོད། དེ་འདྲ་ཡིན་དུས་བསམ་ཚུལ་འདྲ་མིན་ཡོང་གི་ཡོད། དཔེར་ན་གཞོན་ནུ་ཚོགས་པར་མཚོན་ན་རང་བཙན་རྩོད་ཀྱི་ཡོད། ང་ཚོའི་དབུ་མའི་ལམ་ལ་ཁོང་ཚོས་སྐྱོན་བརྗོད་བྱེད་ཀྱི་ཡོད། སྐབས་རེ་ངས་ཁོང་ཚོར་ཐུག་གི་ཡོད་དེ་དུས་ངས་ཁོང་ཚོར་བརྗོད་པར། ཀྲུང་དབྱང་སྲིད་གཞུང་གི་རེ་བ་ལྟར་ན་ཁྱོད་ཚོ་མི་ཁག་གཅིག་ངས་འཛིན་བཟུང་དོ་དམ་བྱེད་དགོས་ཀྱི་ཡོད། འོན་ཀྱང་ང་ཚོ་རང་དབང་ལུང་པའི་ནང་དེ་འདྲ་བྱེད་ཤེས་ཀྱི་མ་རེད་ལ། ངོས་ནས་དེ་འདྲ་ནམ་ཡང་བྱེད་ཀྱི་མ་རེད་ང་ཚོ་གཏམ་བརྗོད་རང་དབང་རེད་ཅེས་བརྗོད་ཀྱི་ཡོད།
དྲི་བ་གསུམ་པ། ངས་སློབ་དཔོན་ཁྱེད་ལ་བཀའ་འདྲི་ཞུ་རྒྱུར། འཚེ་མེད་ཞི་བ་དང་བདེན་པའི་ཨུ་ཚུགས་ (མཉམ་འབྲེལ་མི་བྱེད་པ་) ཀྱི་འཐབ་རྩོད་ཀྱིས་རྒྱ་དམར་ལ་ཁ་གཏད་གཅོག་སྐབས་ཕན་ནུས་ཡོད་དམ། ཡོད་ན་བོད་མི་ལ་འཚེ་མེད་ཞི་བ་དང་བདེན་པའི་ཨུ་ཚུགས་ཀྱིས་དངོས་ཡོད་ཀྱི་ཕན་འབྲས་ཅི་ཞིག་བྱུང་ཡོད་དམ། (ཧྲང་ཧེ་)
ྋགོང་ས་མཆོག་གི་བཀའ་ལན། ངོས་ཀྱིས་བོད་མི་ཚོར་རྟག་ཏུ་དེ་ལྟར་བརྗོད་ཀྱི་ཡོད། ང་ཚོས་མཐའ་གཅིག་ཏུ་འཚེ་བ་མེད་པ་མ་རྩར་བཞག་པའི་དབུ་མའི་ལམ་དུ་བསྐྱོད་པ་འདིས་རྒྱ་ནག་གཞུང་དང་གྲོས་མོལ་བྱས་ཏེ་སྙིང་པོ་རྡོག་རྡོག་ཐོན་པ་ཞིག་བྱུང་མེད་ཀྱང་རྒྱ་རིགས་ཤེས་ཡོན་ཅན་དང་། སློབ་ཕྲུག དངོས་ཡོད་གནས་ཚུལ་ལ་དོ་སྣང་གིས་ཤེས་རྟོགས་ཡོད་མཁན་བཅས་ཀྱི་ནང་ནས་རྒྱབ་སྐྱོར་ཧ་ཅང་ཤུགས་ཆེ་ཐོབ་ཡོད་པ་འདི་ངས་བརྗོད་འདོད་བྱུང་། དེ་ནི་ངའི་གྲུབ་འབྲས་ཀྱང་ཡིན། རྒྱ་ནག་གཞུང་ལ་འབྲེལ་བ་བྱེད་རྒྱུར་དཀའ་ངལ་ཡོད་ཀྱང་། རྒྱ་རིགས་ཤེས་ཡོན་ཅན་དང་མི་མང་ནང་ང་ཚོས་འབྲེལ་བ་རྒྱ་ཆེན་པོ་བྱེད་མ་ཐུབ་པ་མ་གཏོགས་ང་ཚོའི་ལངས་ཕྱོགས་ཀྱི་ཐོག་ལ་རྒྱ་ནག་མི་མང་གི་རྒྱབ་སྐྱོར་ཐོབ་ཐུབ་རྒྱུ་དང་མུ་མཐུད་གོང་འཕེལ་འགྲོ་ཐུབ་རྒྱུ་ཡིན་པ་ངོས་རང་འདི་འདྲ་དྲན་གྱི་འདུག སྔོན་མ་གནམ་བདེ་སྒོ་མོ་ཆེའི་ཐང་ཆེན་གྱི་གནས་ཚུལ་བྱུང་རྗེས་ངོས་རང་ཨ་རིར་སླེབས་སྐབས་ཤིག་ལ་ཧ་ཝཌ་གཙུག་ལག་སློབ་གྲྭ་ཆེན་མོར་རྒྱ་རིགས་གྲོགས་པོ་འགའ་ཤས་ཐུག་པ་ཡིན། སྐབས་དེར་ང་ཚོའི་ལངས་ཕྱོགས་འགྲེལ་བཤད་བརྒྱབ་རྗེས་ཁོང་ཚོས་བརྗོད་དོན། ྋརྒྱལ་བ་རིན་པོ་ཆེས་བརྗོད་བཞིན་པའི་ལངས་ཕྱོགས་འདི་རྒྱ་ནག་མི་མང་གིས་ཤེས་ཐུབ་པ་ཡིན་ན་རྒྱ་ནག་མི་མང་ཚང་མས་རྒྱབ་སྐྱོར་བྱེད་ཀྱི་རེད། ཅེས་བརྗོད་བྱུང་།
དྲི་བ་བཞི་པ། ཏཱ་ལའི་བླ་མ་མཆོག བླ་མའི་ཡང་སྲིད་ཀྱང་བཅོས་བསྒྱུར་ཆོག་པའི་སྐོར་ལ་འགྲེལ་བཤད་ཅིག་གནང་རོགས། དེ་ལྟར་བཅོས་བསྒྱུར་བྱས་ན་སངས་རྒྱས་ཀྱི་བཀའ་དང་འགལ་གྱི་ཡོད་དམ། (ཧྲི་ཅཱ་ཀྲོང་)
ྋགོང་ས་མཆོག་གི་བཀའ་ལན། ངོས་ནས་དང་ཐོག་དྲི་བ་འདི་འདོན་མཁན་ཁོང་ལ་སངས་རྒྱས་ཀྱི་བཀའ་བསྟན་འགྱུར་ཕྲན་བུ་ཀློག་རོགས་ཞེས་བརྗོད་འདོད་བྱུང་། རྒྱ་གར་དུ་བླ་མའི་ཡང་སྲིད་ངོས་འཛིན་བྱེད་པའི་ལུགས་སྲོལ་བྱུང་མེད། དེ་བཞིན་ཐའེ་ལན་ཌ་དང། འབར་མ། རྒྱ་ནག་སོགས་ནང་པའི་ལུང་པ་མང་པོ་ཞིག་ལ་བླ་མའི་ཡང་སྲིད་ངོས་འཛིན་བྱེད་སྲོལ་དར་མེད། སྐྱེས་བུ་དམ་པ་འདི་དང་འདིའི་སྐུ་སྐྱེ་རེད་ཅེས་བརྗོད་དེ་ངོས་འཛིན་བྱེད་སྲོལ་ཡོད་པ་ལས། བླ་མའི་ཡང་སྲིད་ངོས་འཛིན་གྱིས་སྤྲུལ་སྐུ་ཟེར་བའི་ལུགས་སྲོལ་དེ་མེད། བོད་དུ་ཐོག་མར་ཕྲུག་གུ་ཆུང་ཆུང་ཞིག་གིས་སྐྱེ་བ་སྔོན་མ་ཧ་ཅང་གསལ་པོ་དྲན་ཏེ་ར་འཕྲོད་གསལ་པོ་བྱུང་བར་བརྟེན་ནས་ཡང་སྲིད་དུ་ངོས་འཛིན་བྱས་པ་རེད། དེ་རྗེས་ག་ལེ་ག་ལེར་ཡང་སྲིད་ངོས་འཛིན་བྱེད་རྒྱུ་དེ་སྤྱི་ཚོགས་ནང་གི་གྲལ་རིམ་ལྟ་བུ་ཆགས་གྲབས་བྱས་པ་རེད། དེར་བརྟེན་ངོས་ནས་ཡོངས་གྲགས་བྱས་ཏེ་སྤྲུལ་སྐུ་དང་བླ་མ་གཉིས་ལ་ཁྱད་པར་ཡོད། བླ་མ་ཡིན་ལ་སྤྲུལ་སྐུ་མ་ཡིན་པ་དང་། སྤྲུལ་སྐུ་ཡིན་ལ་བླ་མ་མ་ཡིན་པ། ཡང་གཉིས་ཀ་ཡིན་པ་བཅས་དེ་འདྲ་ཡང་ཡོད་ཅེས་བཤད་ཡོད། སོ་སོས་སློབ་སྦྱོང་དང་ཉམས་ལེན་བྱས་ཏེ་ཚད་ལོངས་པ་ཞིག་ཡོད་པ་དེ་ལ་བླ་མ་ཟེར་གྱི་ཡོད། སྤྲུལ་སྐུ་ནི་དེ་འདྲའི་སློབ་སྦྱོང་གི་ཚད་ལོངས་པ་ཞིག་མེད་ཀྱང་བླ་མ་གོང་མ་ཚོའི་མིང་གི་ཐོག་ནས་སྤྱི་ཚོགས་ནང་གྲལ་རིམ་གྱི་ཐོབ་ཐང་ཡོད་པ་དང་རང་ཉིད་ལ་བླ་མའི་ཡོན་ཏན་གང་ཡང་མ་ཚང་བར་ད་དུང་ཞབས་འདྲེན་ཞུ་མཁན་མང་པོ་ཡོང་གི་ཡོད། དེ་འདྲ་ཡིན་དུས་ངོས་ཀྱིས་ལོ་བཞི་བཅུ་ཙམ་གྱི་གོང་ནས་ང་ཚོ་བོད་ཀྱི་སྤྱི་ཚོགས་ནང་སྤྲུལ་སྐུ་ངོས་འཛིན་བྱེད་རྒྱུ་ཏོག་ཙམ་ཚོད་འཛིན་བྱེད་དགོས་པ་དང་། ཚད་ལོངས་པ་དེ་འདྲ་བྱུང་ན་ལས་གཞན་ཚད་མ་ལོངས་བ་དེ་འདྲ་མང་དྲགས་ན་ཡག་པོ་མི་འདུག་ཅེས་བརྗོད་མྱོང་། ངོས་ནས་སྤྲུལ་སྐུའི་སྐོར་དོ་སྣང་བྱེད་པ་དེ་ནི་བསྟན་པའི་ཞབས་འདེགས་སྒྲུབ་པའི་ཆ་རྐྱེན་ཞིག་ཏུ་བརྩི་གི་ཡོད། ཏཱ་ལའི་བླ་མའི་ཡང་སྲིད་ལ་མཚོན་ན་ཕྱི་ལོ་ ༢༠༠༡ ལོར་མི་མང་གིས་འོས་བསྡུ་བྱས་ཏེ་ཆབ་སྲིད་ཀྱི་འགོ་ཁྲིད་བསྐོས་པ་ནས་བཟུང་ལོ་བཞི་བརྒྱ་ལྷག་ཙམ་སོང་བའི་ཏཱ་ལའི་བླ་མའི་ཆོས་སྲིད་གཉིས་ཀྱི་འགོ་ཁྲིད་ཀྱི་འགན་འཁུར་དུས་ཚོད་རྫོགས་པ་རེད། ང་རང་ལ་ཆ་མཚོན་ན་ ༡༩༦༩ ལོར་ངོས་ནས་གཞུང་འབྲེལ་གྱི་གཏམ་བཤད་བྱེད་སྐབས་ཏཱ་ལའི་བླ་མའི་བླ་བྲང་དགོས་དང་མི་དགོས་མི་མང་གིས་ཐག་གཅོད་བྱེད་ཀྱི་རེད་ཅེས་ཡོངས་བསྒྲགས་གསལ་བཤད་བྱས་ཡོད། མ་འོངས་པར་ཏཱ་ལའི་བླ་མའི་ཡང་སྲིད་དགོས་དང་མི་དགོས་དང་། གལ་སྲིད་དགོས་ན་བྱེད་ཕྱོགས་གང་འདྲ་བྱེད་དགོས་མིན་སོགས་སྔ་ལམ་རྐྱང་རྐྱང་ལ་བསམ་བློ་མ་བཏང་བར་དངོས་ཡོད་གནས་ཚུལ་ལ་བསམ་བློ་གཏོང་ཆོག་གི་རེད། དེ་ནི་སངས་རྒྱས་ཀྱི་དགོངས་པ་དང་ཡོངས་སུ་མཐུན་པ་ལས་དགོངས་པ་དང་མི་མཐུན་པ་མེད། ངོས་ནས་སྤྱིར་བླ་མའི་ཡང་སྲིད་དང་། ཡང་སྒོས་ཏཱ་ལའི་བླ་མའི་ཡང་སྲིད་སྐོར་ཡོང་སྲིད་པ་དེ་འདྲའི་འགྲེལ་བཤད་བྱེད་སྐབས་ཕལ་ཆེར་ཆོས་ལུགས་དང་འགལ་གྱི་ཡོད་པ་ལྟ་བུ་བོད་ནང་ཡོད་པའི་བོད་མི་འགའ་རེས་ཤོད་ཀྱི་འདུག ཉེ་ཆར་རྒྱ་རིགས་གྲོགས་པོ་འགའ་ཐུག་སྐབས་ཁོང་ཚོས་ཀྱང་འདི་སྐོར་སྐད་ཆ་དྲིས་བྱུང་བས་ངོས་ནས་ནང་ཆོས་སྐོར་ཁྱོད་ཚོ་ལས་ངས་ཡག་པ་ཤེས་ཀྱི་ཡོད་ཅེས་བཤད་ཡོད།
དྲི་བ་ལྔ་པ། ད་ལྟ་རྒྱ་ནག་ཏུ་ཁྱེད་ཀྱི་ཐོག་ལ་ཁོང་ཁྲོ་དང་ཐ་ན་འཁོན་སེམས་གཏིང་ཟབ་ཡོད་པའི་མི་མང་པོ་ཞིག་ཡོད། དེ་དག་ལ་ཁྱེད་ཀྱིས་གང་ཞིག་གསུང་རྒྱུ་ཡོད་དམ།
ྋགོང་ས་མཆོག་གི་བཀའ་ལན། བར་སྐབས་ཤིག་ནས་ཏཱ་ལའི་བླ་མ་བདུད་རེད་ཅེས་ཟེར་གྱི་ཡོད་འདུག ཏཱ་ལའི་བླ་མ་བདུད་རེད་ཟེར་བ་དེ་ལ་ཁྱེད་རང་དགོངས་འཆར་གང་ཡོད་ཅེས་ང་ལ་སྐད་ཆ་འདྲི་མཁན་བྱུང་། ངོས་ནས་ཁོང་ཚོར་རྩེད་མོ་དང་སྦྲགས་ང་བདུད་ཡིན་ངའི་མགོ་ལ་རྭ་ཅོ་ཡོད་ཅེས་ཟེར་གྱི་ཡོད། ཁོང་ཚོར་ཁག་མེད་ཁོང་ཚོས་ཕྱོགས་གཅིག་གི་གནས་ཚུལ་སྒྲོ་བཏགས་པ་དེ་ལས་གཞན་ཤེས་ཀྱི་མེད། དཔེར་ན་ཨོ་ལོམ་པིཀ་རྩེད་འགྲན་གྱི་དཔལ་འབར་སྐོར་སྐྱོད་སྐབས་ངས་ཆེད་མངགས་འབྲེལ་ཡོད་ཚོར་འབོད་སྐུལ་བྱས་ཏེ། ཨོ་ལོམ་པིག་རྩེད་འགྲན་ནི་རྒྱ་ནག་མི་མང་དུང་ཕྱུར་བཅུ་གསུམ་གྱིས་སྤོབས་པ་བྱེད་པ་ཞིག་ཡིན་པས། དེ་ལ་ང་ཚོས་རྙོག་དྲ་བཟོ་བ་སོགས་རྩ་བ་ནས་བྱེད་མི་རུང་ཞེས་བརྗོད་ཡོད། ཐ་ན་ལོ་ཤས་གོང་ངོས་རང་ཨ་རིའི་རྒྱལ་ས་ཝ་ཤིང་ཊོན་ལ་ཡོད་སྐབས་ཤིག་ཏུ་གསར་འགོད་པ་ཁག་གཅིག་གིས་ང་ལ་ཨོ་ལོམ་པིཀ་རྩེད་འགྲན་རྒྱལ་ཁབ་གང་ཞིག་དུ་ཚུགས་ན་དགའ་མིན་གོ་བསྡུར་བྱེད་ཀྱི་ཡོད། འགའ་ཤས་ཀྱིས་རྒྱ་ནག་ཡག་པོ་ཡོད་སྐོར་བརྗོད་མཁན་འདུག་པས་ཁྱེད་ལ་དགོངས་ཚུལ་གང་ཡོད་ཅེས་ཟེར་གྱི་འདུག སྐབས་དེར་ངོས་ནས་རྒྱ་ནག་ནི་མི་འབོར་མང་ཤོས་དང་། ལོ་རྒྱུས་དང་རིག་གཞུང་ཕྱུག་པོ་ཡོད་པའི་རྒྱལ་ཁབ་ཅིག་ཡིན་པས། དེ་ལ་འོས་པ་རེད་ཅེས་བརྗོད་པ་ཡིན། དེ་ནི་དངོས་ཡོད་གནས་ཚུལ་ཡིན། འོན་ཀྱང་རྒྱ་ནག་གཞུང་གིས་ང་ཚོས་ཨོ་ལོམ་པིཀ་རྩེད་འགྲན་ལ་འགོག་རྐྱེན་བཟོ་གི་འདུག་ཅེས་ཁྱབ་བསྒྲགས་ཤུགས་ཆེ་བྱས་ཡོད། དེའི་དབང་གིས་ཁོང་ཚོས་གནས་ཚུལ་ཆ་ཚང་ཤེས་ཀྱི་མེད་པ་དེ་ནི་ཁོང་ཚོར་ཁག་མེད་པ་རེད། ཚུར་ཕྱོགས་འཛམ་གླིང་གི་ས་ཕྱོགས་གང་སར་ང་ལ་དགའ་པོ་བྱེད་མཁན་གྱི་མི་ཧ་ཅང་མང་པོ་ཡོད། དེར་བརྟེན་ངས་ཁྱེད་རང་ཚོར་ཕྱོགས་ཚང་མའི་གནས་ཚུལ་ལ་རྟོགས་ཞིབ་ཡག་པོ་དང་ཞིབ་འཇུག་མཐིལ་ཕྱིན་པ་བྱེད་རོགས་ཞེས་བརྗོད་འདོད་བྱུང་། ངོས་ནས་རྒྱ་རིགས་སློབ་ཕྲུག་ཚོ་ཐུག་སྐབས་ཀྱང་ཁྱེད་ཚོས་རང་དབང་ལུང་པའི་ནང་མིག་གཉིས་ཀ་དང་། རྣ་བ་གཉིས་ཀ་བེད་སྤྱོད་བྱེད་དགོས་ཅེས་བརྗོད་ཀྱི་ཡོད།
དྲི་བ་དྲུག་པ། ང་ཚོས་ཤེས་གསལ་ལ། ཏཱ་ལའི་བླ་མའི་ཡང་སྲིད་ངོས་འཛིན་དང་ཁྲི་འདོན་མཛད་སྒོའི་ཐོག་ཀྲུང་ཧྭ་མི་སེར་རྒྱལ་ཁབ་ཀྱི་ཀྲུང་དབྱང་མཉམ་ཞུགས་བྱས་ཡོད། དེས་ན་༸གོང་ས་མཆོག་ཁྱེད་ཀྱིས་ད་ལྟ་ཐེ་ཝན་ལ་ཡོད་པའི་ཀྲུང་ཧྭ་མི་སེར་རྒྱལ་ཁབ་ངོས་འཛིན་གནང་གི་ཡོད་དམ། ཐེ་ཝན་གཞུང་གིས་ཡང་སྲིད་ངོས་འཛིན་གྱི་ལམ་ལུགས་ནང་བསྐྱར་དུ་ནུས་པ་གང་འཚམས་འདོན་ཐུབ་པར་དགོངས་ཀྱི་ཡོད་དམ། (ཧུའུ་ནན་)
ྋགོང་ས་མཆོག་གི་བཀའ་ལན། ངས་གོང་དུ་ང་ཕོད་ཀྱི་ལོ་རྒྱུས་བཤད་པ་ལྟར་རེད། སྤྱི་ཡོངས་ཀྱི་ཆ་ནས་ང་ཐེ་ཝན་ལ་ཡོད་སྐབས་ངོས་ཀྱིས་རྒྱ་ནག་གཅིག་ཟེར་བ་དེ་ལ་རྒྱབ་སྐྱོར་བྱས་ཡོད། གང་ལྟར་མ་འོངས་པར་རྒྱ་ནག་སྐམ་ས་ཆེན་པོ་དང་ཐའེ་ཝན་གཉིས་ཆིག་སྒྲིལ་བྱེད་རྒྱུ་ཕྱོགས་ཁག་གཉིས་ཀྱི་མི་མང་གིས་ཐག་གཅོད་བྱེད་དགོས་པ་ཞིག་རེད། ག་རེ་གལ་ཆེ་བ་འདུག་ཅེས་བརྗོད་ན་ཐེ་ཝན་ནང་མང་གཙོ་ཡོད་པ་དང་། དཔལ་འབྱོར་ཡར་རྒྱས་ཡག་པོ་ཡོད་པ། དེ་བཞིན་ཤེས་ཡོན་གྱི་གནས་ཚད་ཀྱང་ཡག་པོ་ཡོད་པ་དེ་དག་ངེས་པར་དུ་སྲུང་སྐྱོབ་ཡག་པོ་བྱེད་དགོས། ཞེས་ངོས་ནས་དེ་ལྟར་བརྗོད་ཀྱི་ཡོད།
ཝང་ལི་ཞོང་། ང་ཚོས་ཏཱ་ལའི་བླ་མ་མཆོག་དངོས་སུ་མཇལ་ཡང་། ཏཱ་ལའི་བླ་མ་མཆོག་གིས་གསུངས་པ་ལྟར་ཕན་ཚུན་ལུས་ཀྱི་དྲི་མ་སྣོམ་རྒྱུ་མེད་ནའང་། དུས་རབས་ཉེར་གཅིག་པའི་ནང་དྲྭ་ལམ་བརྒྱུད་ནས་ཏཱ་ལའི་བླ་མ་མཆོག་དང་མཉམ་དུ་བཀའ་མོལ་ཞུ་ཐུབ་པ་བྱུང་བ་འདི་ཧ་ཅང་རྩ་བ་ཆེན་པོ་ཞིག་ལ་ངོས་འཛིན་བྱེད་ཀྱི་ཡོད། དེ་འདྲ་ཡིན་དུས་བཀའ་མོལ་གྱི་ལས་རིམ་དེ་རིགས་ཀྱིས་བོད་རྒྱ་གཉིས་ཀྱི་འབྲེལ་ལམ་དང་། ཕན་ཚུན་ཤེས་རྟོགས་ལ་ཕན་འབྲས་འདུག་དགོངས་ཀྱི་ཡོད་ན་མ་འོངས་པར་རྒྱ་རིགས་ཀྱི་ཤེས་ཡོན་ཅན་དང་། གནད་ཡོད་མི་སྣ་མང་པོ་ཞིག་དང་མཉམ་དུ་བཀའ་མོལ་གནང་ཐུབ་པ་ཡོང་གི་རེད་བསམ་གྱི་འདུག་ལ་དེ་ལྟར་རེ་བ་ཡང་བྱེད་ཀྱི་ཡོད། བཀྲ་ཤིས་བདེ་ལེགས།
ྋགོང་ས་མཆོག ཧ་ཅང་ཡག་པོ་འདུག ཁྱེད་ཚོར་སྟབས་བདེ་པོ་ཡོད་ན་ངོས་ནས་ག་དུས་ཡིན་ཡང་རྒྱ་རིགས་གྲོགས་པོ་ཚོ་དང་མཉམ་དུ་འཕྲུལ་ཆས་ཀྱི་ལམ་ནས་ཕན་ཚུན་དོགས་གཅོད་དང་། དྲི་བ་དྲིས་ལན་བྱེད་རྒྱུའི་གྲ་སྒྲིག་ཨང་གསར་ཡོད། ངོས་ནས་རྟག་ཏུ་ཧན་ཙང་ཏཱ་ཐོན་ཇའེ་ ༼རྒྱ་བོད་མི་རིགས་མཐུན་སྒྲིལ་༽ཞེས་བརྗོད་ཀྱི་ཡོད། ང་ཚོ་དེ་ལྟར་ཡང་ཡང་ཐུག་སྟེ་སྐད་ཆ་ཤོད་རྒྱུའི་གོ་སྐབས་བྱུང་ན་ཕན་ཚུན་དོན་དམ་གྱི་ཡིད་ཆེས་སླེབས་རྒྱུ་དང་། ཕན་ཚུན་གནས་ཚུལ་ཤེས་རྟོགས་ཐུབ་པ་ཡོང་རྒྱུ་ཡིན། ཐག་རིང་པོ་བྱས་ཏེ་བསྡད་ན་ང་ཚོ་ཕན་ཚུན་བར་ཡིད་ཆེས་སླེབས་མི་ཐུབ། ང་ཚོ་ཕན་ཚུན་བར་གྱི་གནས་ཚུལ་ཇི་ཙམ་གསལ་པོ་ཤོད་རེས་བྱས་པ་དེ་ཙམ་གྱི་ཕན་ཚུན་བར་ཡིད་ཆེས་ཡོང་རྒྱུ་དང་། ཡིད་ཆེས་བྱུང་བ་ཡིན་ན་མཐུན་སྒྲིལ་ཡོང་རྒྱུ། མཐུན་སྒྲིལ་བྱུང་ན་དཀའ་ངལ་གང་ཞིག་ཡིན་ཀྱང་སེལ་ཐུབ་པ་ཡོང་རྒྱུ་ཡིན།
ཁྱེད་ཚོས་ངའི་གདོང་པ་གསལ་པོ་མཐོང་གི་འདུག་གམ། ངའི་མིག་གི་རྫི་མ་དཀར་པོ་ཡིན་པ་མཐོང་གི་འདུག་གམ། ཡ་ཡ་རྗེས་སུ་མཇལ་ཡོང་། བཀྲིས་བདེ་ལེགས། ཐུགས་རྗེ་ཆེ།


text:
འདི་ནི་ཟླ་1ཚེས་11ཉིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཀྲུང་གོ་གུང་ཁྲན་ཏང་གི་སྐབས་བཅུ་དགུ་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ལྷན་གྱི་ཚང་འཛོམས་གྲོས་ཚོགས་ཐེངས་གཉིས་པའི་ཐོག་གསུང་བཤད་གལ་ཆེན་གནང་བའི་གནས་ཚུལ་ཡིན་པ།
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་1ཚེས་11ཉིན་གློག་འཕྲིན་འབྱོར་གསལ། ཚེས་11ཉིན་གྱི་སྔ་དྲོ་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་ཀྲུང་གོ་གུང་ཁྲན་ཏང་སྐབས་བཅུ་དགུ་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ཚང་འཛོམས་གྲོས་ཚོགས་ཐེངས་གཉིས་པའི་ཐོག་གསུང་བཤད་གལ་ཆེན་གནང་ཞིང་། ཁོང་གིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དུས་རབས་གསར་པར་རླབས་ཆེའི་བྱ་གཞག་ལེགས་འགྲུབ་ཡོང་བ་བྱེད་པར་ངེས་པར་དུ་ཏང་གི་འགོ་ཁྲིད་ལ་བརྟེན་དགོས་པ་དང་། ཏང་ལ་རྣམ་པ་གསར་པ་དང་བྱ་སྤྱོད་གསར་པ་ཡོད་པ་བྱེད་དགོས། ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དང་བསྐྱར་དུ་ལམ་ཆས་བསྡོགས་ནས་སླར་ཡང་ཐོན་ཏེ་ནམ་ཡང་ཚར་དུས་མེད་པའི་སྙིང་རུས་ལ་བརྟེན་ནས་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཏིང་ཟབ་ཕྱོགས་སུ་སྣེ་ཁྲིད་བྱས་ཏེ་ཕྱོགས་ཡོངས་ནས་ཏང་ནན་པོས་སྐྱོང་བའི་རྣམ་པ་གསར་པ་གཏོད་དགོས་པའི་ནན་བཤད་གནང་བ་རེད།
ཞི་ཅིན་ཕིང་གིས་ཕྱོགས་ཡོངས་ནས་ཏང་ནན་པོས་སྐྱོང་རྒྱུར་སྐུལ་འདེད་གཏིང་ཟབ་གཏོང་བར་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དང་། དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས“འདུ་ཤེས་བཞི”ཟབ་ཏུ་གཏོང་བ་དང་། “གདེང་ཚོད་བཞི”བརྟན་དུ་གཏོང་བ། ཏང་གིས་ཕྱོགས་ཡོངས་ལ་འགོ་ཁྲིད་བྱ་རྒྱུ་མཐའ་འཁྱོངས་དང་ཤུགས་སྣོན་རྒྱག་རྒྱུར་དམ་པོར་དམིགས་པ། ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་བྱ་རྒྱུར་དམ་པོར་དམིགས་པ། ཏང་གི་ཆབ་སྲིད་འཛུགས་སྐྱོང་དང་། བསམ་བློ་འཛུགས་སྐྱོང་། རྩ་འཛུགས་འཛུགས་སྐྱོང་། སྤྱོད་ཚུལ་འཛུགས་སྐྱོང་། སྒྲིག་ཁྲིམས་འཛུགས་སྐྱོང་བཅས་ལ་ཕྱོགས་ཡོངས་ནས་སྐུལ་འདེད་གཏོང་བ། ལམ་ལུགས་འཛུགས་སྐྱོང་བྱ་རྒྱུ་དེའི་ནང་ཁྱབ་པ། རུལ་རྒོལ་འཐབ་རྩོད་ལ་སྐུལ་འདེད་གཏིང་ཟབ་གཏོང་བ། མཐའ་འཁྱོངས་ཁྲོད་གཏིང་ཟབ་ཏུ་གཏོང་བ་དང་གཏིང་ཟབ་ཁྲོད་གོང་འཕེལ་གཏོང་བ། ཏང་ནང་ཁུལ་གྱི་ཆབ་སྲིད་ཁོར་ཡུག་གཞི་རྩ་ནས་ལེགས་སུ་གཏོང་བ། ཏང་གི་གསར་གཏོད་ནུས་པ་དང་། གོང་བུ་འགྲིལ་ཤུགས། དམག་འཐབ་ནུས་པ་རྒྱུན་ཆད་མེད་པར་ཆེ་རུ་གཏོང་བ་བཅས་བྱས་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་རྒྱལ་ཁབ་འཛུགས་སྐྲུན་བྱེད་ཕྱིར་འགན་ལེན་བརྟན་པོ་བྱེད་དགོས་པའི་མཛུབ་སྟོན་གནང་བ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ལི་ཀྲན་ཧྲུའུ་དང་། དབང་དབྱང་། ཝང་ཧུའུ་ཉིང་། ཧན་ཀྲེང་བཅས་ཚོགས་འདུར་ཕེབས་པ་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་གི་ཧྲུའུ་ཅི་ཀྲའོ་ལེ་ཅེས་ཚོགས་འདུ་གཙོ་སྐྱོང་གནང་བ་རེད།
ཞི་ཅིན་ཕིང་གིས་ནན་བཤད་གནང་དོན། ཏང་འཛུགས་སྐྱོང་གི་རླབས་ཆེན་འདུ་འགོད་གསར་པ་ནི་རླབས་ཆེན་གྱི་འཐབ་རྩོད་དང་རླབས་ཆེན་གྱི་བྱ་གཞག་ལ་སྣེ་ཁྲིད་བྱས་ནས་མཐར་རླབས་ཆེན་གྱི་ཕུགས་འདུན་འགྲུབ་པར་བྱེད་པའི་རྩ་བའི་འགན་ལེན་ཡིན། ཕྱོགས་ཡོངས་ནས་ཏང་ནན་པོས་སྐྱོང་བར་ངེས་པར་དུ་ཏང་གིས་ཕྱོགས་ཡོངས་ལ་འགོ་ཁྲིད་བྱ་རྒྱུ་མཐའ་འཁྱོངས་དང་ཤུགས་སྣོན་རྒྱག་དགོས། ཏང་གི་འགོ་ཁྲིད་མཐའ་འཁྱོངས་བྱེད་པར་ཆེས་རྩ་བ་ནི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་མཐའ་འཁྱོངས་བྱ་རྒྱུ་དེ་རེད། ང་ཚོས་དུས་བསྟུན་མདུན་སྐྱོད་ཀྱིས་ཏང་གི་ཡུན་རིང་སྲིད་འཛིན་ནུས་པ་འཛུགས་སྐྱོང་དང་། སྔོན་ཐོན་རང་བཞིན། དྭངས་གཙང་རང་བཞིན་བཅས་ཀྱི་གཙོ་རྐང་འདི་ཁོང་དུ་བརྟན་པོ་ཆུད་པ་དང་ཤུགས་སྣོན་བརྒྱབ་སྟེ་རྩ་ལག་མཉམ་བཅོས་ཀྱི་ཕན་ནུས་འདོན་སྤེལ་བྱས་ནས་ཏང་འདི་ཉིད་ཐོག་མཐའ་བར་གསུམ་དུ་དུས་རབས་ཀྱི་མདུན་གྲལ་དུ་སྐྱོད་པ་དང་། མི་དམངས་ཀྱི་སྙིང་དབུས་ནས་བརྩི་བཀུར་ཐོབ་པ། རང་བརྟེན་གསར་བརྗེ་ཕོད་པ། དཀའ་སྡུག་སྣ་ཚོགས་ཀྱི་ཚོད་བགམ་ཐེག་པ། སྐྱེ་སྟོབས་ཀྱི་དཔལ་རབ་ཏུ་འབར་བ་བཅས་ཀྱི་མར་ཁེ་སི་རིང་ལུགས་ཀྱི་སྲིད་འཛིན་ཏང་ཞིག་ཏུ་འགྱུར་བའི་འགན་ལེན་བྱེད་དགོས།
ཞི་ཅིན་ཕིང་གིས་མཛུབ་སྟོན་གནང་དོན། ཏང་གི་ཚོགས་ཆེན་བཅོ་བརྒྱད་པ་འཚོགས་རྗེས་ང་ཚོས་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་མི་འདང་བའི་འགག་རྩ་དེར་དམ་པོར་དམིགས་ནས་རང་རེའི་ཏང་གི་ལོ་རྒྱུས་ཐོག་གི་སྤྱོད་གོ་ཆོད་པའི་ཉམས་མྱོང་དང་བྱ་ཐབས་བཟང་པོ་དར་སྤེལ་གཏོང་རྒྱུ་མཐའ་འཁྱོངས་བྱེད་པ་དང་། ཏང་ལ་དོ་དམ་དང་ཏང་སྐྱོང་བའི་ཆོས་ཉིད་ལ་ངོས་འཛིན་ཟབ་ཏུ་གཏོང་བ། ཉམས་མྱོང་གསར་པ་གསར་གཏོད་བྱེད་པ་བཅས་བྱས་པས་ཕྱོགས་ཡོངས་ནས་ཏང་ནན་པོས་སྐྱོང་རྒྱུར་གཟེངས་སུ་ཐོན་པའི་གྲུབ་འབྲས་ཐོབ་ཡོད། གྲུབ་འབྲས་འདི་ལས་སླ་པོར་ཐོབ་པ་ཞིག་མིན་པ་དང་ཉམས་མྱོང་ཧ་ཅང་རྩ་ཆེ་བས་ང་ཚོས་ཡུན་རིང་མཐའ་འཁྱོངས་དང་རྒྱུན་ཆད་མེད་པར་གཏིང་ཟབ་ཏུ་གཏོང་དགོས། དེ་ཡང་གཅིག་ནས་བསམ་བློ་འཛུགས་སྐྱོང་དང་ལམ་ལུགས་ལ་བརྟེན་ནས་ཏང་སྐྱོང་རྒྱུ་གཅིག་གྱུར་ཡོང་བ་མཐའ་འཁྱོངས་བྱས་ནས་བསམ་བློའི་གནད་དོན་ཐག་གཅོད་བྱེད་དགོས་ལ་ལམ་ལུགས་ཀྱི་གནད་དོན་ཡང་ཐག་གཅོད་བྱས་ཏེ་ཕུགས་བསམ་དད་སེམས་མཐའ་འཁྱོངས་བྱ་རྒྱུ་དེ་རྩ་བའི་ལས་འགན་ལ་བརྩིས་ཐོག་ལམ་ལུགས་འཛུགས་སྐྱོང་བྱ་རྒྱུ་དེ་ཏང་གི་འཛུགས་སྐྱོང་ཁག་ནང་ཁྱབ་པ་བྱེད་དགོས་པ་དང་། གཉིས་ནས་འགན་འཁྲི་མཐའ་འཁྱོངས་དང་གནད་དོན་ཕྱོགས་སྟོན་དུ་འཛིན་རྒྱུ་གཅིག་གྱུར་ཡོང་བ་བྱས་ནས་མིག་སྔར་གཞི་ཚུགས་པ་དང་གནད་དོན་ལ་གཏུག་ཕོད་པ་བྱས་ཏེ་མི་དམངས་མང་ཚོགས་བློ་ཡིད་ཚིམ་ཤོས་ཀྱི་གནད་དོན་ཐག་གཅོད་བྱེད་པའི་ཐད་ཤུགས་རྒྱག་དགོས་ལ་འབྱུང་འགྱུར་ལ་དམིགས་པ་དང་མཐོ་འཛེགས་རྒྱང་ལྟ་བྱས་ནས་ཇུས་འགོད་ལ་སྤྱི་འདོམས་བྱེད་པ་དང་རྩེ་རིམ་ཇུས་འགོད་ལ་ཤུགས་སྣོན་རྒྱག་པའི་ཐད་ཤུགས་རྒྱག་དགོས་པ། གསུམ་ནས“འགག་རྩའི་ཉུང་ཤས”ལ་དམ་འཛིན་དང“ཕལ་ཆེ་བར”དོ་དམ་བྱ་རྒྱུ་ཕན་ཚུན་གཅིག་གྱུར་ཡོང་བ་མཐའ་འཁྱོངས་བྱས་ནས་རྒྱ་ཆེའི་ཏང་ཡོན་ལ་ཡོངས་ཁྱབ་རང་བཞིན་གྱི་བླང་བྱ་འདོན་དགོས་ལ“འགག་རྩའི་ཉུང་ཤས”དང་ལྷག་དོན་དུ་མཐོ་རིམ་ལས་བྱེད་པར་དེ་བས་མཐོ་ལ་ནན་པའི་ཚད་གཞི་བཏོན་ཏེ་དེ་བས་ནན་པའི་དོ་དམ་དང་ལྟ་སྐུལ་བྱེད་དགོས་པ། (པར་ངོས་གསུམ་པར་གཟིགས)
(པར་ངོས་དང་པོར་མཐུད) བཞི་ནས་དབང་ཆ་སྤྱོད་རྒྱུ་དང་འགན་འཁྲི་འཁུར་རྒྱུ་ཕན་ཚུན་གཅིག་གྱུར་ཡོང་བ་མཐའ་འཁྱོངས་བྱས་ནས་ཏང་ལ་དོ་དམ་དང་ཏང་སྐྱོང་བའི་ཆབ་སྲིད་ཀྱི་འགན་འཁྲི་དོན་འཁྱོལ་དངོས་འབྲེལ་ཐུབ་པ་བྱ་རྒྱུ་དེ་ཆེས་རྩ་བའི་ཆབ་སྲིད་ཀྱི་འགན་འཁྲི་ཞིག་ཏུ་བརྩིས་ཏེ“འགན་འཁྲིའི”ཡིག་འབྲུ་གཉིས་ལ་དམ་པོར་དམིགས་པ་དང་“འགན་འཁྲི་བདའ་འདེད”ཀྱི་གནད་འགག་འདིར་དམ་འཛིན་བྱེད་དགོས་པ། ལྔ་ནས་དོ་དམ་ནན་པོ་དང་སེམས་ཁུར་དང་ཡིད་ཆེས་བྱ་རྒྱུ་ཕན་ཚུན་གཅིག་གྱུར་ཡོང་བ་མཐའ་འཁྱོངས་བྱེད་པ་དང་། དོ་དམ་ནན་པོ་དངོས་འབྲེལ་ཐུབ་པ་དང་། དོ་དམ་ནན་པོ་བྱེད་ཕོད་པ། ཡུན་རིང་དོ་དམ་ནན་པོ་བྱེད་པ་བཅས་མཐའ་འཁྱོངས་བྱས་ནས་སྔ་བསླབ་ཕྱི་འདོམས་དང་ནད་བཅོས་སྲོག་སྐྱོབ་ཀྱི་སྔ་བར་ཕྱི་གསུམ་གྱི་བྱེད་ཕྱོགས་ལག་ལེན་ནན་པོ་བསྟར་བ་དང་། སྔ་ཙམ་ནས་དམ་འཛིན་དང་ཆུང་ཙག་ལ་དམ་འཛིན་གྱིས་རྐྱེན་རྩ་ཆུང་ཆུང་ནས་ཟློག་པ་བཅས་བྱས་ཏེ་ཚད་གཞི་མཐོ་ཤོས་ཀྱི་སྒོ་ནས་ལས་བྱེད་པར་གནད་དོན་ཐོན་རྒྱུ་སྔོན་འགོག་བྱེད་པ་དང་ཚད་གཞི་མཐོ་ཤོས་ཀྱི་སྒོ་ནས་ལས་བྱེད་པའི་ཧུར་སེམས་འཕེལ་བ་བྱེད་དགོས་པ། དྲུག་ནས་ཏང་ནང་ཁུལ་གྱི་ལྟ་སྐུལ་དང་མང་ཚོགས་ཀྱི་ལྟ་སྐུལ་ཕན་ཚུན་ཟུང་འབྲེལ་བྱ་རྒྱུ་མཐའ་འཁྱོངས་བྱས་ནས་ཏང་ནང་ཁུལ་གྱི་ལྟ་སྐུལ་ལ་བརྟེན་ནས་གཞན་དག་ལ་ལྟ་སྐུལ་བྱ་རྒྱུར་སྐུལ་ཁྲིད་བྱས་ནས་མི་དམངས་མང་ཚོགས་ཀྱིས་ཐབས་དང་ཇུས་འདོན་པ་དང་སྐྱོན་བརྗོད་ལྟ་སྐུལ་བྱེད་པའི་ཐབས་ལམ་ཤར་བགྲོད་ཧུར་ཐག་ཐུབ་པ་བྱས་ཏེ་མང་ཚོགས་ཀྱི་ལྟ་སྐུལ་དང་གླེང་ཕྱོགས་ཀྱི་ལྟ་སྐུལ་གྱི་ནུས་པ་འདོན་སྤེལ་གང་ལེགས་བྱེད་དགོས།
ཞི་ཅིན་ཕིང་གིས་ནན་བཤད་གནང་དོན། ཕྱོགས་ཡོངས་ནས་ཏང་ནན་པོས་སྐྱོང་བར་ངེས་པར་དུ་རྒྱུན་འཁྱོངས་ལྷོད་མེད་དང་གཡོ་འགུལ་སྤུ་ཙམ་ཡང་གཏོང་རྒྱུ་མེད། རྒྱལ་སྤྱི་དང་རྒྱལ་ནང་གི་ཁོར་ཡུག་གི་རྒྱུ་རྐྱེན་སྣ་ཚོགས་ཀྱི་ཤུགས་རྐྱེན་ཕོག་པས་རང་རེའི་ཏང་ལ་འཕྲད་པའི་སྲིད་འཛིན་གྱི་ཁོར་ཡུག་སྔར་བཞིན་རྙོག་འཛིང་ཆེ་བ་དང་། ཏང་གི་སྔོན་ཐོན་རང་བཞིན་ལ་ཤུགས་རྐྱེན་ཐེབས་པ་དང་ཏང་གི་དྭངས་གཙང་རང་བཞིན་ཉམས་ཞན་དུ་འགྲོ་བའི་རྒྱུ་རྐྱེན་ཡང་རྙོག་འཛིང་ཆེན་པོ་རེད། ཏང་གི་དཔུང་ཁག་དང་རང་ངོས་གནས་ཚུལ་ལ་གལ་ཆེ་ལ་གཏིང་ཟབ་པའི་འགྱུར་ལྡོག་ཕྱིན་པ་དེས་ཏང་འཛུགས་སྐྱོང་གི་སྤུས་ཚད་མཐོ་རུ་དང་། ཏང་རྩ་འཛུགས་ཀྱི་ཆབ་སྲིད་ཀྱི་ནུས་པ་དང་རྩ་འཛུགས་ཀྱི་ནུས་པ་ཆེ་རུ་གཏོང་དགོས་པའི་བླང་བྱ་བཏོན་ཡོད། ང་ཚོས་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱེད་པ་དང་འཐབ་ཇུས་ཀྱི་ངེས་ཤུགས་རྒྱུན་འཁྱོངས་བྱས་ཏེ“དཀའ་ཚེགས་ཇི་ཙམ་ཆེ་བ་དེ་ཙམ་གྱིས་མདུན་དུ་སྐྱོད་པའི”དཔའ་བོའི་བློ་སྟོབས་དང“ལམ་འཕྲང་དུ་དགྲ་དང་ཐུག་སྐབས་བློ་ཁོག་ཆེན་པོས་རྣམ་པར་རྒྱལ་བར་བྱེད་པའི”འཐབ་རྩོད་ཀྱི་སྙིང་སྟོབས་ལ་བརྟེན་ནས་བློ་བརྟན་འགྱུར་མེད་ངང་དམ་འཛིན་བྱེད་དགོས།
ཞི་ཅིན་ཕིང་གིས་མཛུབ་སྟོན་གནང་དོན། ཏང་གི་ཆབ་སྲིད་འཛུགས་སྐྱོང་སྤྱི་འདོམས་སུ་བྱ་རྒྱུ་མཐའ་འཁྱོངས་བྱས་ཏེ་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་མཐའ་གཅིག་ཏུ་བྱེད་དགོས། ཏང་ཀྲུང་དབྱང་གིས་བཏོན་པའི་ཐབས་ཇུས་བཀོད་སྒྲིག་དག་ཏང་རྩ་འཛུགས་ཡོངས་རྫོགས་ཀྱིས་ཆད་ལུས་མེད་པར་ལག་བསྟར་དོན་འཁྱོལ་བྱས་ནས་ཐོག་མཐའ་བར་གསུམ་དུ་ཆབ་སྲིད་ཀྱི་ལངས་ཕྱོགས་དང་། ཆབ་སྲིད་ཀྱི་ཁ་ཕྱོགས། ཆབ་སྲིད་ཀྱི་རྩ་དོན། ཆབ་སྲིད་ཀྱི་འགྲོ་ལམ་བཅས་ཀྱི་ཐད་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་བྱེད་དགོས། དུས་གང་རུང་དང་གནས་ཚུལ་གང་རུང་འོག་ཏང་གི་འགོ་ཁྲིད་ལས་བྱེད་པས་ཆབ་སྲིད་ཐད་ལངས་ཕྱོགས་བརྟན་པོ་དང་བློས་འགེལ་ཐུབ་པ་བྱེད་པ་དང་། ཏང་ལ་ལྷག་བསམ་ཟོལ་མེད་དང་ཏང་ཀྲུང་དབྱང་ལ་བློ་གཅིག་སེམས་གཅིག་བྱས་ནས་ཏང་གི་བཀོད་འདོམས་ལ་ཉན་པ་དང་ཏང་གི་ཆེད་འགན་འཁྲི་གཙང་སྒྲུབ་བྱེད་དགོས། གུང་ཁྲན་རིང་ལུགས་ཀྱི་ཕུགས་བསམ་ཆེན་པོ་དང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཐུན་མོང་ཕུགས་བསམ་གྱི་རྩོད་སྒྲུབ་ཀྱི་འབྲེལ་བར་ངོས་འཛིན་གཏིང་ཟབ་བྱས་ཏེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བྱ་གཞག་འཕེལ་རྒྱས་དང་མི་རིགས་བསྐྱར་དར་ཡོང་བའི་དོན་དངོས་ཀྱི་ལས་ཀ་དང་ཁ་བྲལ་མི་རུང་བ་དང་ཕུགས་བསམ་ཆེན་པོ་སྟོང་བཤད་བྱེད་མི་རུང་ལ་གུང་ཁྲན་རིང་ལུགས་མངོན་འགྱུར་བྱ་རྒྱུ་ནི་དུས་ཡུན་རིང་པོའི་ལོ་རྒྱུས་ཀྱི་བརྒྱུད་རིམ་ཞིག་ཡིན་པའི་རྐྱེན་གྱིས་ཤོད་མི་འདོད་པའམ་ཐ་ན་ཕུགས་བསམ་ཆེན་པོ་འདོར་བ་སོགས་བྱེད་མི་རུང་།
ཞི་ཅིང་ཕིང་གིས་ནན་བཤད་གནང་དོན། སྙིང་རུས་ལྷོད་མེད་ཀྱིས་ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་དོན་འཁྱོལ་བྱས་ནས་ཏང་དང་མི་དམངས་མང་ཚོགས་དབར་གྱི་ཤ་ཁྲག་འདྲེས་པའི་འབྲེལ་བ་རྒྱུན་འཁྱོངས་བྱེད་དགོས། རྒྱུན་གཏན་དང་ཡུན་རིང་དང་། ནན་པ་དང་ཏན་ཏིག ཟབ་པ་དང་ཞིབ་ཕྲ་བཅས་ཀྱི་ཐད་ཤུགས་བརྒྱབ་ནས་སྐྱིད་འདོད་རིང་ལུགས་དང་བག་མེད་ཆུད་ཟོས་ཀྱི་གནས་ཚུལ་གསར་པ་དང་མངོན་ཚུལ་གསར་པར་དོ་ཁུར་དམ་ཟབ་བྱས་ནས་གནད་དོན་དེ་རིགས་སླར་ཡང་ཐོན་རྒྱུ་བཀག་འགོག་མཐའ་གཅིག་ཏུ་བྱེད་དགོས། ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཀྱི་གནད་དོན་ཡོ་བསྲང་བྱས་ནས་འགོ་ཁྲིད་པ་གཙོ་བོས་སྤྱིའི་འགན་འཁྲི་འཁུར་དགོས། བརྟག་དཔྱད་ཞིབ་འཇུག་གཏིང་ཟབ་བྱ་རྒྱུར་བརྟེན་ནས་དཀའ་གནད་སེལ་རྒྱུར་ཤུགས་སྣོན་རྒྱག་པ་དང། དོན་དངོས་དང་ཉེ་བཅར་དང་མང་ཚོགས་དང་ཉེ་བཅར་བྱེད་པའི་དོན་གཉེར་གྱི་བྱ་ཐབས་ལ་བརྟེན་ནས་དོན་འཁྱོལ་ལ་དམ་འཛིན་བྱས་ཏེ་ཏང་ཀྲུང་དབྱང་གི་ཐབས་ཇུས་བཀོད་སྒྲིག་དོན་འཁྱོལ་ཏན་ཏིག་ཡོང་བ་བྱེད་དགོས། སྤྱོད་ཚུལ་འཛུགས་སྐྱོང་ལ་ཤུགས་སྣོན་རྒྱག་པར་ངེས་པར་དུ་ཏང་དང་མི་དམངས་མང་ཚོགས་དབར་གྱི་ཤ་ཁྲག་འདྲེས་པའི་འབྲེལ་བ་རྒྱུན་འཁྱོངས་བྱེད་པའི་འགག་རྩ་དེར་དམ་པོར་དམིགས་དགོས། འགོ་ཁྲིད་ལས་བྱེད་པས་དམིགས་བསལ་དབང་ཆའི་བསམ་བློ་དང་དམིགས་བསལ་དབང་ཆའི་སྣང་ཚུལ་ལ་ངོ་རྒོལ་མཐའ་གཅིག་ཏུ་བྱས་ནས་མི་དམངས་ལ་བཅངས་པའི་ལྷད་མེད་བརྩེ་སེམས་རྒྱུན་འཁྱོངས་དང་། ལས་ཀའི་གཙོ་གནད་གཤམ་དུ་ཕྱོགས་རྒྱུ་མཐའ་འཁྱོངས། ལུས་ཚུགས་ནས་མང་ཚོགས་ཁྲོད་བསྐྱོད་པ། ངོ་ཐུག་གདོང་འཕྲད་དང་གཅིག་སེམས་གཅིག་གཏད་ཀྱིས་མང་ཚོགས་ཀྱི་ལས་དོན་ཏན་ཏིག་ངང་ལེགས་པར་སྒྲུབ་པ་བཅས་བྱས་ནས་མང་ཚོགས་ཀྱིས་གླེང་མང་བའི་གནད་དོན་མངོན་གསལ་དོད་པོས་ཐག་གཅོད་ནུས་ལྡན་བྱེད་དགོས།
ཞི་ཅིན་ཕིང་གིས་མཛུབ་སྟོན་གནང་དོན། ཕྱོགས་ཡོངས་ནས་སྒྲིག་ཁྲིམས་འཛུགས་སྐྱོང་ལ་ཤུགས་སྣོན་བརྒྱབ་ནས་སྒྲིག་ཁྲིམས་ནན་པོར་བརྟེན་ནས་ཏང་ཡོངས་ལ་དོ་དམ་དང་ཏང་ཡོངས་སྐྱོང་དགོས། སྒྲིག་ཁྲིམས་སློབ་གསོར་ཤུགས་སྣོན་བརྒྱབ་སྟེ་སྒྲིག་ཁྲིམས་ནན་པོ་དེ་ཏང་ཡོན་དང་ལས་བྱེད་པའི་རྒྱུན་གཏན་གྱི་གོམས་གཤིས་དང་རང་རྟོགས་ངང་བརྩི་སྲུང་ཞུ་ཡུལ་ཞིག་ཏུ་འགྱུར་བ་བྱེད་དགོས། སྒྲིག་ཁྲིམས་སྒྲིག་སྲོལ་འཐུས་སྒོ་ཚང་དུ་བཏང་ནས་ལམ་ལུགས་ལ་དུས་བསྟུན་འཕེལ་རྒྱས་ཡོང་བ་བྱེད་དགོས། རིམ་ཁག་ཏང་ཨུད(ཏང་རྩ་འཛུགས)ཀྱིས་དམ་འཛིན་དང་དོ་དམ་བྱེད་ཕོད་པ་དང་སྒྲིག་ཁྲིམས་ལག་བསྟར་ནན་པོ་བྱས་ནས་ཕྱོགས་ཡོངས་ནས་ཏང་ནན་པོས་སྐྱོང་བའི་ཆབ་སྲིད་ཀྱི་འགན་འཁྲི་འཁུར་དགོས།
ཞི་ཅིན་ཕིང་གིས་ནན་བཤད་གནང་དོན། རྩ་ལག་མཉམ་བཅོས་བྱ་རྒྱུ་གཏིང་ཟབ་ཏུ་བཏང་ནས་རུལ་རྒོལ་འཐབ་རྩོད་ཀྱི་ཟིལ་གནོན་རང་བཞིན་གྱི་རྒྱལ་ཁ་ལེན་དགོས། རྩ་ལག་མཉམ་བཅོས་བྱེད་པར་རྩ་བཅོས་ཀྱི་རྨང་གཞི་བརྟན་དུ་གཏོང་དགོས་ལ་ཡན་ལག་བཅོས་པའི་བྱ་ཐབས་ནུས་ལྡན་སྤྱོད་ཕོད་པ་ཡང་བྱེད་དགོས། བཀག་སྡོམ་ཁུལ་མེད་པ་དང་། ཁྱོན་ཡོངས་ལ་ཁྱབ་པ། ཐར་པར་མི་གཏོང་བ་བཅས་མཐའ་འཁྱོངས་དང་། བཀག་འགོག་ལ་སྣང་ཆེན་དང་། དམ་བསྒྲགས་ལ་ཤུགས་སྣོན། ཡུན་རིང་ཟིལ་གནོན་མཐའ་འཁྱོངས། ལྐོག་རྔན་སྤྲོད་ལེན་ལ་མཉམ་དུ་ཞིབ་བཤེར་བྱ་རྒྱུ་མཐའ་འཁྱོངས་བཅས་བྱས་ཏེ་གསོག་འབོར་མཐའ་གཅིག་ཏུ་ཉུང་དུ་གཏོང་བ་དང་། འཕར་ཚད་གཙོ་གནད་ཐོག་བཀག་འགོག་བྱེད་དགོས། རུལ་སུངས་ཀྱི་གནད་དོན་ཆེ་རིགས་ལ་རྡུང་རྡེག་ནན་པོ་གཏོང་དགོས་ལ་རུལ་སུངས་ཀྱི་གནད་དོན་ཆུང་རིགས་ཀྱང་ཐག་གཅོད་ནན་པོ་བྱེད་དགོས། ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཞི་རིམ་དུ་ཁྱབ་རྒྱུར་སྐུལ་འདེད་བཏང་ནས་མང་ཚོགས་ཉེ་འགྲམ་དུ་ཐོན་པའི་རུལ་སུངས་ཀྱི་གནད་དོན་བཅོས་སྒྲིག་མཐའ་གཅིག་ཏུ་བྱེད་དགོས། ནག་ཚོགས་དང་ཡུལ་གྱི་གཤེད་མ་ལ་རྡུང་རྡེག་གཏོང་རྒྱུ་དང་རུལ་སུངས་ལ་ངོ་རྒོལ་བྱ་རྒྱུ་ཟུང་འབྲེལ་བྱས་ནས་ནག་ཚོགས་དང་འབྲེལ་བ་ཡོད་པའི་རྩ་འཛུགས་བཟུང་དགོས་ལ་དེའི་རྒྱབ་ཀྱི་འགེབས་སྲུང་བྱེད་མཁན་ཡང་བཟུང་དགོས། རུལ་སུངས་ལ་ངོ་རྒོལ་གྱི་ཕྱོགས་བསྡུས་ཁྲིམས་འཛིན་གྱི་རྒྱལ་སྤྱིའི་མཉམ་སྒྲུབ་ལ་ཤུགས་སྣོན་བརྒྱབ་ནས་རུལ་སུངས་ཉེས་ཅན་པ་ཟིལ་གྱིས་གནོན་ཤུགས་ཆེ་རུ་གཏོང་དགོས། རུལ་སུངས་བྱེད་མི་ཕོད་པའི་ཟིལ་གནོན་ལ་ཤུགས་སྣོན་དང་། རུལ་སུངས་མི་ཐུབ་པའི་རླུང་ཙི་བརྟན་དུ་གཏོང་བ། རུལ་སུངས་བྱེད་མི་འདོད་པའི་རང་རྟོགས་ཆེ་རུ་གཏོང་བ་བཅས་བྱེད་དགོས། སྒྱུར་བཅོས་དང་ལམ་ལུགས་གསར་གཏོད་བྱེད་པ་བརྒྱུད་ཁེ་ཕན་སྤྲོད་རེས་ཀྱི་སྦྲེལ་ཐག་བཅད་དེ་དབང་ཆ་སྤྱོད་རྒྱུར་ཚོད་འཛིན་དང་ལྟ་སྐུལ་བྱ་རྒྱུར་ཤུགས་སྣོན་བརྒྱབ་སྟེ་ནུས་ལྡན་གོ་ཆོད་ཀྱི་སྒྲིག་གཞི་དང་ལམ་སྲོལ་ཆགས་པ་བྱེད་དགོས།
ཞི་ཅིན་ཕིང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ཀྲུང་དབྱང་སྒྲིག་ཨུད་དང་རིམ་ཁག་སྒྲིག་བཤེར་ལྟ་ཞིབ་ལས་ཁུངས་ཀྱིས་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ལག་ལེན་མཐའ་གཅིག་ཏུ་བསྟར་བ་དང་། ལྷག་བསམ་རྣམ་དག་ངང་འགན་འཁྲི་གཙང་སྒྲུབ་བྱས་པས་སྒེར་སེམས་མེད་ཅིང་དཔའ་མི་ཞུམ་པ་དང་འགན་འཁྲི་འཁུར་ཕོད་པ་བྱས་ཏེ་ཏང་དང་མི་དམངས་ལ་གཟེངས་སུ་ཐོན་པའི་རྒྱུགས་ལན་ཞིག་ཕུལ་ཡོད། སྒྲིག་བཤེར་ལྟ་ཞིབ་ལས་ཁུངས་ཀྱིས་ངེས་པར་དུ་འགན་འཁྲིའི་ངེས་གནས་བརྟན་པོ་བསྲུངས་ནས་ལྟ་སྐུལ་ལ་ཤུགས་སྣོན་རྒྱག་པ་དང་། སྒྲིག་ཁྲིམས་ལག་བསྟར་ནན་པོ། འགན་འཁྲི་བདའ་འདེད་ནན་པོ་གཏོང་བ་བཅས་བྱེད་དགོས། སྒྲིག་ཁྲིམས་ལག་བསྟར་མཁན་གྱིས་ངེས་པར་དུ་སྔོན་ལ་སྒྲིག་ཁྲིམས་སྲུང་བ་དང་སྒྲིག་ཁྲིམས་བཟོ་མཁན་གྱིས་སྔོན་ལ་རང་གཅུན་ཐུབ་པ་བྱེད་དགོས། རིམ་ཁག་སྒྲིག་བཤེར་ལྟ་ཞིབ་ལས་ཁུངས་ཀྱིས་དེ་བས་མཐོ་བའི་ཚད་གཞི་དང་དེ་བས་ནན་པའི་སྒྲིག་ཁྲིམས་ལ་བརྟེན་ནས་རང་ཉིད་ལ་རེ་བ་བཏོན་ཏེ་རང་ངོས་ཀྱི་སྔོན་འགོག་ནུས་པ་ཆེ་རུ་གཏོང་དགོས། རྒྱ་ཆེའི་སྒྲིག་བཤེར་ལྟ་ཞིབ་ལས་བྱེད་པས་རྣམ་དག་འགྱུར་མེད་དང་། འགན་འཁྲི་གཙང་སྒྲུབ། སྒྲིག་བཀུར་ཁྲིམས་སྲུང་། སྤྱོད་གཙང་གཞུང་དྲང་བཅས་བྱས་ཏེ་ཏང་དང་མི་དམངས་ཀྱིས་དཀྲིས་པའི་དབང་ཆ་གང་བྱུང་དུ་མི་སྤྱོད་པ་དང་ངན་འགོག་བཟང་སྤེལ་གྱི་རལ་གྲི་རྣོན་པོ་ནམ་ཡང་སྤྱོད་ཐུབ་པ་བྱེད་དགོས་པའི་མཛུབ་སྟོན་གནང་བ་རེད།
ཀྲའོ་ལེ་ཅེས་ཚོགས་འདུ་གཙོ་སྐྱོང་གནང་སྐབས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་ནང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་རླབས་ཆེན་དར་ཆ་མཐོན་པོར་བསྒྲེངས་བ་དང་། དུས་རབས་གསར་པའི་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་སྤྱི་ཡོངས་ཀྱི་མཐོ་ཚད་ཐོག་ནས་ཕྱོགས་ཡོངས་ནས་ཏང་ནན་པོས་སྐྱོང་རྒྱུའི་སྐོར་གྱི་ཚོགས་ཆེན་བཅུ་དགུ་པའི་འཐབ་ཇུས་བཀོད་སྒྲིག་རྒྱས་བཤད་གཏིང་ཟབ་བྱས་པ་དང་། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ཕྱོགས་ཡོངས་ནས་ཏང་ནན་པོས་སྐྱོང་བའི་ཉམས་མྱོང་གལ་ཆེན་སྔར་བས་ཕྱོགས་སྡོམ་བྱས་པ། ཏང་ལ་འཕྲད་པའི་ཉེན་ཁ་དང་འགྲན་སློང་ལ་དབྱེ་ཞིབ་གཏིང་ཟབ་བྱས་པ། མིག་སྔ་དང་སླད་ཕྱིན་དུས་སྐབས་ཤིག་རིང་ཕྱོགས་ཡོངས་ནས་ཏང་ནན་པོས་སྐྱོང་བའི་སྤྱིའི་བླང་བྱ་དང་ལས་འགན་གཙོ་བོ་ཁ་གསལ་བཏོན་ཡོད་པས་འགོ་ནས་མཇུག་བར་མཐའ་འཁྱོངས་དང་། བློ་བརྟན་འགྱུར་མེད་དང་། གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས། འཐབ་ཇུས་ཀྱི་ངེས་ཤུགས་རྒྱུན་འཁྱོངས། ནོར་འཁྲུལ་གྱི་བསམ་བློའི་འགོག་རྐྱེན་སེལ་བ། བསྐྱར་དུ་ལམ་ཆས་བསྡོགས་ནས་སླར་ཡང་ཐོན་ཏེ་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་རྒྱུན་ཆད་མེད་པར་གཏིང་ཟབ་ཕྱོགས་སུ་སྤེལ་དགོས་པའི་ནན་བཤད་བྱས་ཡོད། རིམ་ཁག་ཏང་རྩ་འཛུགས་ཀྱིས་སློབ་སྦྱོང་དང་གོ་བ་གཏིང་ཟབ་ལེན་པ་དང་། དགོངས་དོན་གྱི་ངོ་བོ་ཁོང་དུ་ཆུད་པར་བྱེད་པ། བསམ་བློའི་ངོས་འཛིན་གཅིག་གྱུར་བྱེད་པ། འགན་འཁྲི་ཁུར་ཤུགས་ཆེ་རུ་གཏོང་བ་མ་ཟད། ལས་ཀ་དངོས་དང་འགན་ནུས་འགན་འཁྲི་ཟུང་འབྲེལ་བྱེད་པའི་ཐོག་ནས་ཆབ་སྲིད་ཀྱི་ཚུགས་གནས་དང་ཆབ་སྲིད་ཀྱི་ནུས་པ་ཆེ་རུ་ཏན་ཏིག་བཏང་སྟེ་ཕྱོགས་ཡོངས་ནས་ཏང་ནན་པོས་སྐྱོང་བའི་མ་ལག་རང་བཞིན་དང་། གསར་གཏོད་རང་བཞིན། དངོས་ཕན་རང་བཞིན་བཅས་ཆེ་རུ་ཏན་ཏིག་གཏོང་དགོས་ཞེས་གསུངས་པ་རེད།
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན་དང་། ཀྲུང་དབྱང་ཧྲུའུ་ཅི་ཁྲུའི་ཧྲུའུ་ཅི། སྐབས་བཅུ་དགུ་པའི་ཀྲུང་དབྱང་གི་ཨུ་ཡོན་ཡིན་པའི་ཏང་དང་རྒྱལ་ཁབ་ཀྱི་འགོ་ཁྲིད་བློ་མཐུན་གཞན་དང་ཀྲུང་དབྱང་དམག་ཨུད་ཀྱི་ཨུ་ཡོན་བཅས་ཚོགས་འདུར་ཕེབས་ཡོད་པ་རེད།
ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ལྷན་གྱི་ཨུ་ཡོན་དང་། ཀྲུང་དབྱང་དང་རྒྱལ་ཁབ་ལས་ཁུངས་ཀྱི་སྡེ་ཚན་ཁག་གི་འགན་འཁུར་བློ་མཐུན་གཙོ་བོ། དམག་དཔུང་གི་ཚན་པ་ཆེ་གྲས་ཁག ཀྲུང་དབྱང་དམག་ཨུད་ལས་ཁུངས་ཀྱི་སྡེ་ཚན་ཁག་གི་འགན་འཁུར་བློ་མཐུན་གཙོ་བོ་སོགས་ཚོགས་འདུར་ཞུགས་ཡོད། ཚོགས་འདུ་དེ་བརྙན་འཕྲིན་དང་ཁ་པར་ཚོགས་འདུའི་རྣམ་པས་འཚོགས་པ་དང་། ཞིང་ཆེན་དང་། རང་སྐྱོང་ལྗོངས། ཐད་གཏོགས་གྲོང་ཁྱེར་བཅས་ཁག་དང་ཤིན་ཅང་ཐོན་སྐྱེད་འཛུགས་སྐྲུན་པིང་ཐོན་དང་དེ་བཞིན་དམག་དཔུང་གི་འབྲེལ་ཡོད་ཚན་པར་ཡན་ལག་ཚོགས་ར་བཙུགས་ཡོད་པ་རེད།
ཀྲུང་གོ་གུང་ཁྲན་ཏང་གི་སྐབས་བཅུ་དགུ་པའི་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ལྷན་གྱི་ཚང་འཛོམས་གྲོས་ཚོགས་ཐེངས་གཉིས་པ་དེ་ཟླ་1ཚེས་11ཉིན་པེ་ཅིང་དུ་འགོ་ཚུགས་པ་རེད། ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་རྒྱུན་ལས་ཨུ་ལྷན་གྱིས་ཚོགས་འདུ་གཙོ་སྐྱོང་བྱས་ཡོད། ཚེས་11ཉིན་གྱི་ཕྱི་དྲོ་ཀྲའོ་ལེ་ཅེས་ཀྲུང་དབྱང་སྒྲིག་ཁྲིམས་ཞིབ་བཤེར་ཨུ་ཡོན་ལྷན་ཁང་རྒྱུན་ལས་ཨུ་ལྷན་གྱི་ཚབ་ཞུས་ནས《ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས་ཏང་གི་ཚོགས་ཆེན་བཅུ་དགུ་པའི་ཐོག་བཏོན་པའི་ཕྱོགས་ཡོངས་ནས་ཏང་ནན་པོས་སྐྱོང་བའི་འཐབ་ཇུས་བཀོད་སྒྲིག་བློ་བརྟན་འགྱུར་མེད་ངང་དོན་འཁྱོལ་བྱེད་དགོས》ཞེས་འགོ་བརྗོད་དུ་འཁོད་པའི་ལས་དོན་སྙན་སྒྲོན་གནང་བ་རེད།
(པ་ཚེ་དང་། བདེ་སྒྲོལ། བསོད་དབང་། བསོད་དཔའ་བཅས་ཀྱིས་སྒྱུར་ཞུས་བྱས)


text:
ཀྲུང་གོའི་བོད་ལྗོངས་དྲ་བ་ནས་གནས་ཚུལ་འབྱོར་གསལ། ཟླ་10པའི་ཚེས་24ཉིན། པེ་ཅིང་དུ་ཀྲུང་གོའི་གུང་ཁྲན་ཏང་གི་རྒྱལ་ཡོངས་འཐུས་མིའི་ཚོགས་ཆེན་ཐེངས་བཅུ་དགུ་པའི་ཚོགས་འདུ་མཇུག་སྒྲིལ་ཞིང་། ཚོགས་ཆེན་ཐོག་ངེས་པར་དུ་མུ་མཐུད་ནས་“ཞི་བས་གཅིག་གྱུར་དང་། རྒྱལ་ཁབ་གཅིག་ལ་ལམ་ལུགས་གཉིས”ཀྱི་བྱེད་ཕྱོགས་རྒྱུན་འཁྱོངས་བྱ་རྒྱུ་དང་། ངོགས་གཉིས་ཀྱི་དཔལ་འབྱོར་དང་རིག་གནས་སྤེལ་རེས་མཉམ་ལས་རྒྱ་བསྐྱེད་དང་། མཚོ་འགག་ངོགས་གཉིས་ཀྱི་སྤུན་ཟླས་ཀྲུང་ཧྭའི་རིག་གནས་དར་སྤེལ་དང་། མཚོ་འགག་ངོགས་གཉིས་ཀྱི་འབྲེལ་བ་ཞི་བས་འཕེལ་རྒྱས་ཡོང་བར་སྐུལ་འདེད། མེས་རྒྱལ་ཞི་བས་གཅིག་གྱུར་ཡོང་བའི་འཕེལ་རིམ་ལ་སྐུལ་འདེད་གཏོང་བ་བཅས་ནན་གྱིས་བསྟན།
ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་བསམ་བློ་བརྗེ་རེས་ཚོགས་པ་དང་ཐའེ་ཝན་ཀུའུ་ཡན་དགོན་པ། སྟོང་སྐུ་རི་བོ་སོགས་ནང་བསྟན་ཚོགས་པས་བསམ་བློ་བརྗེ་རེས་བྱེད་པ།
གསར་འགོད་པས་ཐའེ་ཝན་དུ་བཅར་འདྲི་བྱེད་སྐབས། ས་གནས་དེ་གའི་སྨྱན་སྦྱོར་གྱིས་ཚོགས་ཆེན་བཅུ་དགུ་པར་ཚད་མཐོའི་གདེང་འཇོག་བྱས་ཤིང་། མང་ཚོགས་དཀྱུས་མས་ཀྱང་ངོགས་གཉིས་ཀྱི་དཔལ་འབྱོར་ཚོང་གཉེར་གྱི་སྤེལ་རེས་དང་ཐའེ་ཝན་དང་འབྲེལ་བ་ཡོད་པའི་འབྲེལ་ཡོད་སྲིད་ཇུས་ཀྱི་ནང་དོན་ལ་དོ་སྣང་ཆེན་པོ་བྱས། ཀའོ་ཞུང་གྲོང་ཁྱེར་གྱི་ངོགས་གཉིས་ཀྱི་དཔལ་འབྱོར་ཚོང་དོན་གྱི་ལས་ཀ་གཉེར་བའི་སྐུ་ཞབས་ལུའོ་ལགས་ཀྱིས་བཤད་རྒྱུར། “ཀྲུང་གུང་ཚོགས་ཆེན་བཅོ་བརྒྱད་པའི་ཚུན་དུ། ང་ཚོས་སྐམ་ས་ཆེན་པོའི་འཕེལ་རྒྱས་ཇེ་མགྱོགས་ནས་ཇེ་མགྱོགས་ཡིན་པ་མཐོང་ཞིང་། ལོ་རེར་པེ་ཅིང་དུ་ཡོང་བ་ན་བྱ་དངོས་གསར་པ་མང་པོ་མཐོང་རྒྱུ་ཡོད། ལྷག་པར་དུ་སྐམ་ས་ཆེན་པོའི་དྲ་རྒྱ་གསར་གཏོད་དང་། དྲ་རྒྱའི་དོན་སྤྱི་གསར་པ་དང་ཐ་སྙད་མང་པོ་ཞིག་གིས་ཐའེ་ཝན་གྱི་ན་གཞོན་རྣམས་ལ་ཤུགས་རྐྱེན་ཐེབས་ཡོད། སྐུ་ཞབས་ཞི་ཅིན་ཕིང་གིས་ཚོགས་ཆེན་བཅུ་དགུ་པའི་སྙན་ཞུའི་ནང་དུ‘ང་ཚོས་ངོགས་གཉིས་ཁྱིམ་གཅིག་ཡིན་པའི་འདུ་ཤེས་བཟུང་སྟེ། ཐའེ་ཝན་གྱི་ད་ཡོད་ཀྱི་སྤྱི་ཚོགས་ལམ་ལུགས་དང་འཚོ་བ་སྐྱེལ་སྟངས་ལ་བརྩི་བཀུར་བྱས་ནས་ཐའེ་ཝན་སྤུན་ཟླ་རྣམས་དང་མཉམ་དུ་སྐམ་སའི་འཕེལ་རྒྱས་ཀྱི་གོ་སྐབས་ལོངས་སུ་སྤྱོད་པར་སྣེ་ཁྲིད་བྱེད་འདོད་ཡོད'ཅེས་གསུངས་པ་འདིས་ང་ཚོར་བྱམས་བརྩེ་ཆེན་པོ་དང་མི་སེམས་ལ་སྐུལ་ལྕག་ཆེན་པོ་ཐོབ་སོང”ཞེས་བཤད།
ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་གི་བསམ་བློ་བརྗེ་རེས་ཚོགས་པ་དང་ཐའེ་ཝན་གྱི་སྲོལ་རྒྱུན་མི་ཆོས་རིག་གནས་འཕེལ་རྒྱས་མཐུན་ཚོགས་ཀྱིས་མཉམ་གཅིག་ཏུ་ཐའེ་ཝན་གྱི་ཆོས་རྔ་རི་བོར(ཧྥ་ཀུའུ་ཧྲན)ལྟ་སྐོར་བྱས།
ཐའེ་ཝན་གྱི་སྲོལ་རྒྱུན་གྱི་མི་ཆོས་རིག་གནས་འཕེལ་རྒྱས་མཐུན་ཚོགས་ནི་ཐའེ་ཝན་གྱི་དམངས་ཁྲོད་ཀྱི་རྩ་འཛུགས་ཤིག་ཡིན་ཞིང་། སྔར་ནས་ད་བར་དུ་ངོགས་གཉིས་དབར་གྱི་རིག་གནས་ཀྱི་འབྲེལ་འདྲིས་དང་བརྗེ་རེས་བྱ་བར་གཞོལ་བཞིན་ཡོད། ཉེ་ཆར། ཀྲུང་གོའི་བོད་བརྒྱུད་མཐོ་རིམ་ནང་བསྟན་སློབ་གླིང་དང་སྲོལ་རྒྱུན་གྱི་མི་ཆོས་རིག་གནས་འཕེལ་རྒྱས་མཐུན་ཚོགས་སོགས་ཀྱིས་བསྒྲུབས་པའི་ངོགས་གཉིས་ཀྱི་རྒྱ་བོད་ནང་བསྟན་དབར་གྱི་འབྲེལ་འདྲིས་དང་བརྗེ་རེས་ཀྱི་བྱ་འགུལ་དེ་ཐའེ་པེ་དང་། ཀའོ་ཞུང་། ཐའེ་ནན། ཅ་དབྱི་སོགས་ཀྱི་གནས་སུ་སྤེལ་ཞིང་། མཐུན་ཚོགས་ཀྱི་ལས་འཛིན་སྤྱི་དཔོན་ཁྲེན་ཞའོ་ཀྲུང་གིས་གསར་འགོད་པའི་བཅར་འདྲི་དང་ལེན་བྱེད་སྐབས། སྐུ་ཞབས་ཞི་ཅིན་ཕིང་གིས་ཚོགས་ཆེན་བཅུ་དགུ་པའི་སྙན་ཞུའི་ཁྲོད་ནན་གྱིས་བསྟན་དོན།“ངོགས་གཉིས་ཀྱི་སྤུན་ཟླ་ནི་ལས་དབང་གཅིག་མཐུན་གྱི་ཤ་ཁྲག་གཅིག་ཏུ་འདྲེས་པའི་ཕུ་ནུ་ལྟ་བུ་དང་། བརྩེ་དུང་ཟབ་པའི་ཁྱིམ་ཚང་གཅིག་ཡིན”ཞེས་གསུངས། ནང་བསྟན་རིག་གནས་དེ་ཉིད་ཀྲུང་ཧྭའི་སྲོལ་རྒྱུན་རིག་གནས་ཀྱི་གྲུབ་ཆ་ཞིག་ཡིན་པའི་ཆ་ནས། དེ་ནི་ངོགས་གཉིས་ཀྱི་སྤུན་ཟླའི་སེམས་ཀྱི་འབྲེལ་ཐག་ལྟ་བུ་ཡིན་ཞེས་བསྟན་པ་དང་། ཁྲེན་ཞའོ་ཀྲུང་གིས་ང་ཚོས་མཚོ་འགག་ངོགས་གཉིས་ཀྱི་རྒྱ་བརྒྱུད་ནང་བསྟན་དང་། བོད་བརྒྱུད་ནང་བསྟན་གྱི་འབྲེལ་འདྲིས་ལ་སྐུལ་འདེད་བྱས་ཏེ། སྲོལ་རྒྱུན་རིག་གནས་ཀྱིས་མཚོ་འགག་ངོགས་གཉིས་ཀྱི་དམངས་སེམས་ཀྱི་ཐག་ཇེ་ཉེར་བཏང་བ་བརྒྱུད། དེ་ནི་སྐུ་ཞབས་ཞི་ཅིན་ཕིང་གིས་བཏོན་པའི་“ངོགས་གཉིས་ཁྱིམ་ཚང་གཅིག་ལྟར་བརྩེ་”དང་།“མཚོ་འགག་ངོགས་གཉིས་ཀྱི་སྤུན་ཟླས་མཉམ་གཅིག་ཏུ་ཀྲུང་ཧྭའི་རིག་གནས་དར་སྤེལ་དང་། སེམས་པ་གཅིག་མཐུན་ཡོང་བར་སྐུལ་འདེད་བྱ་དགོས”ཞེས་བཤད།
ཁྲེན་ཞའོ་ཀྲུང་གིས་ཀྲུང་གོའི་བོད་ལྗོངས་དྲ་བའི་གསར་འགོད་པའི་བཅར་འདྲི་དང་ལེན་བྱེད་བཞིན་པ།


text:
Thursday, October 8, 2015
ཨ་རིའི་མངའ་སྡེ་པོར་ལེན་ཌི་ནང་དུ་བདེ་ཆེན་ཞིང་སྒྲུབ་ཆེན་མོ།།
འདི་ཟླའི་སྤྱི་ཚེས་གཉིས་ནས་ཨ་རིའི་ནུབ་བྱང་པོར་ལེན་ཌིའི་བོད་རིགས་ཚོགས་པ་རྣམས་ཀྱི་གོ་སྒྲིག་ལྟར་བདེ་ཆེན་ཞིང་སྒྲུབ་ཆེན་མོའི་ཆེད་དུ་ཡོང་། ཞོགས་པ་བསྙེན་གནས་ཡན་ལག་བརྒྱད་ཀྱི་སྡོམ་པ་མཉམ་དུ་ཞུ་ཞིང་དགོང་བཅད་དང་དམར་ཟས་སྤངས་བ་སོགས་ལུགས་སྲོལ་ཚུལ་མཐུན་གྱིས་སྒྲུབས་ཀྱི་ཡོད། འདི་ལོའི་ཞིང་སྒྲུབ་ཆེན་མོ་ནི་ཐེངས་མ་བརྒྱད་པ་དེ་ཡིན། ཐེངས་མ་དང་པོ་ཉིས་སྟོང་བརྒྱད་ལོར་འགོ་འཛུགས་བྱས་ཤིང་ད་བར་ལོ་སྟར་ཆག་མེད་དུ་འཚོགས། དེ་སྔ་ཕན་ཆོད་སྔ་དྲོ་ཞིང་སྒྲུབ་འཚོགས་ཤིང་སྒོམ་བྱེད་པ་དང་། ཕྱི་དྲོ་ཆོས་ཁྲིད་གང་རུང་ཞིག་གི་ཐོག་ནས་དཔེ་ཁྲིད་བྱེད་ཀྱི་ཡོད། ད་ལོའི་ཆོས་ཁྲིད་དུ་ཕ་དམ་པ་སངས་རྒྱས་ཀྱིས་མཛད་པའི་ཞལ་གདམས་དིང་རི་བརྒྱ་རྩ་མ་དང་། སྐྱོབ་པ་འཇིག་རྟེན་གསུམ་མགོན་གྱིས་མཛད་པའི་ཕྱག་ཆེན་ལྔ་ལྡན་རྟོགས་པའི་མགུར་དང་། མཉམ་མེད་དྭགས་པོས་མཛད་པའི་ཕྱག་རྒྱ་ཆེན་པོའི་ལམ་ཆིག་ཆོད་ཀྱི་མན་ངག་བཅས་ཀྱི་དཔེ་ཁྲིད་ཞུས། པོར་ལེན་ཌི་བོད་རིགས་འདི་རྣམས་ནི་ཆོལ་ཁ་དང་ཆོས་ལུགས་ཀྱི་འཐེན་ཁྱེར་ཉུང་ཞིང་། བོད་རིགས་ནང་ཕན་ཚུན་མཐུན་ལམ་ཟབ། ཆོས་དང་བླ་མར་གུས་བཀུར་ཆེ་བ་མ་ཟད་ང་ལའང་ར་གན་གསེར་རློན་གྱི་འདུ་ཤེས་ཟབ། ངས་ཀྱང་བདེ་ཆེན་ཞིང་སྒྲུབ་ཆེན་མོའི་སྐབས་སུ་འཚོགས་པའི་དབུ་མཛད་དང་ཆོས་བཤད་ཀྱི་བླ་མ་སོགས་ཚང་མ་རང་ནས་བྱེད་དགོས་ཐུག་ནས་དཀའ་ངལ་ཆེ་ཡང་ཆོས་ཕྱིར་དཀའ་སྤྱད་ཀྱི་བཟོད་པར་བསམ་ནས་སྡུག་རུས་ཆེ་ཙམ་བྱས། ལར་ནི་ཆོས་བཤད་དང་འཚོགས་པའི་སྐབས་སུ་ཡུལ་ལ་ཕན་ཐོག་ཡོད་མེད་ལ་མ་ལྟོས་པར་སྤྱོད་འཇུག་ལས། རང་གི་ཡིད་ལ་སྒོམ་ཕྱིར་ངས་འདི་བརྩམས།། གསུངས་པ་ལྟར་རང་གི་ཡིད་ལ་སྒོམ་པའམ་ཐོག་མར་རང་རྒྱུད་ལ་བརྟག་དཔྱད་བྱེད་ནས་ཡོང་དུས་མི་སྒོ་ནས་རང་སངས་རྒྱས་ཞེས་པའི་དཔེ་ལྟར་གཏན་གཏན་རང་ལ་ཕན་ཐོག་ཧ་ཅང་ཆེན་པོ་འདུག། སྤྱིར་དམ་པའི་ཆོས་ལ་ཐོས་བསམ་སྒོམ་གསུམ་ཁ་ཕྱིར་ལྟས་སུ་མ་སོང་བར་རང་སེམས་འདུལ་བའི་གཉེན་པོ་བླ་ན་མེད་པར་ངོ་འཕྲོད་པ་འདི་ཉིད་ཀྱང་ཐུད་སྣུམ་པ་མར་གྱི་སྐུ་དྲིན་གྱི་དཔེ་ལྟར་དྲིན་ཅན་རྩ་བའི་བླ་མ་རྣམས་ཀྱི་ཐུགས་རྗེའི་བཀའ་དྲིན་ཁོ་ན་ཡིན།
Subscribe to: Posts (Atom)


text:
ལིའུ་ཞའོ་པའོ་དང་ཁོང་ལྟ་བུ་རྒྱ་མི་རིགས་ཤིག་ལ་གུང་ཁྲན་ཏང་གི་བྱེད་སྟངས་དེ་འདྲ་ཞིག་ཡིན་དུས། བོད་ཀྱི་བཙོན་པ་རྣམས་ཀྱི་གནས་སྟངས་ག་འདྲ་ཆགས་ཡོད་པ་ང་ཚོར་དངངས་འཚབ་སྐྱེ་གཞི་ཆགས་ཡོད་པ་རེད། སྤྱི་འཐུས་ལྷ་རྒྱ་རི་རྣམ་རྒྱལ་སྒྲོལ་དཀར་གྱིས་གསུངས་སོང་།
ཟླ་འདིའི་ཕྱི་ཚེས་༡༢ ཉིན་གྱི་སྔ་དྲོ་ཆུ་ཚོད་༡༡ ཐོག་དྷ་ས་མེག་གྷན་ཁྲོམ་དཀྱིལ་དུ་བོད་ཀྱི་དགུ་བཅུ་གསུམ་ལས་འགུལ་ཚོགས་པ་དང་། བོད་རང་བཙན་སློབ་ཕྲུག་ཚོགས་པ་གཉིས་མཉམ་འབྲེལ་ཐོག་རྒྱ་ནག་གི་རྩོམ་པ་པོ་ནོ་བྷེལ་ཞི་བདེའི་གཟེངས་རྟགས་བཞེས་མཁན་སྐུ་ཞབས་ལིའུ་ཞའོ་པའོ་ཕྱི་རྒྱལ་ལ་སྨན་བཅོས་བྱེད་དུ་འགྲོ་འཇུག་དགོས་པའི་དགོས་འདུན་བཏོན་ཏེ་ལས་འགུལ་སྤེལ་ཡོད་པ་རེད།
དེ་ཡང་ལས་འགུལ་སྐབས་སྐུ་ཞབས་ལིའུ་ཞའོ་པའོ་ཡི་མི་ཚེའི་ནང་གི་བྱ་གཞག་དང་འབྲེལ་བའི་ལོ་ཚིགས་གལ་ཆེན་པོ་༥ ཁོང་གི་པར་ལྔའི་ཐོག་བྲིས་ནས། ལས་འགུལ་བ་ཚོས་པར་དེ་དག་ངོ་གདོང་གི་མདུན་དུ་བཟུང་སྟེ། ལོ་ཚིགས་གང་དུ་བྱ་གཞག་ཅི་ཞིག་བྱུང་བ་སོགས་སྐད་ཤུགས་ཆེན་པོའི་སྒོ་ནས་བཀླགས་ཡོད་པ་རེད། སྐབས་དེར་བོད་རང་བཙན་འཐབ་རྩོད་པ་བསྟན་འཛིན་བརྩོན་འགྲུས་ཀྱིས་རྒྱ་གར་སྐད་ནང་ལས་འགུལ་དེའི་སྐོར་འགྲེལ་བརྗོད་གནང་སོང་ལ།
བོད་ཀྱི་དགུ་བཅུ་གསུམ་གྱི་ཚོགས་གཙོ་སྤྱི་འཐུས་ལྷ་རྒྱ་རི་རྣམ་རྒྱལ་སྒྲོལ་དཀར་གྱིས་ལས་འགུལ་སྤེལ་དགོས་དོན་གྱི་སྐོར་ལ་གསུངས་དོན། “སྐུ་ཞབས་ལིའུ་ཞའོ་པའོ་ཡི་རྒྱབ་ལྗོངས་ལ་ཆ་མཚོན་ན། རྒྱ་ནག་དམར་ཤོག་གུང་ཁྲན་ཏང་གི་སྲིད་ཇུས་འོག་རྒྱ་ནག་ཁོ་རང་ཚོ་ལ་ཡང་དཀའ་ངལ་མང་པོ་ཞིག་འཕྲད་ཀྱི་འདུག་ཟེར་ནས། ཕྱི་ལོ་༢༠༠༨ ལོར་སྐུ་ཞབས་ལིའུ་ཞའོ་པའོ་ཡིས་ཁོང་གི་རོགས་པ་དང་མཉམ་དུ་རྒྱ་ནག་ནང་མང་གཙོ་བཅོས་སྒྱུར་དང་། ཁྲིམས་ཀྱི་དབང་སྒྱུར། འགྲོ་བ་མིའི་ཐོབ་ཐང་དགོས་པའི་༠༨ རྩ་ཁྲིམས་ཟིན་བྲིས་ཞེས་པ་ཞིག་བྲིས་ཡོད་པ་དེ་རྒྱུ་མཚན་གཙོ་བོ་བྱས་ནས་ཁོང་བཙོན་འཇུག་བྱས་རེད། ཁོང་དང་ཁོང་ལྟ་བུ་རྒྱ་མི་རིགས་ཤིག་ལ་གུང་ཁྲན་ཏང་གི་བྱེད་སྟངས་དེ་འདྲ་ཞིག་ཡིན་དུས། བོད་ཀྱི་བཙོན་པ་རྣམས་ཀྱི་གནས་སྟངས་ག་འདྲ་ཆགས་ཡོད་པ་ང་ཚོ་དངངས་འཚབ་སྐྱེ་གཞིར་ཆགས་ཡོད་པ་རེད། དེ་རིང་ལ་ཆ་མཚོན་ན། ལིའུ་ཞའོ་པའོ་ཡི་གནས་སྟངས་ཐོག་ཡུལ་གྲུ་གང་ས་ནས་སྐད་འབོད་བྱེད་ཀྱི་ཡོད་པ་ལྟར། དྷ་ས་ནས་སློབ་ཕྲུག་རང་བཙན་ཚོགས་པ་དང་བོད་ཀྱི་དགུ་བཅུ་གསུམ་ལས་འགུལ་ཚོགས་པ་གཉིས་ཀྱིས་ལིའུ་ཞའོ་པའོ་རྒྱ་ནག་གི་ཕྱི་ལོགས་སུ་སྨན་བཅོས་བྱེད་དུ་གཏོང་དགོས་པའི་འབོད་སྒྲ་སྒྲོག་གི་ཡོད། དེའི་རྒྱུ་མཚན་ནི་རྒྱ་ནག་གཞུང་གིས་ཉེ་ཆར་ལིའུ་ཞའོ་པའོ་ཡི་གནས་སྟངས་ཛ་དྲག་རེད་འདུག སྲོག་མགོ་ཐོན་ས་མ་རེད་ཅེས་བཤད་ཡོད་ཀྱང་། འཇར་མན་དང་ཨ་རི་ནས་འབྱོར་བའི་སྨན་པ་གཉིས་ཀྱིས་ན་ཚ་དྲག་སྐྱེད་ཡོང་བའི་རེ་བ་ཏོག་ཙམ་འདུག ད་དུང་ཕྱི་རྒྱལ་ལ་སྨན་བཅོས་བྱེད་དུ་བཏང་ན་སྐྱོན་ཞེ་དྲག་འབྱུང་ས་མ་རེད། ཕྱི་རྒྱལ་ལ་སྨན་བཅོས་བྱེད་དུ་འགྲོ་ཐུབ་ན་ཡག་པོ་འདུག་ཅེས་བསམ་ཚུལ་བརྗོད་ཡོད་པ་ལྟར། སྐུ་ཞབས་ལིའུ་ཞའོ་པའོ་དང་ཁོང་གི་ཁྱིམ་ཚང་གི་ངོས་ནས་ཕྱི་རྒྱལ་དུ་སྨན་བཅོས་བྱེད་དུ་འགྲོ་འདོད་ཡོད་ཅེས་བརྗོད་ཡོད་པ་བཞིན། དེ་ལ་རྒྱབ་སྐྱོར་དང་། རྒྱ་ནག་གཞུང་ལ་གནོན་ཤུགས་སྤྲོད་ཆེད་དུ་ལས་འགུལ་སྤེལ་བ་ཡིན་”ཞེས་དང་། ཡང་ཁོང་གིས་སྐུ་ཞབས་ལིའུ་ཞའོ་པའོ་ནི་རྒྱ་ནག་ནང་མང་གཙོ་བཅོས་སྒྱུར་དང་། ཁྲིམས་ལུགས་དབང་སྒྱུར་ཐོག་ཤུགས་རྒྱག་མཁན་དང་། ནོ་བྷེལ་ཞི་བདེའི་གཟེངས་རྟགས་བཞེས་མཁན་གྱི་གང་ཟག་གལ་ཆེན་པོ་ཞིག་ཡིན་པ་ལྟར། ཁོང་ལ་བོད་པའི་སྤྱི་ཚོགས་དང་བོད་པའི་འཐབ་རྩོད་ཀྱི་ངོས་ནས་རྒྱབ་སྐྱོར་ཡོད་པ་དང་། ཁོང་ཕྱི་རྒྱལ་དུ་སྨན་བཅོས་བྱེད་དུ་གཏོང་དགོས་པའི་གསལ་བསྒྲགས་བྱེད་ཆེད་དུ་ལས་འགུལ་གོ་སྒྲིག་བྱས་པ་ཡིན་སྐོར་ཡང་གསུངས་སོང་།
སྐུ་ཞབས་ལིའུ་ཞའོ་པའོ་ཡི་མི་ཚེ་དང་འབྲེལ་བའི་ལོ་ཚིགས་གལ་ཆེན་ཁག་ཏུ་ལས་དོན་ག་རེ་བྱས་ཡོད་མེད་ལས་འགུལ་བ་ཚོས་བསྒྲགས་སོང་། ཐོག་མར་ཕྱི་ལོ་༡༩༥༥ ལོར་ལིའུ་ཞའོ་པའོ་རྒྱ་ནག་ཞི་ལིན་མངའ་སྡེའི་ནང་ཤེས་ཡོན་ཅན་གྱི་ཁྱིམ་ཚང་ཞིག་ཏུ་འཁྲུངས་ཤིང་། ཁོང་གི་ཕའི་ལམ་སྟོན་འོག་ཤེས་བྱ་ཡོན་ཏན་སྦྱངས་ཏེ་མ་འོངས་པར་རྒྱ་ནག་དེ་མང་གཙོ་དང་རང་དབང་ལྡན་པའི་རྒྱལ་ཁབ་ཅིག་ཆགས་རྒྱུའི་འདུན་པ་དྲག་པོ་སྐྱེས་མྱོང་སྐོར་དང་། དེ་རྗེས་ཕྱི་ལོ་༡༩༨༨ ལོར་འབུམ་རམས་པ་རྒྱུགས་སྤྲོད་བྱས་ཡོད་ཅིང་། སྐབས་དེར་མཛེས་དཔྱོད་དང་མིའི་རང་དབང་(Aesthetic and Human Freedom
) ཞེས་པའི་ཆེད་རྩོམ་ཞིག་སྤེལ་བའི་ནང་གི་མིའི་རང་དབང་ཞེས་པ་ནི་མི་ཞིག་གི་རང་བཞིན་ལྷན་སྐྱེས་ཀྱི་ནུས་པ་འདོན་སྤེལ་བྱས་ཏེ། རྒྱལ་ཁབ་དང་མི་རིགས་སྤྱི་ཚོགས་བཅས་ལ་ཕན་ཐོགས་ཡོད་པ་ཞིག་བྱེད་པར་རང་དབང་ལས་ལྷག་པ་ཞིག་མེད་པ་དང་། རང་དབང་བཀག་སྡོམ་བྱེད་པ་ནི་མིའི་རྣམ་དཔྱོད་ཀྱི་ནུས་པ་དང་ལྷན་སྐྱེས་ཀྱི་ཤེས་རབ་བཀག་སྡོམ་བྱེད་པ་དང་གཅིག་པ་ཡིན་སྟབས། རྒྱལ་ཁབ་ཅིག་དང་མི་རིགས་ཤིག་ལ་ཆ་མཚོན་དེ་ལས་ལྷག་པའི་གྱོང་གུད་ཅིག་མེད་སྐོར་འཁོད་ཡོད་པ་རེད།
ཕྱི་ལོ་༡༩༨༩ ལོའི་དྲུག་བཞིའི་ལས་འགུལ་སྐབས། ཨ་རི་ནས་རྒྱ་ནག་ཏུ་ལོག་སྟེ། མང་གཙོའི་ལས་འགུལ་ནང་མཉམ་ཞུགས་དང་སྣེ་ཁྲིད་བྱས་པ་དང་། ལས་འགུལ་དེ་ནི་རྒྱ་ནག་གི་ལོ་རྒྱུས་རང་བཞིན་ཅན་གྱི་དོན་སྙིང་ལྡན་པའི་མང་གཙོ་དང་རང་དབང་གི་འབོད་སྒྲ་ཆེན་པོ་ཞིག་རེད། ལས་འགུལ་དེས་རྒྱ་དམར་དབང་འཛིན་པའི་ཚོགས་པ་ཞིག་གིས་སྲིད་དབང་སྒེར་འཛིན་བྱས་པ་ནི། རྒྱ་ནག་མི་མང་གི་མངོན་འདོད་དང་རྒྱབ་འགལ་ཕྱིན་པ་ཞིག་ཡིན་པ་ར་སྤྲོད་བྱས་ཡོད་ཀྱང་། རྒྱ་དམར་གྱི་དབང་འཛིན་པ་ཚོས་ཡ་ང་སྙིང་རྗེ་མེད་པར་གཞི་རྒྱ་ཆེ་བའི་ལས་འགུལ་དེར་དྲག་གནོན་བྱས་ཁར། གསོན་པོ་ལྷག་པའི་ལས་འགུལ་བ་སྟོང་ཕྲག་མང་པོ་འཛིན་བཟུང་བྱས་ནས་ལོ་དེའི་ཟླ་བ་༦ པའི་ཚེས་༦ ཉིན་སྐུ་ཞབས་ལིའུ་ཞའོ་པའོ་འཛིན་བཟུང་བྱས།
ཕྱི་ལོ་༢༠༠༨ ལོར་༠༨ རྩ་ཁྲིམས་ཟིན་བྲིས་ཞེས་པ་མ་འོངས་པའི་རྒྱ་ནག་གི་ཆབ་སྲིད་ལམ་ལུགས་བཅོས་སྒྱུར་སྐོར་གྱི་ཆེད་རྩོམ་སྤེལ་བར་རྒྱ་ནག་དང་རྒྱལ་སྤྱིའི་ཁྱོན་ཡོངས་ནས་མིང་རྟགས་འགོད་མཁན་དང་རྒྱབ་སྐྱོར་བྱེད་མཁན་སྟོང་ཚོ་མང་པོ་བྱུང་ཡོད་ཅིང་། ཁྲིམས་ལུགས་ཀྱི་རྩ་འཛིན་དེ་ནི་མ་འོངས་པར་རྒྱ་ནག་དེ་ཁྲིམས་ཀྱིས་སྐྱོང་བ་བ་ཞིག་གི་ཐོག མང་གཙོ་དང་རང་དབང་ལ་འགན་སྲུང་ཡོད་པ། གཏམ་བརྗོད་རང་དབང་དང་། འདུ་འཛོམས་རང་དབང་། ཆོས་དད་རང་མོས་སོགས་ཀྱི་ཐོབ་ཐང་ལ་ལོངས་སུ་སྤྱད་ནས་རྒྱ་ནག་དེ་རྒྱལ་སྤྱིའི་ཐོག་འགན་འཁུར་ཡོད་པའི་རྒྱལ་ཁབ་ཅིག་ཆགས་ཐུབ་རྒྱུ་དེ་རེད།
ཕྱི་ལོ་༢༠༡༠ ལོར་སྐུ་ཞབས་ལིའུ་ཞའོ་པའོ་ལ་ནོ་བྷེལ་ཞི་བདེའི་གཟེངས་རྟགས་ཕུལ་ཡོད་ཀྱང་། རྒྱ་ནག་གཞུང་གི་བཙན་གནོན་བཀག་སྡོམ་འོག་ནས་གཟེངས་རྟགས་ལེན་དུ་བཅར་ཐུབ་མེེད། ཁོང་གིས་ཁོང་ལ་ནོ་བྷེལ་ཞི་བདེའི་གཟེངས་རྟགས་སྤྲད་པ་དེ་ནི་ཁོང་ཙམ་མ་ཡིན་པར་རྒྱ་ནག་རྒྱལ་ཁབ་དང་། མི་མང་། མང་གཙོ་དང་རང་དབང་གི་དོན་དུ་འཐབ་རྩོད་བྱེད་མཁན་ཚང་མར་སེམས་འགུལ་ཐེབས་གཞི་དང་བློ་སྟོབས་སྐྱེ་གཞི་ཆགས་ཀྱི་ཡོད་སྐོར་བརྗོད་ཡོད་པ་རེད།།
གསར་འགོད་པ་བཀྲ་ཤིས་དོན་གྲུབ།


text:
སྙན་ངག་གི་མཐར་ཐུག་སངས་རྒྱས་ཡིན། བཅར་འདྲི།
ཁྲི་སེམས་དཔའ། སྐུ་ཉིད་ཁམས་བདེ་ལེགས།
རེ་རྐང་གླིང་། བཀྲ་ཤིས་བདེ་ལེགས།
ཁྲི་སེམས་དཔའ། ལོ་མང་རིང་སྙན་ངག་བྲིས་པའི་མྱོང་ཚོར་དང་སྦྲགས་ནས་སྙན་ངག་གི་ལྟ་ཚུལ་རགས་རིམ་གླེང་ན་ཅི་འདྲ།
རེ་རྐང་གླིང་། རེད། སྙན་ངག་ལ་མཚན་ཉིད་དང་མཚན་གཞི་འདི་རེད་ཅེས་ཁ་གསལ་བོ་ཞིག་བརྗོད་ཐབས་མེད་མོད། དེ་ཡང་རང་ཅག་གི་སྔོན་བྱུང་མཁས་པ་དག་གིས་མྱ་ངན་ལས་འདས་པ་སྟེ་རྣམ་པ་ཐམས་ཅད་མཁྱེན་པ་འཐོབ་པར་བྱ་བ་གཙོ་བོར་བྱས་པའི་འཁོར་འདས་ཀྱི་གནས་ལུགས་རྟོགས་པར་བྱེད་པ་ཀུན་ཐ་སྙད་ལ་བརྟེན་དགོས་པར་བརྗོད་པ་དེ་བཞིན་བདག་གིས་ཀྱང་སྔོན་ཆད་ནས་སྙན་ངག་གི་མཐར་ཐུག་སངས་རྒྱས་ཡིན་ཞེས་པའི་ལྟ་ཚུལ་ཞིག་ལབ་མྱོང་ཞིང་དེ་ཡིས་ཕྱོགས་ངེས་ཅན་ཞིག་ནས་སྙན་ངག་ལ་སྡོམ་ཐེངས་ཤིག་བཞག་པ་ཡིན། དེ་ལྟར་ཤོད་དོན་ནི་ཆོས་ལུགས་པའི་དགོངས་དོན་ནང་བཞིན་བརྟན་པ་དང་གཡོ་བའི་འདུས་བྱས་ཀྱི་ཆོས་ཐམས་ཅད་གནས་པ་མ་ཡིན་པའི་ཆོས་ཉིད་དེ་གོ་བསྐོན་བྱེད་པ་ཞིག་གཞར་ཡང་མིན་པར་འཚོ་བའི་ཁྲོད་དུ་མི་རང་ཉིད་ནི་རང་ཉིད་ཀྱི་ཆེས་མཐར་ཐུག་ཡིན་པར་བཤད་པ་དེ་ཡིན། འཚོ་བ་ཟེར་བ་འདི་སྣང་བ་ཞིག་དང་ཚོར་བ་ཙམ་ཞིག་མིན་པར་སྣང་ཚོར་གྱི་དབང་ཤེད་ཤིན་ཏུ་ཆེ་བ་ཞིག་ཡིན་ནའང་། འཚོ་བའི་ཁྲོད་དུ་མི་སུས་ཀྱང་རང་བསམ་ཇི་འདོད་དུ་སྒྲུབ་ནུས་པ་ཞིག་དང་གང་འདོད་ལག་ལེན་དུ་བསྟར་ནུས་པ་ཞིག་ཁྱོན་ནས་མིན་པས་ན། སྙན་ངག་གིས་འཚོ་བ་དངོས་འབྲི་བཞིན་ཡོད་ཅེས་པའང་ཕྱོགས་ངེས་ཅན་ཞིག་ནས་ཁྱབ་ཤིན་ཏུ་ཆུང་བར་འདོད་ཡོད། དེ་ནི་འཚོ་བ་དང་སྙན་ངག་ལ་འབྲེལ་བ་ཧ་ཅང་གཏིང་ཟབ་ཅིག་ཆགས་ཡོད་པས་རེད། ཚོར་བའི་ངོས་ཐད་ནས་རང་གི་རྟོག་ཚོར་རྣལ་མ་ཞིག་འབྱུང་བའི་དུས་དང་རྟོག་ཚོར་ཁྱད་གཤིས་ཅན་ཞིག་གྲུབ་པའི་བར་དུ་གོ་རིམ་མང་དག་ཅིག་བརྒྱུད་དགོས་ཤིང་། དེ་ཉིད་འཚོལ་བའི་ཁེར་རྐྱང་གི་གོ་རིམ་ཧྲིལ་བོ་དེར་ད་གཟོད་རང་གཤིས་ཐུན་མོང་མ་ཡིན་པ་ཞིག་ཆགས་པའི་མགོ་ཚུགས་པ་ཡིན་སྙམ། གལ་ཏེ་མི་རང་ཉིད་ནི་འཁོར་ལོའི་ལྟེ་ཐག་ཅིག་ཡིན་པའི་དབང་དུ་བཏང་ན་འཁོར་ལོའི་འཁོར་སྟངས་དེ་ལྟེ་ཐག་དང་བསྟུན་དགོས་པ་ནང་བཞིན་དུ། སྙན་ངག་གི་ཚོར་འདུའི་འགྲོ་སྟངས་དང་ཡིད་བརྙན་ལེན་སྟངས་གང་ཡིན་ཡང་རང་གཤིས་ཀྱིས་ཐག་གཅོད་ཀྱིན་པ་ལྟ་བུའི་དུས་ཤིག་ལ་འཁེལ་འགྲོ་ཡི་ཡོད། དེ་ནི་ཤིན་ཏུ་དག་པའི་སེམས་ཚོར་ཤིག་སྟེ། གཡོ་ཟོལ་དང་བཅོས་བསྒྲིགས་མེད་ལ། བཙན་ཤེད་དང་དྲག་འདྲེན་མེད་པའི་སྣང་ཡུལ་མཛེས་སྡུག་ཅན་ཞིག་ཡིན་པས་ན། མི་རང་ཉིད་ཀྱི་རང་ཚུགས་རྣལ་མའང་དེ་ཡིན་ལ། མཐར་ཐུག་པའི་སེམས་ཁམས་ཀྱང་དེ་ཡིན་པར་འདོད་ཡོད། དེ་ལྟའི་ཕྱིར་ན་སྙན་ངག་རང་ངོས་ནས་སྒྱུ་རྩལ་གྱི་སྨྲ་བསམ་བརྗོད་མེད་ཀྱི་ཁྱད་གཤིས་ཤིག་གྲུབ་ཡོད་པ་ནང་བཞིན་དེ་ཉིད་རྩོམ་མཁན་དག་གི་ཡིད་ཁམས་ཀྱང་དག་གཙང་གི ལྷད་མེད་པའི། བྱིས་བློ་དང་འབྲེལ་བའི་རྡུལ་སྙིགས་ཀྱིས་མ་བཟུང་བའི་སེམས་ཁམས་ཤིག་ཡིན་པར་འདོད་ཡོད་ལ། དེ་ནི་སྙན་ངག་བྱ་བའི་ཡིད་ཚོར་རྐྱང་མའི་ཆོས་ཉིད་ཅིག་གིས་གཏན་དུ་འབེབས་བཞིན་ཡོད་ནའང་སྙན་ངག་ནི་བདག་འཛིན་དུ་མེད་པའི་སྣང་བ་ཡ་མཚར་བོ་ཞིག་རེད་ལ། དེ་བརྒྱུད་ནས་ལམ་གྱི་མཐར་ཐུག་པའི་རང་ཉིད་ཀྱི་སེམས་གཤིས་སྟེང་ལ་སླེབས་ཀྱིན་འདུག དེ་ལྟ་བུའི་བསམ་ཚུལ་ཞིག་གིས་སྙན་ངག་ལ་གོང་གི་སྡོམ་དེ་འདྲ་ཞིག་བཞག་པ་ཡིན།
ཁྲི་སེམས་དཔའ། སྙན་ངག་གོ་དཀའ་མིན་དེ་སྙན་ངག་གི་གནད་དོན་ཞིག་ཏུ་འགྲོའམ། ཁྱེད་ཀྱིས་བལྟས་ན་རང་རེའི་སྙན་ངག་ཐད་གནས་པའི་གནད་དོན་ངོ་མ་བོ་ནི་གང་རེད།
རེ་རྐང་གླིང་། སྙན་ངག་གོ་དཀའ་མིན་དེ་སྙན་ངག་གི་གནད་དོན་ཞིག་ཏུ་གླེང་བ་ནི་སྲོལ་རྒྱུན་གྱི་འདུ་ཤེས་འཛིན་སྟངས་ཤིག་ཡིན་པ་ལས་དེང་རབས་སྙན་ངག་སྐོར་ལ་དེ་ལྟར་བརྗོད་མི་རུང་བསམ། རྒྱུ་མཚན་གང་ཡིན་ཟེར་ན་མེ་ལོང་མར་ལྷོ་ཤར་གྱི་ལམ་དབྱེ་བའི་ཡོན་ཏན་བཅུའི་ནང་གསེས་ཏིང་ངེ་འཛིན་གྱི་རྒྱན་སོགས་འགའ་རེ་དང་། དོན་རྒྱན་གྱི་ནང་གསེས་འགལ་རྒྱན་སོགས་རེ་གཉིས་ཤིག་རང་བཞིན་གྱིས་གོ་དཀའ་བར་བརྗོད་ཀྱིན་ཡོད་ལ། མེ་ལོང་མའི་རང་གཞུང་དུའང་། “བརྗིད་པ་ཚིག་སྡུད་མང་པོ་དག། འདི་ནི་ལྷུག་པ་དག་གི་གསོས”ཞེས་སྙན་ངག་ལ་བརྗིད་པའི་ཉམས་འདོན་ཚུལ་སོགས་ལས་འཕྲོས་ཏེ་སྙན་ངག་གི་གོ་དཀའ་སླའི་སྐོར་བརྗོད་ཀྱིན་པ་དང་། ཡང་རེ་འགས་སྲོག་དང་ཁམས་ཀྱི་སྟེང་ལ་དཔྱོད་པ་མ་བྱས་པར་ཚིག་ངོས་རྐྱང་བའི་སྒྱུ་རྩལ་གྱི་ཡག་སྣང་དང་སྡེབ་ལུགས་ལྟར་རྩོམ་ལུས་ཀྱི་ཁ་དམ་མིན་སྟེང་དབྱེ་ཡི་ཡོད་པ། ཐ་ན་སྲོག་ཆེན་སྲོག་ཆུང་གི་ཡི་གེའི་དབྱེ་བ་ལས་སྒྲ་གདངས་ལྕི་ཡང་ཕྱོགས་གཅིག་ཏུ་སྦྱར་བ་ཁོ་ནས་བརྗོད་ཀྱིན་པ་ནི་ཤར་ལྷོ་གཉིས་ཀྱི་ལུགས་སུ་མཛད་པའི་ཐུན་མོང་མ་ཡིན་པའི་སྦྱར་བའི་རྒྱན་སོགས་མང་དག་ཅིག་རྒྱ་གར་གྱི་དབྱངས་གསལ་མ་གཏོགས་མཚོན་ཐབས་མེད་ནའང་། འབྲུག་ཁམས་སྤྲུལ་ཆོས་ཀྱི་ཉི་མ་སོགས་ཀྱིས་རྒྱན་འདི་དག་གི་སྐབས་སུ་སྲོག་ཆེན་སྲོག་ཆུང་གི་ཁྱད་པར་བོད་རང་གི་སུམ་རྟགས་ཀྱི་གཞུང་ནས་བཤད་པ་ལྟར་བཀས་བཅད་བྱ་དགོས་པའི་ལྟ་ཚུལ་བཏོན་པ་འདི་དག་གིས་ཀྱང་ཧ་གོ་ཡོང་གིན་རེད། ཡིན་ནའང་དེང་རབས་པའི་ལུགས་སུ་འདྲེས་ཚོར་དང་ཡིད་བརྙན། གཟུགས་རྒྱན་སོགས་སྙན་ངག་གི་སྲོག་དང་ཉེ་བར་བཅར་བའི་ཐབས་ཚུལ་སྐོར་ཞིག་ལ་སྙན་ངག་པ་མི་སྒེར་གྱི་མཚོན་བྱེད་བཀོད་པའི་སྐབས་སུ་གོ་དཀའ་བའི་སྣང་ཚུལ་འབྱུང་སྲིད་ནའང་དེ་ཉིད་སྒྲ་ཡངས་འཇུག་དང་དོག་འཇུག་གི་དབང་གིས་མ་གཏོགས་དོན་སྤྱིར་གོ་དཀའ་བ་ཞེས་པའི་རྣམ་གཞག་གཞི་མི་གྲུབ་པར་འདུག དེ་བས་དེང་གི་དུས་སུ་སྙན་ངག་གི་གོ་དཀའ་སླ་དེ་གཙོ་བོ་ཀློག་པ་པོ་གང་དེའི་མི་སྒེར་གྱི་ཤེས་རབ་ལ་རག་ལས་ཡོད་ཕྱིར། ཁོ་བོ་རང་ངོས་ནས་འཇིག་རྟེན་འདི་ན་གོ་དཀའ་བའི་སྙན་ངག་ཅིག་ཡོད་མི་སྲིད་པར་སྙམ་ཞིང་། གནས་ལུགས་དེ་བཞིན་དུ་གོ་སླ་བའི་སྙན་ངག་ཅིག་ཀྱང་ཡོད་མི་སྲིད་པར་སྙམ་ཡོད།
གཞན་རང་རེའི་སྙན་ངག་ཐད་གནས་པའི་གནད་དོན་ངོ་མ་བོ་ནི་སྲོལ་རྒྱུན་དང་དེང་རབས་གཉིས་སྐྱ་འགེར་ཐུབ་ཀྱིན་མེད་པའི་འདུ་ཤེས་འཛིན་སྟངས་དེས། ཚིག་རྒྱན་དང་སྙན་ངག་བར་གྱི་དབྱེ་ཐག་གསལ་བོ་གཅོད་ཐུབ་མེད་པ་དེ་གཙོ་བོ་ཞིག་རེད་བསམ།
ཁྲི་སེམས་དཔའ། ན་ནིང་དོ་ཚུགས་ལོ་རབས་བརྒྱད་ཅུ་ནང་སྐྱེས་པའི་སྙན་ངག་པ་ལོ་གཞོན་སྐོར་ཞིག་བོད་ཀྱི་རྩོམ་སྟེགས་སྟེང་འགྲེངས་མགོ་བརྩམས། ཁོ་ཚོའི་སྙན་ངག་ལ་ལྟ་ཚུལ་ག་རེ་ཡོད། ཡང་ན་ཁོ་ཚོ་དང་འུ་ཚོའི་བར་གྱི་མི་འདྲ་ས་དེ་གང་དུ་ཡོད་དམ།
རེ་རྐང་གླིང་། དེ་ནི་རྒྱའི་ལུགས་ཀྱི་དགར་ཚུལ་ཞིག་ལས་རང་ཅག་བོད་ལ་ནི་མི་འཚམས་ཏེ། ང་རང་གི་བསམ་ཚུལ་ཡིན་ན་ལོ་རབས་བདུན་ཅུའི་སྨད་དང་བརྒྱད་ཅུའི་སྟོད་དུ་སྐྱེས་པའི་སྙན་ངག་པ་མང་པོ་ཞིག་གི་འབྲི་ཐབས་དང་ལྟ་བ། བསམ་བློ་སོགས་ཅུང་ཆ་འདྲ་ཞིང་། དེ་དག་ལ་རབས་སྔོན་མ་དག་དང་མི་འདྲ་བའི་ལྟ་ཚུལ་ཞིག་ཆགས་ཡོད་པ་མ་ཏོགས། དེའི་མན་གྱི་ལོ་གཞོན་དག་ལ་དམིགས་སུ་ཐོན་པའི་ཁྱད་ཆོས་འདྲ་མིག་སྔའི་བར་དུ་མཐོང་མ་བྱུང་།
ཁྲི་སེམས་དཔའ། ཁྱོད་རང་གི་སྙན་ངག་ལྟ་བུར་མཚོན་ན། མང་ཤོས་ཤིག་གིས《སྨད་འཚོང་མ་སངས་རྒྱས་སྒྲོལ་མར་ཕུལ་བ》སོགས་གླེང་ཡོང་། ངས་བལྟས་ན་ཁྱེད་ཀྱིས་སྙན་ངག་ཡག་ཤོས་ནི་རྗེས་ཀྱི《དུས་ཚོད་དང་འབྲེལ་བ་མེད་པའི་སྙན་ངག》དང་། 《སྤྱི་འགྲོས་ཤིག》《དཀྲུམ་མདའ་བོར་མཁན་དེ》《མཆན་བུ་མང་བའི་སྙན་ངག》སོགས་རེད་འདོད། དེ་དག་གོ་རིམ་ཁྲོད་དུ་ཁོ་བོར་ཐ་སྙད་ཀྱི་མཛེས་པ་དང་ཕྲ་མོ་སྙན་ངག་གི་ཀློང་ཡངས་ས་ཞིག་ཏུ་སྐྱེལ་འདུག་པའི་ཚོར་བ་བྱིན་འོངས། ཁྱེད་རང་ལ་བསམ་ཚུལ་ཅི་འདྲ་ཡོད།
རེ་རྐང་གླིང་། རེད། རང་ངོས་ནས་སྙན་ངག་གི་ཁ་ཕྱོགས་དེ་འཕེལ་མེད་གཏན་ཁེལ་ཅན་ཞིག་ཏུ་ལྟ་ཡི་མེད་པར། དུས་ཚོད་སྐར་ཆ་རེའི་ནང་དུའང་རྩོམ་ལུས་དང་སྒྲིག་གཞི། ཀུན་རྟོག ཐ་སྙད་སོགས་ལ་འགྱུར་བ་གཏོང་གིན་ཡོད་པ་མ་ཟད། ཁམས་དང་ཡིད་བརྙན་སོགས་གང་ཡིན་རུང་རྟོག་མེད་ཤེས་པས་ཉམས་སུ་མྱོང་ཡོད་པས། མཐོ་དམན་གྱི་དབྱེ་བ་དགར་རྒྱུ་ཞིག་མེད་བསམ་ཡོད།
ཁྲི་སེམས་དཔའ། ཁྱེད་ལ་མཚོན་ན་སྙན་ངག་དེ་འཚོ་བའི་ཁྲོད་དུ་གོ་གནས་ག་འདྲ་ཞིག་ཟིན་ཡོད།
རེ་རྐང་གླིང་། རྒྱ་གར་བའི་མཁས་པ་ཞིག་གིས། མཚུངས་མེད་རྒྱས་པའི་སྙན་ངག་མེད་ན་མཁས་པ་ཉིད་ནི་ནེ་ཙོའི་ཀློག་དང་མཚུངས་ཞེས་པ་ལྟར། སྔོན་ཆད་སྙན་ངག་ཁ་ལ་ཁྱེར་ཏེ་ལང་ཚོའི་ང་རྒྱལ་ངོམ་མྱོང་བ་དང་། ད་ལྟ་སྙན་ངག་སྙིང་ལ་སྒོམ་བཞིན་སྐྱེ་འཆིའི་གནས་ལུགས་ཟབ་མོ་ཞིག་ངེས་ཟིན་པ་འདི་དག་གིས་སྙན་ངག་མེད་པ་ཡིན་ན། ངའི་འཚོ་བ་དེ་ཅི་ལྟ་བུ་ཞིག་ཡིན་པར་ང་རང་བསམ་བློ་གཏང་རྒྱུར་སྐྲག ཡང་སྙན་ངག་པ་ཞིག་ལ་མཚོན་ན་འཚོ་བའི་ཐད་ཀྱི་རྣམ་འགྱུར་ཧ་ཅང་གིས་གཟབ་ཆེ་བས་དེ་ལ་ནང་རྐྱེན་ཐེབས་བྱེད་གཙོ་བོ་ནི་རང་ཉིད་ཁོ་ན་རེད་སྙམ། རང་ཉིད་ཀྱི་སེམས་གཤིས་དང་རང་ཚུགས་ཀྱིས་འཚོ་བའི་བར་ལམ་ཀུན་པོར་ཚོར་སྣང་དང་འདོད་བློའི་ཆ་ཞིག་མ་འབྲལ་བར་གནས་ཤིང་། འདོད་བློ་དེ་གོ་ཡང་སུའུ་པེན་ཧེར་གྱི་འདོད་བློ་དང་ཆ་མ་འདྲེས་པའི་གནས་ལུགས་ཤིག་གི་ཤེད་ཀྱིས་འགྲོ་ཀིན་ཡོད། རྒྱུ་དེ་ཡིས་སྙན་ངག་པ་ནི་སྨྱོན་པ་དང་རྐྱལ་སྟོང་ལྟ་བུའི་ཆ་འཇོག་མེད་པ་ཞིག་ཏུ་ལྟ་བཞིན་ཡོད་མོད། སྙན་ངག་པ་རང་ཉིད་ལ་མཚོན་ན་དེ་ནི་འཚོ་བའི་སྟེགས་བུ་རུ་ཞུགས་དུས་ཀྱི་རྣམ་འགྱུར་དྭངས་ཤིང་གཙང་བ་དེ་ཡིན། དེ་ལ་གཅོ་རྫུན་གྱི་བཅོས་ཟོལ་མེད་པར་དྲང་བོ་དྲང་བཞག་གི་འགྲོ་ལུགས་ཤིག་ཡིན་པས་ན་འཇིག་རྟེན་གྱི་མིའི་མིག་ལམ་དུ། ཡང་ན་འདོད་བློ་ཡི་ཤེད་ཆེ་བའི་མིའི་སེམས་ཁོང་དུ་བློ་ལས་འགོངས་པ་ཞིག་གམ་བསམ་ཡུལ་ལས་འདས་པ་ཞིག་ཏུ་སེམས་ཡོད་པ་རེད། དེ་ནི་ཁྱིམ་མི་བཟའ་ཟླའི་མིག་ལམ་དུའང་ཕལ་ཆེར་ཡོད་སྲིད་རྒྱུ་རེད། ཡིན་ནའང་རྣམ་འགྱུར་དེ་ཅིའི་ཕྱིར་རྣོ་དབལ་ཅན་དུ་མ་གྱུར་བ་རེད་དམ་སྙམ་ན། བརྩེ་དུང་གི་དབང་གིས་ཏེ། དེ་ནི་ད་གཟོད་སྙན་ངག་དང་འཚོ་བའི་དབར་ལ་ལྡན་ངེས་ཀྱི་དོན་སྙིང་ཆེས་ཆེ་བ་དེ་རེད་སྙམ།
ཁྲི་སེམས་དཔའ། ད་ལྟ་བོད་ཀྱི་སྙན་ངག་གསར་བའི་སྐོར་ལ་ལྟ་ཚུལ་དང་འབྲི་ཐབས་མི་འདྲ་བའང་གང་མང་མང་ཞིག་བྱུང་ཡོད་པས། འགའ་རེས་དུས་སྐབས་འདི་བོད་ཀྱི་སྙན་ངག་གསར་བའི་རྫོགས་ལྡན་གྱི་དུས་རབས་སུ་ངོས་འཛིན་གིན་འདུག་ལ། ཡང་འགའ་རེས་དེ་དོན་ལྡོག་ཕྱོགས་སུ་ལྟ་ཀིན་པར་ཁྱོད་ལ་བསམ་ཚུལ་ག་རེ་ཡོད།
རེ་རྐང་གླིང་། ཁྱེད་རང་གིས་གོང་དུ་བཤད་པ་བཞིན་ད་ལྟ་བོད་ཀྱི་སྙན་ངག་གསར་བའི་སྐོར་ལ་འདྲ་མིན་གྱི་ལྟ་ཚུལ་སྣ་ཚོགས་པ་ཞིག་བྱུང་ཡོད་པ་ནི་མངོན་གསལ་ཡིན་མོད། དེ་ལ་ཕྱི་ནང་གཉིས་སུ་དབྱེ་བའི་དབང་དུ་བཏང་ན་ཕྱི་ཁོ་ནའི་འགྱུར་བ་ཙམ་ལས་ནང་གི་ཡང་ཏིག་སྙིང་བོར་བཅར་ཏེ་བསམ་བློ་གཏོང་མཁན་མང་པོ་ཞིག་མེད་པར་འདོད། དེ་ཡང་གཙོ་བོ་འཛམ་གླིང་གི་སྒྱུ་རྩལ་གྱི་བྱ་བ་གང་ཞིག་ཡིན་ཡང་གཅིག་ལ་གཅིག་རྟེན་དུ་ཡོད་པ་ནི་རོལ་མོ་དང་མཛེས་རྩལ། རྩོམ་རིག་སོགས་སྤྱི་ཚོགས་གང་དེའི་དགོས་མཁོ་ལྟར་ཅིག་ཤོས་འཕྱུར་སྟོབས་ཀྱིས་གཞི་གྲུབ་ཏུ་གནས་ཐུབ་པ་དེ་བཞིན་རིག་ཚན་གཞན་དག་ལའང་འཕེལ་རྒྱས་ཀྱི་ཧམ་སེམས་དེ་བྱིན་ཡོད་པ་རེད། དེ་ལ་དཔེ་རེ་བཞག་ན། འཇར་མན་གྱི་སྙན་ངག་གྲུབ་མཐའ་རླུང་དམར་གཤག་སྐྱོད་ཅེས་པ་ཀའོ་ཏེ་སོགས་ཀྱིས་གནམ་ལ་སྤུར་དུས་སུ། པའེ་ཏའོ་ཧྥིན་གྱི་སྨྱོ་ཧམ་ཚ་བའི་མཉམ་སྒྲོགས་རོལ་དབྱངས་ཐོན་པ་དེས་སྙན་ངག་གྲུབ་མཐའ་དེ་རྩ་བ་ནས་ལོ་རྒྱུས་ཁྲོད་ནུབ་ཏུ་བཅུག་ཡོད་ལ། དེ་ལས་སྟོང་བསམ་རིང་ལུགས་པའི་ཤན་སྟོབས་དེ་ལ་རྩ་བ་རྒྱས་ཏེ་ཝོའུ་ཐའོ་པང་གི་འཚོལ་བསྙེག་ལ་ལམ་སྟོན་གྱི་དམིགས་སྒོ་ཕྱེས་པ་ནས་འཆར་ཡན་གྱི་སྣང་སྟོབས་མཚོན་པའི་སྙན་ངག་པ་ནའོ་ཝ་ལིས་སི་སོགས་བྱུང་བ་དེས་ཀྱང་རབས་གསར་བའི་སྒྱུ་རྩལ་གྱི་མཚོན་ཐབས་ཤིག་གི་བྱུང་འཕེལ་གོ་རིམ་མཚོན་ནས་ཡོད་པས། མི་རིགས་རང་གི་རིག་གནས་ཀྱི་རྨང་གཞི་ཆེས་ཞན་པའི་ང་ཚོའི་མི་རབས་འདི་ལ་མཚོན་ན་སྒྱུ་རྩལ་གྱི་ལས་ཀ་དག་ཟློས་བཤུའི་རྣམ་པ་ཙམ་དུ་སོང་ཡོད་པ་འདིས་སྙན་ངག་གསར་བའི་སྐོར་ལ་འདྲ་མིན་གྱི་ལྟ་ཚུལ་སྣ་ཚོགས་སམ་འབྲི་ཐབས་རིགས་མི་འདྲ་བ་མང་བོ་ཞིག་བྱུང་ཡོད་ཅེས་པ་ནི་མི་སྲིད་པར་སྙམ།
ཡང་འགའ་རེས་སྙན་ངག་དང་འབྲེལ་མེད་དོན་གཞན་གྱི་ཚུལ་དུ་རྩ་བ་ནས་སྙན་ངག་གསར་བའི་འབྲི་ཐབས་ལ་ཡིད་ཆེས་མེད་པར་ལམ་གཅིག་ཁོ་ན་འདེད་དགོས་པའི་ལང་ཕྱོགས་འཛིན་གྱིན་ཡོད་པ་ནི་ལོ་རབས་ལྔ་བཅུ་དྲུག་ཅུ་ཡས་མས་སུ་ཀྲུང་གོའི་རྩོམ་སྟེགས་སུ་སྐབས་དེའི་གཡོན་ལྷུང་བ་དག་གིས་རི་ཏན་ནའོ་ཧྥོས་གནའ་བོའི་སུའུ་ལན་རྒྱབ་ཁབ་ཀྱི་སྐབས་དང་པོའི་རྩོམ་པ་པོའི་འཐུས་མི་ཚོགས་ཆེན་སྟེང་དུ་གུང་ཁྲན་རིང་ལུགས་ཀྱི་དངོས་གཙོ་རྩོད་སྒྲུབ་ཁོ་ནས་ནུབ་ཕྱོགས་པར་དགག་པ་བརྒྱབ་པ་རྩ་དོན་དུ་བཞག་པ་དེ་ལྟ་བུ་ཞིག་ཏུ་བརྣག་གིན་ཡོད་མོད། ཁོ་བོ་རང་ངོས་ནས་སྙན་ངག་ནི་མིའི་རིགས་སམ་མི་རིགས་གང་དེའི་མཛེས་དཔྱོད་ཀྱི་བློ་སྟོབས་ཚད་མཐོན་པོ་ཞིག་ལ་ཐོན་དུས་སུ་སྤྱོད་རྒྱུན་དུ་དར་སོ་ཆེ་བའི་སེམས་ཀྱི་མྱོང་བྱ་ཞིག་ཡིན་པས་ན། སྙན་ངག་གི་གྲུབ་མཐའ་མང་པོ་ཐོན་པ་དེས་ངོས་གཞན་ཞིག་ནས་མི་རིགས་སམ་རྒྱལ་ཁབ་དེའི་སྲིད་འབྱོར་རིག་གསུམ་གང་ཡིན་ཡང་སྐྱེས་སྟོབས་ཀྱི་དཔལ་མངོན་ཡོད་པ་མཚོན་འདུག་པས། ང་ཚོའི་བོད་འདི་ལ་སྙན་ངག་གི་གྲུབ་མཐའ་མང་པོ་འབྱུང་བར་ད་དུང་ཅུང་ཐག་རིང་རྒྱུ་རེད་བསམ་སོང་།
ཁྲི་སེམས་དཔའ། སྙན་ངག་ནི་ཚིག་གི་སྒྱུ་རྩལ་ཡིན་ཟེར། དེས་ན་སྙན་ངག་གི་ཚིག་དེ་ག་འདྲ་ཞིག་ཡིན་ན་འགྲིག་གམ།
རེ་རྐང་གླིང་། སྙན་ངག་ནི་ཚིག་གི་སྒྱུ་རྩལ་ཡིན་ཟེར་བ་འདི་ལ་བརྡ་གསར་རྙིང་དང་གཞུང་ལུགས་མ་འདྲ་བའི་དབང་གིས་གོ་བའང་སྣ་ཚོགས་པ་ཞིག་ཡོད་ཀྱི་རེད་འདོད། སྤྱིར་ན་རང་རེའི་མི་རིགས་འདི་ལ་མཚོན་ནས་བཤད་ན་སྙན་ངག་གི་ཚིག་ཅེས་པ་དེ་དེ་ལྟའི་ཆ་མེད་ཅིག་ནི་མ་ཡིན་པར་མེ་ལོང་མ་བོད་དུ་དར་བ་ནས་བོད་མཁས་པ་དང་འཇུ་མི་ཕམ་སོགས་སྙན་ངག་སྨྲ་བའི་ཁྱུ་མཆོག་གང་མང་མང་ཞིག་གིས་ཚིག་གི་སྦྱོར་བ་ཁོ་ནར་དང་དོད་བྱེད་པའི་དཔེ་བརྗོད་མང་པོ་ཞིག་བརྩམས་ཏེ་བསྟན་བཅོས་ཀྱི་མིང་གིས་མཚན་བཞིན་རྗེས་རབས་པ་རྣམས་ལ་མིག་དཔེ་བསྟན་མྱོང་ཞིང་། བོད་ཀྱི་རྩོམ་རིག་ལོ་རྒྱུས་སྟེང་གི་སྙན་ངག་གི་འོད་སྟོང་འབར་བའི་ལོ་ངོ་བདུན་བརྒྱ་བོ་དེ་ཡང་“བརྗོད་བྱའི་དོན་ཆེ་ཕྲ་གང་ཞིག་ཡིན་རུང་རྗོད་བྱེད་ངག་(ཚིག་དང་དོན་འདྲ)གི་སྦྱོར་བ་ཐ་མལ་པ་ལས་ཁྱད་དུ་འཕགས་པ་ཞིག་ཡིན་ན་སྙན་ངག་ཡིན་པས་ཁྱབ”ཅེས་པའི་ལྟ་བ་དེས་དབང་དུ་བྱས་ནས་ཡོད་པ་དེ་གོ་ཙམ་གྱིས་ཀྱང་ཧ་གོ་ཐུབ་ལ། ཐ་ན་གཞུང་དེའི་རབ་ཏུ་བསྟན་པའི་དགེ་བ་ཞེས་པའང་ལུས་ཚོགས་པའི་ངོ་བོ་དང་། དེ་མཛེས་པར་བྱེད་པའི་རྒྱན་གཉིས་གཙོ་བོར་བསྟན་ནས་ཡོད་པ་ནི་སྡེབ་སྦྱོར་དང་སྦྱོར་ཚུལ། ལམ་སྲོལ། དོན་རྒྱན། སྒྲ་རྒྱན། གབ་ཚིག་སོགས་གང་ཡིན་ཡང་དེང་གི་སྐད་ཀྱིས་བཀྲལ་ན་དེ་དག་ཚང་མ་ཚིག་གི་སྒྱུ་རྩལ་ཁོ་ན་གྲ་རྒྱས་སུ་གཏོང་བའི་འཁོར་འདས་ཀྱི་ཆོས་ཚིག་ཅན་ཡིན་པ་དེ་རེད།
ཡང་སྐབས་གསར་པའི་དེང་རབས་ཀྱི་ངོ་བོ་དེ་ལས་བཤད་པ་ཡིན་ན། ཚིག་ཅེས་པ་འདི་ལ་རྐྱོང་སྐུམ་དང་ལྡེམ་ཤུགས་ཤིན་ཏུ་ཆེ་བ་ནི་སེམས་ཁམས་འགུལ་སྐྱོད་ཀྱི་འགྲོས་དང་བསྟུན་ཏེ། དབྱངས་ཀྱི་མཚམས་ཚིག་དང་། དོན་སྤྱིའི་རྣམ་པ། སྒྲིག་གཞི་དང་ཚེག་ཁྱིམ་སོགས་མང་བོ་ཞིག་ཚིག་གི་ཁོངས་སུ་བསྡུ་ཞིང་། ཚིག་ཅེས་པ་ངོ་བོ་གསལ་ལྗེན་དུ་སྟོན་དུ་མེད་པར་ཁམས་དང་ཐག་ཉེ་བའི་ཚུལ་གྱིས་སྙན་ངག་གི་བླ་གནས་སུ་བཀུར་བའང་ཡོད་ལ། ཡིད་བརྙན་དང་གཟུགས་རྒྱན་སོགས་སྙན་ངག་གི་ཚིག་གི་སྒྱུ་རྩལ་ལ་ལྟ་མཁན་ཡོད་པ་འདི་དག་གིས་སྙན་ངག་གི་ཚིག་ཅེས་པ་འདི་འདྲ་ཞིག་རེད་ཅེས་བཤད་དཀའ་མོ་རེད། །
ཁྲི་སེམས་དཔའ། ཁྱེད་ཀྱིས་བལྟས་ན། དེང་གི་སྙན་ངག་གསར་པ་འབྲི་བར་བོད་རང་གི་སྙན་ངག་སྔ་མ་དང་། ནུབ་ཕྱོགས་ཀྱི་དེང་རབས་སྙན་ངག་གསར་མ་སོགས་ལས་གང་ཞིག་སློབ་སྦྱོང་དང་ནང་འདྲེན་བྱ་དགོས་པར་འདོད།
རེ་རྐང་གླིང་། དྲི་བ་འདི་ཅུང་དཀའ་མོ་ཞིག་རེད། ཡིན་ནའང་ཁོ་བོ་རང་ངོས་ནས་ལེན་འདེབས་འདོད་པ་ཡང་ཏག་ཏག་འདིའི་རིགས་ཡིན། རྒྱུ་མཚན་གང་ཡིན་ཟེར་ན། བོད་ཀྱི་དེང་རབས་སྙན་ངག་འབྲི་མཁན་དག་ལ་ཁ་ཚ་དགོས་གཏུག་ཏུ་གནས་པའི་གནད་དོན་ཞིག་ཡོད་པ་ནི་གསར་རྙིང་གི་དབྱེ་བ་འབྱེད་ཤེས་ཀྱིན་མེད་པ་དེ་རེད་ལ། ཐ་ན་ཕྱོགས་གཅིག་ཁོ་ནའི་རྒྱུན་ཤེས་ཙམ་ཡང་མེད་པར་དེང་རབས་ཞེས་པ་འབྲི་རྐྱང་བྱེད་ཀྱིན་པ་དེ་རེད། དེ་ཡང་བོད་རྩོམ་ལོ་རྒྱུས་ཀྱི་ངོས་ནས་གླེང་ན་ལོ་རབས་བརྒྱད་ཅུ་བར་རང་མོས་སྙན་ངག་གི་སྲོལ་དར་བ་དེས་བོད་ཀྱི་སྙན་ངག་ལ་གནམ་ས་བླ་འོག་བརྗེ་བ་ལྟ་བུའི་འཕོ་འགྱུར་བྱུང་བ་ནི་རྩོམ་རིག་གི་ལྟ་བ་དང་འདུ་ཤེས་འཛིན་སྟངས་ཁོ་ནའི་སྟེང་མ་ཡིན་པར་བོད་སྐད་ཚིགས་བཅད་ཀྱི་རྩོམ་སྲོལ་དེ་རྙིང་ཚབ་གསར་བརྗེ་བྱས་པ་དེ་རེད། དུས་དེ་ནས་བཟུང་སྟེ་ཚིགས་བཅད་སྙན་ངག་ཟླ་བ་མར་ངོ་ཡི་གནས་སུ་ལྟུང་ཞིང་། རང་མོས་ལུགས་ཀྱི་འབྲི་ཐབས་ལ་དཔལ་རྒྱས་ནས་ཡོད་པ་རེད། སྤྱིར་ན་སྙན་ངག་གསར་མ་དེ་ཚིག་གི་རྐང་བ་དོ་མི་མཉམ་པའི་རང་བཞིན་དེའི་སྟེང་ནས་ཀྱང་ཡོངས་སུ་ཕྱིའི་དེང་རབས་པའི་ལུགས་ལ་སློབ་སྦྱོང་བྱས་པ་ཤེས་ཐུབ་མོད། སྐུ་ཞབས་རང་གྲོལ་སོགས་ཀྱི་རང་མོས་བརྩམས་ཆོས་དག་གི་སྡེབ་སྦྱོར་ལ་ཚིགས་བཅད་སྙན་ངག་གི་ཤན་ཞུགས་ནས་ཡོད་པ་དེས་བོད་ཀྱི་དེང་རབས་སྙན་ངག་ཅེས་པའང་རྩ་བ་ནས་ཕྱི་ཡིག་ཁོ་ནའི་འགྱུ་ཆ་ལྟར་དར་ནས་བྱུང་བ་ཞིག་མ་ཡིན་པར་ཕྱི་དང་ནང་གི་རྐྱེན་མང་པོ་ཞིག་ལ་འཕྲད་ཡོད་པ་ཤེས་ཐུབ།
ཡིན་ནའང་ནུབ་ཕྱོགས་དེང་རབས་སྨྲ་བའི་གཞུང་ལུགས་རྣམས་དང་སྦྱར་ནས་བཤད་ན། ཕང་ཏི་སོགས་ཀྱི་ཡིད་བརྙན་འགོད་པའི་ལུགས་དང་མེ་ལོང་མའི་གཟུགས་ཅན་གྱི་རྒྱན་འགའ་རེ་ལ་མཐུན་པའི་ཆ་སྣང་བ་དང་། ལྷག་པར་དུ་ཐུན་མོང་མ་ཡིན་པའི་རྒྱན་གྱི་ནང་གསེས་ཏིང་ངེ་འཛིན་གྱི་རྒྱན་དང་དོན་རྒྱན་གྱི་ནང་གསེས་ངེས་བསྟན་གྱི་རྒྱན་ལྟ་བུར་མཚོན་བྱེད་ཀྱི་བརྡ་དོན་དགོད་པ་དེ་དག་གིས་ཐུན་མོང་གི་བློ་ངོར་གསར་རྙིང་གཉིས་ཀྱི་སྒྲ་དོན་ཐག་ཉེ་བ་ལྟ་བུའི་རྐང་འཁྲུལ་འབྱུང་ནའང་། ཚིགས་བཅད་སྙན་ངག་ནི་རྩ་བའི་ཆ་ནས་སྙན་ངག་ལ་འཆར་ལྡན་བུ་སྐྱེ་ཡི་ལམ་ལུགས་བཟོས་པ་ནང་བཞིན་མཚུངས་པ་གསལ་བཤད་ཀྱི་སྒྲ་སོགས་ཀྱིས་བཅིངས་ནས་ཡོད་པས་ན། ང་ཚོས་ཆང་རྫ་རྙིང་བའི་ནང་དུ་ཆང་གསར་བ་འཐུང་རྒྱུའི་ངལ་བ་སྐྱུངས་པར་རིག་ཅིང་། ལྷག་པར་དུ་གཞོན་ནུ་རིག་སྐྱེན་པ་དག་ལ་མཚོན་ན་མེ་ལོང་མའི་ཚིག་སྦྱོར་གྱི་ཕྱི་ཤུན་ཕུད་ནས་དངོས་པོའི་གཉུག་གཤིས་ལ་རྟེན་ཅིང་འབྲེལ་བའི་སྒྱུ་རྩལ་གྱི་མཚོན་ཐབས་གསར་བ་དག་ལ་སློབ་སྦྱོང་བྱ་དགོས་པ་ནི་གལ་ཆེན་ནང་གི་དོན་ཆེན་ཏེ། དེ་ལ་དེང་རབས་སྙན་ངག་གི་མེས་པོ་བཀུར་གྱིན་པའི་ཧྥ་རན་སེའི་སྙན་ངག་པ་ཆེན་མོ་བྷོ་ཏི་ལེར་(Baudelair)དང་ལན་པའོ་(Ar thur Rimboud)ལྟ་བུའི་མཚོན་བྱེད་རིང་ལུགས་ཀྱི་སྲོལ་འབྱེད་པ་དང་། ཝ་ལའེ་ལིས་(Paul Valery)དང་ཨའེ་ལུའུ་ཐྲི (Thom as Stearns Eliot) ལིས་ཨར་ཁི་(Emir Rilke)སོགས་དེང་རབས་པའི་ལམ་ཕྱོགས་ཚུགས་ཐུབ་ཏུ་གནས་སུ་བཅུག་པའི་སྙན་ངག་སྨྲ་བ་དག་གི་རྣམ་ཐར་དང་ཞིབ་འཇུག་གི་དཔེ་དེབ་ལ་བལྟ་དགོས་ཤིང་། ཏིས་ལན་ཐྲོ་མ་སི་(Dylan Thomas)དང་ཏ་ལིས་ཨའོ (达里奥) ཧྥུ་ལའོ་སི་ཐྲི་(Robert Frost)སོགས་འགྱུར་ཁ་གསལ་བའི་སྙན་ངག་པ་དག་གི་བརྩམས་ཆོས་ཀྱི་ཚིག་སྦྱོར་དང་ཉམས་འགྱུར་སོགས་ལ་སློབ་སྦྱོང་བྱས་པ་ཡིན་ན་དེང་རབས་པའི་སྙན་ངག་གི་ངོ་བོ་ཙམ་རྟོག་ངེས་ཤིང་། ཚུལ་དེ་བཞིན་རྒྱ་ཡིག་ཀློག་མཁན་ཚོས་སྔ་དུས་ཀྱི་ལིས་ཅིན་ཧྥ(李金发)དང་པའེ་ཀྲི་ལིན(卞之琳) ཏའེ་ཝང་ཧྲུའུ(戴望舒)མུའུ་ཏེན(穆旦)སོགས་ཀྱི་སྙན་ངག་བརྩམས་ཆོས་དང་ཁོ་ཚོས་ལོ་ཙྰ་དང་ངོ་སྤྲོད་བྱས་པའི་ནུབ་ཕྱོགས་སྙན་ངག་སྨྲ་བ་དག་གི་བརྩམས་ཆོས་བཀླག་རྒྱུ་གལ་ཆེ་ལ། ད་ལྟའི་རྒྱའི་དེང་རབས་སྙན་ངག་གི་དཔྱད་བརྗོད་པ་གྲགས་ཅན་ཀའོ་ཧུང་ཨན་(郭宏安)དང་ཧོང་ཙི་ཁྲིན(洪子诚) ཏིས་ཅན་ཧྭ(狄建华)སོགས་ཀྱི་དཔྱད་རྩོམ་སྐོར། དེ་བཞིན་མི་ཐོག་འདིའི་སྙན་ངག་པ་ཐྲོམ་ཟི་ཐྲི་རན་སི་ཐྲི་རོ་མེར་(Tom as Transtromer)དང་པའེ་ཏའོ་(北岛)སོགས་ཀྱི་སྙན་ངག་ལ་ལྟ་ཀློག་དང་ཞིབ་འཇུག་བྱས་པ་ཡིན་ན་དེང་རབས་སྙན་ངག་ཅེས་པ་ཅི་ལྟ་བུ་ཞིག་ཡིན་པ་དང་། རང་ཅག་གི་སྙན་ངག་ལ་འབྱོར་ངེས་ཀྱི་ཡོན་ཏན་དེ་གང་དག་ཡིན་པ་ཧ་གོ་ཡོང་ངེས།
ཡང་ཅིག་བཤད་ན་སྲོལ་རྒྱུན་སྙན་ངག་དང་དེང་རབས་སྙན་ངག་གཉིས་ཀྱི་ཁྱད་པར་དངོས་དེ་སྲོལ་རྒྱུན་པས་དངོས་ཡོད་གཞི་གྲུབ་པའི་གཏན་ཚིགས་ཀྱི་ཆོས་ཉིད་དེའི་སྟེང་སྒྱུ་རྩལ་གྱི་ཕབ་རྩི་བྱུགས་ཏེ་ནང་ཡུལ་ཅན་གྱི་དགའ་སྐྱོ་སོགས་ཚོར་འདུ་རགས་པ་སྣ་ཚོགས་ཤིག་མཚོན་གྱིན་པ་དང་དེང་རབས་པས་གོ་ལྡོག་སྟེ་སེམས་ཁམས་ཀྱི་འཕྲོ་འདུ་རྙོག་འཛིང་ཅན་དེ་ལ་སྒྱུ་རྩལ་གྱི་ཕབ་རྩི་བྱུགས་ནས་གཉུག་གཤིས་དང་ཐག་ཉེ་བའི་བྱེ་བྲག་གི་དངོས་ཡོད་ཅིག་གམ་རྟོག་ལྗོངས་དོན་སྤྱི་བ་ཞིག་མཚོན་གྱིན་ཡོད་པས་ན་དེང་གི་སྙན་ངག་གསར་བ་འབྲི་བར་བོད་རང་གི་སྙན་ངག་སྔ་མ་དང་ནུབ་ཕྱོགས་ཀྱི་དེང་རབས་སྙན་ངག་གསར་མ་སོགས་ལ་སློབ་སྦྱོང་དང་ནང་འདྲེན་བྱ་རྒྱུར་བསམ་བློ་མང་པོ་ཞིག་གཏང་རྒྱུ་ཡོད་ཁུ་བསམ་བྱུང་། །
ཁྲི་སེམས་དཔའ། བཀའ་དྲིན་ཆེ།
རེ་རྐང་གླིང་། བཀྲ་ཤིས་བདེ་ལེགས།
རྩོམ་ཁུངས། ངེད་དྲ་བ།


text:
རྩོམ་པ་པོ།   གུ་རུ་མཚོ། དུས་ཚོད།   2017-12-05རྩོམ་ཁུངས།    རྔ་བའི་གསར་འགྱུར་དྲ་བ།
གླེང་གཞི།
བོད་ཀྱི་ཁ་དཔེ་ལ་གངས་དཀར་སེམས་ན་རྟ་མེད་ན༎ ཕུ་རུང་ནང་ལ་སྲབ་མི་འཛིན་ཞེས་པ་ལྟར། སློབ་ཁྲིད་བྱེད་མཁན་སུ་ཞིག་ཡིན་རུང་ཐོག་མར་རང་གི་རྒྱུད་ན་ཉན་པ་པོ་ལས་ལྷག་པའི་ཤེས་བྱ་ཕུན་སུམ་ཚོགས་པ་ཡོད་དགོས། དེ་བས་དགེ་རྒན་ཞིག་ཡིན་ན་ཁྲིད་གྲབས་ངེས་པར་འབྲི་དགོས།
གཅིག ཁྲིད་གྲབས་འབྲི་བ་སློབ་ཁྲིད་གསར་བ་ཞིག་གི་སྔོན་འགྲོ་དང་སྔོན་སྦྱོང་ཡིན།
ཇི་སྐད་དུ་སྐམ་པོ་རྡོས་རྡུངས། རློན་པ་གྲིས་མི་ཆོད། ཅེས་པར་བསམ་གཞིག་རེ་བྱས་ན་གང་ལ་གང་འཚམ་དང་དེ་ལ་དེ་འཚམ་དང་དེ་ལ་དེ་བསྟུན་བྱེད་པ་ཆོས་ཉིད་ཅིག་ཀྱང་ཡིན། ཡིན་ནའང་ཁ་སང་དེ་རིང་གི་གང་ཟག་མང་པོ་ལ་བརྩོན་སེམས་ཀྱི་འདུན་པ་དྲགས་པོ་མེད་པར་ཉི་མ་འཁྱོལ་ཐུབ་བྱས་ནས་ལེ་ལོ་དང་སྒྱིད་ལུག་ལ་གཡེང་སྟེ་ཁྲིད་གྲབས་མི་འབྲི་བ་གང་མང་འདུག རང་གི་ལྟ་ཚུལ་ཡིན་ན་སློབ་ཚན་གསར་བ་ཁྲིད་དུས་ངེས་པར་དུ་ཁྲིད་གྲབས་བྲིས་དགོས་སྙམ། ཅིའི་ཕྱིར་ཞེ་ན། ཁྲིད་བྱའི་ནང་དོན་གསར་བའི་ནང་ན་ཀློག་མི་ཤེས་པ་དང་འགྲེལ་མི་ཤེས་པ། དྲིས་ལན་མི་དཔོག་པའམ་དོན་ཚན་དབྱེ་དཀའ་བ་སོགས་མང་པོར་འཕྲད་ངེས་ཡིན། “བླུན་པོའི་ནོར་ན་སོར་གང་། མཁས་པའི་ནོར་ན་འདོམས་གང་།” ཞེས་པ་ལྟར། གཞན་གྱི་མདུན་ནས་ངོ་ཚ་སྟོན་པ་དང་རང་གི་རིན་ཐང་ཤོར་སྲིད་པས། དགེ་རྒན་ཞིག་ཡིན་ན་སློབ་ཁྲིད་གསར་བ་མ་ཁྲིད་སྔོན་ལ་ཁྲིད་བྱའི་ནང་དོན་གྱི་དམིགས་ཡུལ། གཙོ་གནད་དང་དཀའ་གནད་དེ་མིན་རང་ལ་དེའི་ཕྱོགས་ཀྱི་ཤེས་བྱ་མང་པོ་མཁོ་འདོན་བྱེད་རྒྱུ་ཡོད་མེད་སོགས་སྔོན་ནས་ཐག་གཅོད་བྱེད་དགོས། དེ་མིན་ན་རང་ཉིད་ལ་ཡིད་ཆེས་མེད་པ་དང་གདང་ཚོད་མེད་པར་བག་འཁུམས་ནས་འདུག ད་དུང་སློབ་མར་ཤེས་སྟོབས་ཀྱི་ནུས་པ་སྔོག་འདོན་བྱེད་མི་ཐུབ་པ་དང་བསམ་གཞིག་གི་ནུས་པ་སྐྱེད་སྲིང་སོགས་བྱེད་དཀའ། དེས་ན་འདི་ལྟ་བུ་སྔོན་འགོག་དང་མེད་པར་བཟོ་དགོས་ན་ཐོག་མར་དགེ་རྒན་རང་ཉིད་ཀྱིས་ངེས་པར་དཀའ་སྡུག་ལ་མི་འཛེམ་པར་ཁྲིད་གྲབས་གསལ་བོ་ཞིག་བྲིས་ན་གོང་གསལ་གྱི་གནད་དོན་མི་འབྱུང་བར་མ་ཟད། ད་དུང་དགེ་སློབ་ཕན་ཚུན་ལ་བློ་སྒོ་འབྱེད་པ་དང་ཕན་ཚུན་ཁ་གསབ་པའི་ནུས་པ་ཆེན་པོ་ཐོན་ཐུབ།
གཉིས་པ། ཁྲིད་གྲབས་ནི་སློབ་མར་ལམ་སྟོན་གྱི་ཕྱོགས་སྟོན་འཁོར་ལོ་ཡིན།
སྤྱིར་སློབ་མ་ནི་བགྲོད་པ་པོ་དང་དགེ་རྒན་ནི་ལམ་སྟོན་པ་ལྟ་བུ་ཡིན། དེང་རབས་སློབ་གསོའི་ཁ་ཕྱོགས་དང་བསླབ་གཞི་གསར་བའི་བཅོས་སྒྱུར་གྱི་དམིགས་ཡུལ་ཡང་ཡིན། དེ་ན་དགེ་རྒན་ཞིག་ལ་མཚོན་ན་མདུན་ལམ་འོད་སྟོང་ལྡན་པ་ཞིག་ཏུ་སློབ་མ་ཇི་ལྟར་འདྲེན་པར་བསམ་བློ་གཏོང་དགོས་སྙམ། རང་ཅག་ལ་ཀུན་དུ་མཁྱེན་པ་ལྟ་བུའི་ལྷན་སྐྱེས་ནུས་པ་མེད་པ་དང་བྱེད་ཐབས་སྣ་མང་ལྡན་པའི་གློག་ཀླད་ལྟ་བུའི་ནུས་པ་མ་མཆིས་པས། སློབ་མ་རྦད་ཀྱིས་དཀའ་གནད་ལས་འདྲེན་པར་དཀའ་ལས་ཁག་པོ་འདུག མདོར་བསྡུས་ནས་བཤད་ན་སློབ་ཁྲིད་མ་བྱས་སྔོན་གྱི་ཁྲིད་གྲབས་བྲིས་པ་ཆ་ཚང་དང་སྣ་འཛོམས་མ་ཡིན་པའི་རྐྱེན་གྱིས་བྱུང་བ་ཡིན། དཔེར་ན། རྐང་དྲུག་ཞེས་པའི་ཐ་སྙད་ཀྱི་ནང་དོན་སློབ་མར་འདྲི་དུས། བསླབ་པའི་བག་ཆགས་མེད་པ་ཞིག་གིས་མི་ཤེས། དེ་དུས་བུ་རྐང་དྲུག་གིས་མེ་ཏོག་གི་ཟིལ་མངར་བླངས་ནས་སྦྲང་རྩི་གསོག་ཅེས་ཚིག་གི་ལམ་ནས་སློབ་མར་གསལ་བཤད་བྱེད་དུས་། སྦྲང་མ་ཡིན་པ་གསལ་བོ་ཤེས་ཐུབ་ཡོད། འདི་ལྟ་བུ་སློབ་ཁྲིད་གྱི་བྱེད་ཐབས་ཤིག་ཡིན་པས། ཇི་སྐད་དུ་ཆུ་མ་ཐོན་སྔོན་གྱི་རགས་དང་དགྲ་མ་ཐོན་སྔོན་གྱི་མཚོན་ཞེས་པ་ལྟར་སློབ་མ་རྣམས་དཀའ་གནད་ལས་བཀྲོལ་ཐབས་ཀྱི་བྱེད་ཐབས་གང་མང་ཁྲིད་གྲབས་སྟེང་བཀོད་དེ་སྤྱི་འགྲོས་ལ་ཞུགས་པ་ལྟར་བྱས་ནས་ཁྲིད་ན་སློབ་མ་མགོ་ཐོམ་དང་མག་མོག་གི་རྒྱ་རུ་མི་ལྷུང་བར་སྤྲོ་བ་སློབ་ཐུན་དུ་རྒྱས་པ་དང་བསམ་བློ་སློབ་ཐུན་དང་འདྲེས་པ། རྣམ་ཤེས་ཀྱིས་སློབ་ཐུན་ལ་ལབ་གླེང་བྱེད་པ། གསོན་ཤུགས་སློབ་ཐུན་དུ་རྒྱས་པ། ཚེ་སྲོག་སློབ་ཐུན་ནས་འཚར་ལོངས་འབྱུང་བ་དང་སློབ་ཐུན་ལ་ཁྱད་ཆོས་ལྡན་པ་སོགས་ནི་ཁྲིད་གྲབས་ཀྱི་སྒུལ་ཤུགས་དང་སྐུལ་འདེད་ཡིན་པ་སྨྲོས་མ་དགོས།
གསུམ་པ། ཁྲིད་གྲབས་ནི་སློབ་ཁྲིད་ཀྱི་སྲོག་ཤིང་དང་དགེ་སློབ་མཉམ་འབྲེལ་བྱེད་སའི་ཟམ་པ་ལྟ་བུ་ཡིན།
ཇི་སྐད་དུ་ཤེས་བྱ་མཚོན་རུ་བཀོལ་ན་ཕམ་མི་སྲིད་ཅེས་པ་ལྟར།ཤེས་བྱ་ནི་ཀུན་གྱི་མཆོག་ཡིན་པ་གསལ་བཤད་བྱས་ཡོད། དེ་ན་རང་གི་ཚེ་སྲོག་རིན་ཐང་ལ་བརྩི་འཇོག་བྱེད་པའི་དགེ་རྒན་ཞིག་ཡིན་ན་རང་གི་ཆེད་ལས་ཀྱི་ཕུགས་བསམ་མངོན་འགྱུར་དང་རྟོགས་པར་ཤེས་བྱ་གསོག་འཇོག་ལ་བརྩོན་ལེན་བྱས་ཏེ་བྱ་བ་ཆུང་ཆུང་ནས་འགོ་བརྩམས་ཏེ་སློབ་ཁྲིད་རེ་རེར་ཁྲིད་གྲབས་འབྲི་བ་སྦྱོང་བརྡར་ཞིག་ཏུ་བརྩིས་ནས་དེ་ཡི་ཁྲོད་ནས་འཚར་བྱུང་དང་དེ་ཡི་བསམ་གཞིག་གི་ཀློང་ནས་མདུན་སྐྱོད་བྱས་ཏེ་འགག་སྒོ་བརྒལ་ན་སྤྲོ་སྐྱིད་མྱོང་ཐུབ་པར་མ་ཟད། ད་དུང་གཞན་གྱིས་མཐོང་མ་མྱོང་བའི་ཡུལ་ལྗོངས་དང་གཞན་གྱིས་ཐོས་མ་མྱོང་བའི་གཏམ་རྒྱུད་གསལ་བས། ཇི་སྐད་དུ་རྒྱང་བསྐྱོད་མགྲོན་པོ་ཕྱིར་སླེབས་ན་གཏམ་རྒྱུད་གསར་བ་མཆིས་ཞེས་པ་ལྟར། དགེ་སློབ་གཉིས་ཀྱིས་གཏམ་རྒྱུད་གསར་བའི་བསམ་གཞིག་གསར་བ་དང་ཉམས་མྱོང་གསར་བ། ཤེས་བྱ་གསར་བ། བརྩེ་དུང་གསར་བ། ངོས་འཛིན་གསར་བ། ལྟ་ཚུལ་གསར་བ། ཕན་འབྲས་གསར་བ་བཅས་ཁྲིད་གྲབས་བརྒྱུད་ནས་ལབ་གླེང་བྱེད་དགོས་པས་དེ་ནི་སློབ་ཁྲིད་ཅིག་གི་སྲོག་ཤིང་ཡིན།
བཟོ་སྐྲུན་པས་གནས་གང་ཞིག་ལ་ཟམ་པ་འཛུགས་དགོས་ན་ས་དེ་རུ་རྒྱུས་ལོན་བྱས་ཏེ་དམངས་ལ་ཕན་ཞིང་འོས་འཚམ་པར་སྐྲུན་བཞིན་ཡོད་པ་ལྟར། ཁྲིད་གྲབས་ཀྱང་སློབ་མ་རྒྱུས་ལོན་བྱས་ཏེ་གང་ལ་གང་འཚམ་དེ་ལ་དེ་བསྟུན་ཞིག་མ་བྲིས་ན་ར་མགོ་ལུག་སྦྱར་གྱི་དཔེ་རུ་འགྲོ། ད་རུང་སྔོན་གྱི་སྐྱ་མི་དང་ཤིང་རྟ་འགྲོ་སའི་ཟམ་ཐོག་ནས་ད་ལྟའི་རླངས་འཁོར་འགྲོ་དཀའ་བ་ལྟར། དགེ་རྒན་གྱིས་རང་གི་སྔོན་ལ་བྲིས་ཟིན་གྱི་ཁྲིད་གྲབས་བཀོལ་ནས་སློབ་མ་གསར་བར་སློབ་ཁྲིད་གསར་བ་བྱེད་པ་ནི་གྲུ་ལ་རྟགས་བརྒྱབ་ནས་གྲི་འཚོལ་བ་ལྟ་བུ་ཞེས་པའི་མི་ཡི་ཆ་ལུགས་དང་གཉིས་སུ་མེད། ཇི་སྐད་དུ་ན་ནིང་རི་བོང་ཉལ་སའི་གནས་སུ་ད་ལོ་རི་བོང་ཉལ་མེད་ཅེས་པ་ལྟར་འགྱུར་ལྡོག་ནི་ཆོས་ཉིད་ཅིག་ཡིན་པས་བདག་ཅག་གི་ཁྲིད་གྲབས་ལ་འགྱུར་བ་མེད་ན་འོས་འཚམ་མིན། དེ་བས་ཁྲིད་གྲབས་ནི་སློབ་མར་ཤེས་བྱ་མཁོ་འདོན་བྱེད་ས་དང་སློབ་མའི་ཐོབ་འབྲས་བསྡུ་ལེན་བྱེད་སའི་ཟམ་པ་ལྟ་བུ་ཡིན།།
རྩོམ་སྒྲིག་པ། ཚེ་པེ། གཡུ་འཛོམས།


text: སོ་ཡག་པོ་འཁྲུད་པ་དེ་ནི་སོ་ཁོ་ན་སྲུང་སྐྱོང་བྱས་པ་ཙམ་མ་ཡིན་པ། ཨ་རིའི་ཞིབ་འཇུག་མི་སྣས་ཤེས་རྟོགས་བྱུང་གསལ། ཁའི་འཕྲོད་བསྟེན་ཡག་པོ་བྱས་ན། གཅིག་བྱས་ན་མིད་པར་འབྲས་སྐྲན་ཕོག་པའི་ཉེན་ཁ་ཆུང་དུ་ལྡབ་གཉིས་ལྷག་ཙམ་གཏོང་ཐུབ་ཀྱི་རེད།ཉིའུ་གཡོད་སློབ་ཆེན་གྱི་ཞིབ་འཇུག་མི་སྣས་《འབྲས་སྐྲན་ཞིབ་འཇུག་》ཅེས་པའི་ཟླ་རེའི་དུས་དེབ་ཐོག་ཏུ་སྙན་ཞུ་བཀོད་པར། ཁོང་ཚོས་མི་ཁྲི་12.2ཀྱི་ཁའི་མ་དཔེར་དབྱེ་ཞིབ་བྱས་ཤིང་། དེའི་ཁྲོད་ཀྱི་ཞིབ་འཇུག་བྱ་ཡུལ་མི་106ལ་དེའི་རྗེས་ཀྱི་ལོ་10ནང་མིད་པར་འབྲས་སྐྲན་ཕོག་པ་རེད། ཞིབ་འཇུག་མི་སྣས་ཁའི་ནང་དུ་རྙིལ་ཚད་དང་འབྲེལ་བའི་འབུ་ཕྲ་ཁ་ཤས་དེ་དག་གལ་ཏེ་འདུས་ཚད་ཅུང་ཆེ་ན། མིད་པར་འབྲས་སྐྲན་ཕོག་པའི་ཉེན་ཁ་མཐོ་རུ་21%འགྲོ་རྒྱུ་ཡིན་པ་ཤེས་རྟོགས་བྱུང་བ་རེད།


text: བུད་མེད་སླུ་ཚོང་བྱེད་པ་ནི་ཉེས་སྤྱོད་ཅིག་རེད། འོ་ན། གཞན་གྱིས་སླུ་ཚོང་བྱས་པའི་བུད་མེད་ཉོ་ཆོག་གམ་ཞེ་ན། མི་མང་པོ་ཞིག་སྟེ། གྲོང་གསེབ་ཀྱི་གཞི་རིམ་ལས་བྱེད་པ་སྐོར་ཞིག་གིས་ཀྱང་དངུལ་སྒོར་བྱིན་ནས་ཆུང་མ་བླུ་བ་ནི་ཁྲིམས་འགལ་མིན་པར་བསམས། དེ་ནི་ཁྲིམས་ལུགས་མ་ཤེས་པའི་རྟགས་ཡིན་ཏེ། རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི《བུད་མེད་དང་བྱིས་པ་སླུ་ཚོང་བཙན་ཁྲིད་ཀྱི་ཉེས་ཅན་ལ་ཆད་པ་དྲག་པོ་གཅོད་པའི་སྐོར་གྱི་གཏན་འབེབས》ལྟར་ན། གཞན་གྱིས་སླུ་ཚོང་བྱས་པའི་བུད་མེད་སླུ་་མཁན་ལ་ལོ་གསུམ་མན་གྱི་དུས་བཅད་བཙོན་འཇུག་དང་ཡང་ན་བཙོན་ཉར་ལས་སྐུལ་ལམ་བཀག་ཉར་གྱི་ཉེས་ཆད་གཅོད་དགོས། ཚུར་བླུས་པའི་བུད་མེད་ལ་བཙན་ཤེད་ཀྱིས་ལུས་འབྲེལ་བྱས་པར་ད་དུང་བཙན་གཡེམ་གྱི་ཉེས་པ་བཞིན་ཆད་པ་གཅོད་པ་དང་། གཞན་གྱིས་སླུ་འཚོང་བྱས་པའི་བུད་མེད་ཉོས་རྗེས་ཁྲིམས་དང་མི་མཐུན་པར་དེའི་མི་ལུས་རང་དབང་འཕྲོག་པའམ་མི་ལུས་ཚོད་འཛིན་དང་ཡང་ན་དེར་གནོད་འཚེ་དང་། བརྙས་བཅོས། མནར་གཅོད་བཅས་ཀྱི་ནག་ཉེས་བཟོ་མཁན་ལ་ཉེས་ཁྲིམས་ཀྱི་འབྲེལ་ཡོད་ཐག་གཅོད་ལྟར་ཆད་པ་གཅོད་དགོས།


text:
༢༠༡༦ལོའི་ཟླ་༩པའི་ཚེས་༢༤ཉིན་གྱི་སྔ་དྲོར་སི་ཁྲོན་མི་རིགས་དཔེ་སྐྲུན་ཁང་གི་ཀྲུང་ཧྭའི་བཀའ་བསྟན་ཆེན་མོ་ལས་བོན་གྱི་༼བཀའ་འགྱུར༽དཔེ་སྐྲུན་ལས་གཞིའི་དབུ་འབྱེད་དང་མ་དཔེ་སྒྲིག་ཞུ་གཏན་འབེབས་ཚོགས་འདུ་ཁྲེན་ཏུའུ་རུ་འཚོགས།
སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ་སྤྱི་ཁྱབ་རྩོམ་སྒྲིག་པ་ཨ་སྔགས་ཚེ་རིང་བཀྲ་ཤིས་ལགས་ཀྱིས་ཚོགས་འདུར་ཤིས་ཚིག་ཕུལ་བ་དང་། སི་ཁྲོན་མི་རིགས་དཔེ་སྐྲུན་ཁང་གི་འགོ་གཙོ་ཡི་ལག་རོགས་པ། བོད་ཡིག་དཔེ་སྐྲུན་ལྟེ་གནས་ཀྱི་ཀྲུའུ་རེན་འོད་ཟེར་གྱིས་ཚོགས་འདུར་གཙོ་སྐྱོང་གནང་། རྩོམ་ཡིག་འདིའི་འཕྲོ་ཀློག » »
1,450 total views, no views today
འདི་ནི་ངས་བཤད་འདོད་པའི་སྐད་ཆ་ཞིག་སྟེ་མིའི་རིགས་ཀྱི་རིག་གནས་དང་ཆོས་ལུགས་རིག་གནས་གང་ཡིན་ཡང་འབྱུང་ཁུངས་སམ་མ་ཡུམ་ནི་བོན་གྱི་རིགས་གནས་རེད་ཅེས་པའི་ཤེས་རིག་ཐད་ཀྱི་ཐོག་མའི་འབོད་པ་དེ་ཡིན། ང་ནི་བོད་ནས་སྐྱེས་ཤིང་བོན་ལ་དད་པའི་མི་ཞིག་ཡིན་པས་ངས་བོད་ཀྱི་རིག་གནས་དང་ལོ་རྒྱུས། འཚོ་གནས་ཀྱི་ལམ་བུ་རེ་རེ་ལ་གཟབ་ནན་གྱི་ངང་ནས་འཚོལ་དཔྱོད་བྱས་པ་ཡིན། རིག་གནས་ལོ་རྒྱུས་ཀྱི་དུས་ཡུན་ལ་གཞིགས་ན་བོད་པ་ཡོད་ཚད་བོན་ནས་སྐྱེས་ཤིང་བོན་ནས་འདས་པའི་སྟབས་ཀྱིས་བོན་པོ་མ་ཡིན་པའི་བོད་པ་ཞིག་གང་ན་མཆིས། ངས་ཀྱང་ལོ་ངོ་སྟོང་ཕྲག་མང་པོའི་ཡ་ཐོག་གི་མེས་པོ་རྣམས་ཀྱི་རིག་གནས་ཏེ་བོན་གྱི་རིག་གནས་འདི་ལ་དད་གུས་དང་དག་སྣང་འཇོག་ཞོར་ཞང་ཞུང་རིག་གནས་འདིའི་ངོ་སྲུང་ཞིང་དར་སྤེལ་ལ་རེམ་ནས་ཡོད། དེའི་རྐྱེན་པས། ངས་རང་གི་བོད་པའི་ཡབ་མེས་གོང་མ་རྣམ་པ་དང་ཡབ་མེས་ཚོའི་རིག་གནས་ལ་རྒྱབ་འགལ་དང་ཁྲེལ་མེད་བཟོས་མེད་ལ་ངོ་གནོང་དགོས་པ་དེ་བས་ཀྱང་མེད། འདི་ནི། ངའི་ཁྱིམ་རྒྱུད་ཀྱི་ཡབ་མེས་རྣམ་པས་བཞུད་ཟིན་པའི་མེས་པོ་གོང་མའི་རིག་གནས་སྲུང་བའི་བརྟན་བརླིང་གི་རང་ཚུགས་མངའ་བའི་བག་ཆགས་དེས་གནང་བ་རེད། རྩོམ་ཡིག་འདིའི་འཕྲོ་ཀློག » »
1,904 total views, no views today
མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དཔལ་གཤེན་བསྟན་དགའ་མལ་དགོན་ཆེན་གྱི་དྲ་ཚིགས་ཤར་གཏོང་གནང་བ།
ཐ་ཚན་མུ་ཙུག་སྨྲར་རོ། །དེང་དུས་རབས་ཉེར་གཅིག་པའི་སྐབས་འདིར་འཛམ་གླིང་ས་ཡི་སྒང་བ་འདིར་རྒྱལ་ཁབ་དང་མི་རིགས་གྲུབ་མཐའ་རིག་གཞུང་གི་རྣམ་པ་ཡོངས་སུ་ཁྱབ་སྤེལ་བྱེད་པ་ལ་མེད་དུ་མི་རུང་བའི་ཆ་རྐྱེན་ནི་དྲ་བ་ལ་རག་ལས་སྟབས། ད་ཆར་བོད་མི་རིགས་ལ་མཚོན་ན་ཡང་རྒྱལ་ཕྱི་ནང་དང་གཞུང་སྒེར་གང་ཐད་ནས་གཉེར་བའི་བོད་ཡིག་དྲ་ཚིགས་ལོ་རེ་ནས་ལོ་རེ། ཟླ་རེ་ནས་ཟླ་རེ་བཞིན་འཕེལ་རྒྱས་ཀྱི་རྣམ་པར་འགྲོ་བཞིན་པ་ནི་སྨྲོས་མ་དགོས་པ་རེད། རྩོམ་ཡིག་འདིའི་འཕྲོ་ཀློག » »
1,082 total views, no views today
ཕྱི་ལོ་༢༠༡༤ལོ་ནས་འདི་ག་གཡུང་དྲུང་བོན་གྱི་དྲ་ཚིགས་ལས་ཁུངས་ནས་སྟེགས་འཇོག་ལོ་ཐོ་གསར་པ་ཞིག་དཔར་འགྲེམ་ཞུ་བཞིན་ཡོད། ལོ་ཐོ་འདིར་དམིགས་བསལ་གཡུང་དྲུང་བོན་གྱི་གལ་ཆེའི་དུས་ཆེན་ཁག་དང་། ལྷག་པར་དུ་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་སྒྲུབ་པ་བཅུ་གཉིས་བཅས་ཀྱི་ཚེས་གྲངས་སོགས་ནམ་ཡིན་གསལ་པོར་བཀོད་ཡོད་པའི་ཁྱད་བོན་ལྡན་པ་ཡིན། རྒྱས་པར་གཤམ་ནས་གཟིགས། རྩོམ་ཡིག་འདིའི་འཕྲོ་ཀློག » »
1,673 total views, no views today
༢༠༡༣ ལོར་མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དགའ་མལ་དགོན་ཆེན་དུ་༼གཡུང་དྲུང་བོན་གྱི་གཡས་རུའི་འཆད་རྩོད་ཆེན་མོ་༽ཐེངས་དང་པོ་སོགས་གཡུང་དྲུང་བོན་དང་འབྲེལ་བའི་ཚོགས་ཆེན་གསུམ་ལྷན་དུ་འཚོགས་སྐབས་ཀྱི་ཆེད་བསྒྲིགས་འོད་སྡེར་༼གཤེན་བསྟན་འོད་སྣང་ ༽གི་དབུ་འབྱེད་འགྲེམ་སྤེལ་གྱི་མཛད་སྒོ་ཆེན་མོ་སྤེལ་བ། དེ་ཡང་བོད་རབ་བྱུང་བཅུ་བདུན་པའི་༼སྤྱི་ལོ་༢༠༡༤ལོའི་ཟླ་བ་༡༠བའི་ཚེས་༢༩ཉིན་༽ལ་མདོ་སྨད་རྔ་བ་ཁུལ་ཟིང་ཆུ་རྫོང་གཙོ་ཚང་དགོན་གྲོང་རྡལ་ནས་༢༠༡༣ལོར་མདོ་སྨད་གཡུང་དྲུང་བོན་གྱི་འདུས་སྡེ་ཆེན་མོ་༧དགའ་མལ་དགོན་ཆེན་དུ་ རྩོམ་ཡིག་འདིའི་འཕྲོ་ཀློག » »
1,330 total views, no views today


text:
“ཕྱུགས”འགྱུར་གྱི་ལམ་བུ།
དགག་སྒྲུབ་ཀྱི་བློ་གྲོས་རྒྱ་ཁབ་ལས་རྣོ་ཞིང་སྐྱོན་སེལ་གྱི་སྤྱན་ཟུང་ཆུ་ཤེལ་ལས་གསལ་བའི་རྒྱ་ཆེའི་ཀློག་པ་པོ་རྣམ་པ། ཁྱེད་ཀྱིས《“ཕྱུགས”འགྱུར་གྱི་ལམ་བུ》ཞེས་པའི་རྩོམ་བྱང་འདི་མཐོང་མ་ཐག་ཏུ། འདི་རུ་ཡང་ཡིག་ནོར་འབྲོང་ཙམ་ཞིག་བདག་མེད་དུ་བསྐྱུར་འདུག་སྙམ་དུ་དག་བཅོས་ཀྱི་སྨྱུག་རྩེས་ཚར་གཅོད་པའི་སྦྱོར་བ་ལ་ཞུགས་སྲིད་མོད། བསམ་བཞིན་དུ་བྲིས་པའི་ཡིག་ནོར་རྟགས་དང་བཅས་པ་འདི་ནི་སྨྱུ་གུ་འཛིན་པ་གང་དེས“ཚིག་གོ་རྒྱུ་ཅན་དང་དོན་བསམ་རྒྱུ་ཅན”ཞིག་ཡིན་སྙམ་དུ་རློམས་ཡོད་པས། སྐུ་ཉིད་ཀྱིས་ཐོག་མར་ངང་རྒྱུད་ཆུ་འདྲ་ཞིག་བསྲིངས་ནས་རྩོམ་ཐུང་འདི་ཐེངས་ཤིག་ཀློགས་དང་། དེ་ནས་ཡིག་ནོར་མ་ཡིན་པའི་ཡིག་ནོར་འདི་ལ་གསོད་གཏུབ་འདོར་གསུམ་གྱི་ཆད་པ་རི་ཙམ་ཞིག་བཅད་ཀྱང་ཆོག ཡང་ན་དེ་ནི་ཡིག་ནོར་ཞིག་གདོད་ནས་མ་ཡིན་སྙམ་པའི་ངེས་ཤེས་དང་བཅས་གུ་ཡངས་སུ་བཏང་ཡང་རུང་སྟེ། བགྱི་བ་གང་ཞིག་ལག་ཏུ་ལེན་མིན་ནི་ཡོངས་སུ་ཉིད་ཀྱི་ཤེས་རབ་ལ་རག་ལས་པ་ཡིན་ནོ། །
དེའང“ཕྱུགས”ཞེས་པ་ནི་མིས་འཚོ་སྐྱོང་བྱེད་པའི་སྲོག་ཆགས་སྤྱིའི་མིང་དུ་འབོད་ལ། ཁོ་ཚོ་ཐུན་མོང་ལ་ཁྱད་ཆོས་ཤིག་ཡོད་པ་ནི། དུས་དང་རྣམ་པ་ཀུན་ཏུ་བདག་པོའི་ཁ་ཚུགས་ངོ་མདོག་ལ་བསྟུན་ནས་བཟའ་འཐུང་འགྲོ་འདུག་གི་རྣམ་གཞག་བྱེད་པ་ལས། རང་གིས་དགའ་ཕྱོགས་དང་མོས་ཕྱོགས་བསམས་ནས་གོམ་གསུམ་སྤོ་དབང་མེད་ལ། ཕུགས་འདུན་དང་རེ་སྙེག་ཟེར་ནས་ཚིག་གསུམ་ཤོད་ས་མེད། མ་ཟད་དགྲ་གཉེན་དང་ཕྱི་ནང་གི་དབྱེ་བ་མེད་པར་བཟའ་འཐུང་གི་ཆེད་དུ་ནམ་ནམ་ཞར་ཞར་རྩོད་འཛིང་དང་འཐབ་འཁྲུག་ཁོ་ན་བྱེད་པར་མོས་ཤིང་། གནས་ལུགས་དང་རྒྱུ་མཚན་ཤོད་ས་མེད་པར་དཔའ་སུ་ཆེ་དང་དཔུང་སུ་སྦོམ་འབའ་ཞིག་བརྩད་ནས་རྒྱལ་ཕམ་གྱི་འཁྲུན་ཐག་གཅོད། ལས་ཀྱི་སྦྱོར་བ་གང་ཞིག་བརྩམས་ཀྱང་རང་སྒེར་གྱི་སྡུག་གྲོད་འོབས་དོང་འདྲ་དེ་འགེངས་ཐབས་དང་། སྡུག་ཁ་འབུ་ཁུང་འདྲ་བོ་སོས་ཐབས་སམ་དེའི་ཉེར་བསྡོགས་ཁོ་ན་བསྒྲུབས་པ་མ་གཏོགས། གཞན་ལ་བསམ་ཤེས་དང་དོ་ཁུར། གུས་བཀུར་དང་བརྩི་འཇོག ཕན་འདོགས་དང་རོགས་སྐྱོར། བརྩེ་བ་དང་དུངས་པ་གང་ཡང་མེད་པ་དེ་རེད། འོན་ཏེ་ཤེས་རིག་གི་སྤྱི་ཚོགས་སུ་འཚོ་བའི་མཐོ་རིམ་སྲོག་ཆགས་འགྲོ་བ་མིའི་རིགས་ནི་སེམས་ཅན་གྱི་རིགས་སུ་གྱུར་པ་གཞན་དང་བསྡུར་ན། དཔའ་མཛངས་དེས་གསུམ་གྱི་འདུས་གཟུགས་ཤིག་གམ། མཁྱེན་བརྩེ་ནུས་གསུམ་གྱི་བདག་ཉིད་ཅིག་ཡིན་དགོས་པ་འདྲ་མོད། དོན་དངོས་ནི་གང་དེའི་མི་མཐུན་ཕྱོགས་ཁོ་ནར་ངེས་པ་སྟེ།
དེའང་ཉེ་བའི་ཆར། གོང་རིམ་ནས་དཔལ་འབྱོར་འཛུགས་སྐྲུན་ལྟེ་བར་འཛིན་པའི་གོང་འཕེལ་གྱི་སྲིད་ཇུས་ལག་ཏུ་བསྟར་བ་ནས་བཟུང་། བརྙན་འཕྲིན་དང་རླུང་འཕྲིན། གསར་ཤོག་སོགས་སྒོ་ཀུན་ནས་ཕྱུག་འགྱུར་གྱི་ལམ་བུ་སྣ་ཚོགས་ངོ་སྤྲད་ཅིང་དྲིལ་སྒྲོག་པར་བརྩོན་གྱིན་འདུག་ལ། སྐྱེ་རྒུའི་ལུས་ངག་ཡིད་གསུམ་གྱི་སྟོབས་ནུས་ཡོད་དོ་ཅོག་གཅིག་ཏུ་སྒྲིལ་ནས་ལམ་བུ་གང་དེ་འཚོལ་ཞིང་སྙེག་མགོ་བརྩམས། དེ་ལའང་ལག་ཤེས་བཟོ་ལས་ལ་བརྟེན་པ་དང་། ཤེས་རིག་ཡོན་ཏན་ལ་བརྟེན་པ། ཚོང་གཉེར་དོ་དམ་ལ་བརྟེན་པ། སྐབས་འཚོལ་ཐབས་ཇུས་ལ་བརྟེན་པ་སོགས་བགྲངས་ཀྱང་བགྲང་མི་ཚར་བ་ཞིག་ཡོད་འདུག་མོད། བདག་གིས་ནི་དེ་དག་དང་ལྷན་དུ་སྒེར་ཕན་རིང་ལུགས་ཀྱི་དར་ཆ་དགུང་དུ་བསྒྲེང་བའི་ལམ་བུ་གཞན་ཞིག་ཀྱང་མཐོང་སོང་། མཐོང་ནས་ཀྱང་ལམ་བུ་དེའི་ཐོག་ཏུ་ཚ་ཚ་འུར་འུར་དང་ཟང་ཟིང་ལང་ལོང་དུ་སྐྱོད་བཞིན་པའི་སྐྱེ་བོ་དག་གི་བསམ་སྤྱོད་གཏམ་གསུམ་ལ་དོ་སྣང་གི་བློ་མིག་གཏོད་དགོས་བྱུང་། གཏད་ནས་ཀྱང་ཁོང་ཚོས་བགྲོད་བཞིན་པའི་ལམ་བུ་དེའང“ཕྱུགས”འགྱུར་གྱི་ལམ་བུ་གཞན་ཞིག་ཡིན་པ་གཞི་ནས་ཤེས་སོང་། དེའང་ཡིན་ཏེ། ཁོ་ཚོས་དུས་དང་རྣམ་པ་ཀུན་ཏུ་ང་དང་ང་ཟེར་ནས་སྲོག་བསྡོས་ཀྱིས་རང་སྒེར་གྱི་བདེ་ཐབས་སྐྱིད་ཇུས་ཁོ་ན་རྩོད་ཀྱིན་འདུག་ལ། ཡུལ་དུས་གནས་སྐབས་ཀུན་ཏུ་ཁོ་དང་ཁྱོད་ཟེར་ནས་ཧམ་ཤེད་ཀྱིས་ཕ་རོལ་པོའི་ཐོབ་ཐང་དང་ཁེ་དབང་ལ་རྡོག་རྫིས་གཏོང་བཞིན་འདུག ཁོང་ཅག་གི་རྒྱལ་ཁ་ནི་ཕ་རོལ་པོའི་ཕམ་ཁ་དང་གོད་ཆག་གི་ཁྲོད་ནས་འཐོབ་ཀྱིན་འདུག་ལ། ཁོང་ཅག་གི་བདེ་སྐྱིད་དེ་མི་གཞན་གྱི་སྡུག་བསྔལ་དང་སྐྱོ་གདུང་ལ་བརྟེན་ནས་རྙེད་ཀྱིན་འདུག ཁོང་ཚོར་རྒྱུ་འབྱོར་དབང་ཐང་འབྱུང་ཕྱིར་རང་གི་གཅེས་པའི་ཕ་དང་བརྩེ་བའི་མ་ཡང་འཚོང་བར་ཐེ་ཚོམ་མེད་ཅིང་། ཁོང་ཚོར་ཁེ་སྤོགས་དང་གྲགས་སྐམ་འཐོབ་ཕྱིར་ལ་རྒྱ་དང་ལྷག་བསམ། བརྩེ་སེམས་དང་སྙིང་རྗེ། ཁྲེལ་གཞུང་དང་ཕྱི་ཐག མཐུན་སྒྲིལ་དང་ཞི་བདེ་ཞེས་པའི་ཐ་སྙད་གདོས་ལྕི་ཞིང་དོན་བྱ་གནད་ཀྱིས་ཕྱུག་པ་དག་ཀྱང་མི་གཙང་འདོར་འདོར་དང་སྣབས་ལུད་གཡུག་གཡུག་བྱེད་པའང་རྒྱུན་གཏན་རེད། ཁོང་ཚོས་རང་ཁེ་རང་ཕན་འབའ་ཞིག་སྒྲུབ་ཕྱིར་གྲོགས་པོ་བཙོངས་པ་བགྲང་གིས་མི་ལང་ལ་གྲོགས་མོ་བསླུས་པའང་རྩིས་ཀྱིས་ག་ལ་ཟིན། ཐོག་མ་ཡོད་ཀྱང་མཐའ་མ་མེད་པའི་ཕྱུག་འགྱུར་གྱི་ལམ་བུ་གང་དེར་འགྲུལ་བཞུད་བྱེད་པའི་བརྒྱུད་རིམ་དུ། དངུལ་ལོར་གྱི་མཐུག་ཚད་དང་དངུལ་འཛིན་གྱི་གྲངས་གནས་མང་ཉུང་ཁོ་ན་ནི་ལེགས་ཉེས་བླང་དོར་གྱི་ཚད་གཞི་བསླུ་བ་མེད་པ་ཡིན་ལ། བདེན་རྫུན་བཟང་ངན་གྱི་ཚད་ཤིང་འཕྱུགས་པ་མེད་པ་དེའང་ཡིན། དེས་ན། ཁོང་ཅག་གིས་བདམས་པའི་ལམ་བུ་དེར་བདག་གིས་ནི“ཕྱུགས”འགྱུར་གྱི་ལམ་བུ་ཞེས་པའི་ཆོ་ལོ་ཞིག་འབུལ་བར་འདོད་དེ། ལམ་བུ་གང་དེར་སྐྱོད་ཀྱིན་སྐྱོད་ཀྱིན་འགྲོ་བ་མི་ཞིག་གི་ཀུན་སྤྱོད་དང་རྒྱུ་འབྲས་ཀྱི་ཚད་ཐིག་ལས་ཆེས་ཆེར་འགོངས་ཏེ། དུས་རྣམ་ཀུན་ཏུ་རང་སྒེར་གྱི་བདེ་ཐབས་སྐྱིད་ཇུས་འབའ་ཞིག་གི་ཆེད་དུ་ལས་ཀྱི་སྦྱོར་བ་ཅི་ཡང་ལག་ཏུ་ལེན་ལ་འཛེམས་བག་དང་བྲལ་བའི་དུད་འགྲོ“ཕྱུགས”ཤིག་གི་རྣམ་ཐར་སྐྱོང་བཞིན་པའི་ཕྱིར་རོ། །
དེའང་ཇི་སྐད་དུ།“ལོག་པའི་ལམ་ལ་མཐའ་མེད་ཕྱིར”ཞེས་པ་ལྟར། “ཕྱུགས”འགྱུར་གྱི་ལམ་བུ་གང་དེར་ཤ་ཐང་ཐང་དུ་བགྲོད་ཀྱིན་པའི་མི་བུ་རབ་ཏུ་མང་ཞིང་། “ཕྱུགས”འགྱུར་གྱི་བརྒྱུད་རིམ་ཡང་སྣ་མང་ཕུན་སུམ་ཚོགས་པ་ཞིག་ཡོད་དུ་མཆིས་ཀྱང་། གཙོ་ཆེ་བ་དག་འདིར་ཚན་པ་གསུམ་གྱི་བདག་ཉིད་ཅན་དུ་བཤད་པར་བྱ་སྟེ།
གཅིག བཀོལ་སྤྱོད་ཀྱིས་ཕྱུགས་སུ་འགྱུར་བ།
ཕྲ་ཞིབ་ཀྱི་དྲན་པ་མ་སྟེན་པར་བློ་རགས་པའི་ངོར་བལྟས་བཞག་ན་མི་དང་མིའི་དབར་ལ་བཀོལ་སྤྱོད་ཅེས་པ་ཞིག་གླེང་དུས། བགྲང་བྱ་བརྒྱ་ཕྲག་དུ་མའི་གོང་རོལ་གྱི་སྤྱི་ཚོགས་ནག་པོ་ནག་རྐྱང་གང་ཞིག་ཁོ་ནར་ཡོད་འོས་པའི་གནད་དོན་ཞིག་ཏུ་སྣང་ངེས་པ་ལས། དེང་འདིར་འཛམ་གླིང་རྒྱལ་ཁབ་དང་མི་རིགས་ཕལ་ཆེར་གྱིས་མ་བགྲོས་གཅིག་མཐུན་དང་བརྒྱ་ཁ་གཅིག་གྲགས་ཀྱིས་དམངས་གཙོ་དང་སྤྱི་སྙོམས་དར་བཞིན་འཕྱར། རང་དབང་དང་འདྲ་མཉམ་དུང་ལྟར་འབུད་ཀྱིན་པའི་སྒང་འདིར། སུ་ཞིག་གཞན་གྱིས་བྲན་དུ་བཀོལ་ཞིང་སྤྱོད་པར་སྨྲས་ན་ནི་ཅུང་ཟད་རྣ་བར་འགྲོ་དཀའ་མོད། དོན་དངོས་སུ་རྣམ་པ་དང་སྣང་ཚུལ་སྔོན་ལས་མཛེས་ཤིང་ངོ་བོ་དང་ཤུགས་རྐྱེན་སྔོན་མ་ལས་ཀྱང་ཐ་ཆད་དུ་སོང་བའི་བཀོལ་སྤྱོད་རིགས་ཤིག་འུ་ཅག་གི་ཁོར་ཡུག་ན་འགོས་ནད་བཞིན་ཁྱབ་ཀྱིན་པ་བློ་ལྡན་སུ་ཡིས་མི་ཚོར། དེའང་སྔོན་མ་ནི་གཞན་གྱིས་བཙན་ཤེད་ངང་བྲན་དུ་བཀོལ་བ་ཡིན་ལ་ཕྱི་མ་ནི་རང་གིས་དགའ་བཞིན་སྤྲོ་བཞིན་བྲན་དུ་ཁོལ་བ་ཡིན་ནོ། །
གཏན་ནས་གཏན་དུ་གཞན་གྱིས་བཀོལ་ཞིང་སྤྱོད་པ་ལ་གདམ་ག་མི་དབང་ཞིང་། མི་འདོད་བཞིན་དུ་སྡུག་ལས་སྣ་ཚོགས་པའི་འོབས་དོང་དུ་འཐིམས་པ་ནི་དུད་འགྲོ་ཕྱུགས་ཀྱི་འཚོ་སྟངས་ཡ་ང་བ་ཞིག་རེད། དེ་དང་བལྟོས་བཅས་ཀྱིས་བཤད་ན་འུ་ཅག་དལ་འབྱོར་གྱི་རྟེན་བཟང་བདག་གིར་བཞེས་པའི་འགྲོ་བ་མིའི་རིགས་ནི། རང་དབང་དང་བདེ་སྐྱིད་ཀྱི་དཔལ་ཡོན་ལ་ལོངས་སུ་སྤྱོད་མཁན་ཞིག་ཡིན་པ་སྨྲོས་ཅི་དགོས། འོན་ཏེ། དེང་གི་ཆར་མི་ཚེ་ཡི་ཁ་ཕྱོགས་དང་འཚོ་བ་ཡི་དོན་སྙིང་མཐའ་དག“ཕྱུགས”འགྱུར་གྱི་ལམ་བུར་བཅོལ་བའི་མི་བུའམ། མི་བུའི་གཟུགས་སུ་སྣང་བའི“ཕྱུགས”རྣམས་ཀྱིས་ནི། རྒྱུ་ནོར་དང་འབྱོར་ཕྱུག་གི་གནང་སྦྱིན་ལ་བྲན་གཤིས་ཀྱིས་ཕྱུག་པའི་ལག་ཟུང་བཟེད་ནས། གང་དེའི་བཀའ་བཀོད་དང་བཀོལ་སྤྱོད་ཀྱི་མཛུབ་མོའི་འོག་ཏུ་ཁྱི་བཞིན་འདུར་ལ་བོང་བུ་ལྟར་བསྲན། རྒྱུ་དང་ནོར་གྱི་བདག་པོར་གྱུར་པ་གང་དེའི་ཁ་ཚུགས་ངོ་མདོག་ལ་བསྟུན་ནས་སྐྱུག་བྲོ་བའི་གར་སྟབས་སྤྲེལ་བཞིན་འཁྲབ། ཡིད་སུན་པའི་གཡོ་རྫུ་ཝ་ལྟར་སྒྱུ། དེའང་ཡིན་ཏེ། རྒྱུ་ནོར་དང་དབང་ཐང་གི་ཕུགས་འདུན་སྐྱུག་བྲོ་བ་གང་ཞིག་ཁོག་ཏུ་ཉར་མཁན་ཚོས། རྒྱུ་འབྱོར་པ་ཅན་དང་། ཐོབ་གོ་ས་ཅན། མཐོ་ངོ་སོ་ཅན་དག་གི་མདུན་དུ་མགོ་སྒུར་སྒུར། ལྕེ་ནར་ནར། སྒྱིད་པ་ཞ་ཞ། སྐད་གཉོམ་གཉོམ། ཚིག་སྙན་སྙན་བྱས་ཏེ་ཕ་རོལ་པོའི་ས་ནས་ཟ་འཕྲོ་འཐུང་ལྷག་འདྲ་ཨེ་འཐོབ་ཀྱི་ཐབས་ལ་ཤ་ཐང་ཐང་དུ་བརྩོན་པས་མུ་ཏོ་བ་ཞིག་དང་གཉིས་སུ་མེད། འབྱོར་ལྡན་དང་དབང་ཆེན་ཚོའི་ཐུགས་མཉེས་པའི་ཉེར་བསྡོགས་སུ་སོང་ན་ནི། “རྒྱུགས་ཟེར་ན་གཤིན་རྗེའི་འཕྲང་དང་། རྒྱོབས་ཟེར་ན་ཨ་ཕའི་མགོ”ཡིན་ཡང་ཕྱི་བཤོལ་དང་ཐེ་ཚོམ་གྱི་སེམས་དང་བྲལ་བའི་མི་གཟུགས་དུད་འགྲོའི་གཤིས་སུ་གྲུབ་པ་གང་མང་མང་ཞིག་དེང་འདིར་ཁ་ཆར་བཞིན་འཚུབ་ཅིང་བུ་ཡུག་ལྟར་རྒོད། མདོར་ན། མི་དེ་རིགས་ནི་རྒྱུ་འབྱོར་དང་ཁེ་སྤོགས་ཀྱི་ཆེད་དུ་འབྱོར་ལྡན་དབང་ཆེན་ཚོའི་བྲན་དུ་ཁོལ་ཞིང་། དེ་དག་གི་བཀའ་བཀོད་དང་བཀོལ་སྤྱོད་ཀྱི་འོག་ཏུ། རང་ཉིད་ཀྱང་སྨྲ་ཤེས་དོན་གོ་བའི་དཔྱོད་ཤེས་ཀྱི་མི་བུ་ཞིག་ཡིན་པ་ཡེ་ནས་བརྗེད་པ་ལྟར། སུག་བཞི་ས་ལ་བཙུགས་ཏེ་ཕྱུགས་ཟོག་གི་བརྟུལ་ཞུགས་ཡོངས་སུ་ལེན་པར་བྱེད་དེ། “ཕྱུགས”འགྱུར་གྱི་ལམ་དུ་བགྲོད་པའི“ཕྱུགས”འགྱུར་བ་རྣམས་བདག་པོ་དང་ལྷན་དུ་དགའ་ཞིང་བདག་པོ་དང་ལྷན་དུ་སྐྱོའོ། ། དེའང་། རྒྱུ་ནོར་གྱི་ཆེད་དུ་རང་དབང་དང་རང་གཤིས། རང་ཚུགས་དང་རང་རྟོན་ཡོད་ཚད་རང་འགུལ་གྱིས་གཞི་མེད་དུ་བོར་བ་སྟེ། དེང་སྐབས་རང་རིགས་མང་པོ་ཞིག་སྒེར་གྱི་ཁེ་ཕན་དང་དངུལ་དངོས་འཐོབ་ཕྱིར་ཆེན་པོ་དང་མཐོན་པོ་ཚོའི་བྲན་དུ་རང་མོས་ཀྱིས་ཁོལ་ནས་དགའ་བཞིན་སྤྲོ་བཞིན་མཇུག་མ་མེད་པའི་ཁྱི་རྒན་ཞིག་ཏུ་བཅའ་བཞིན་པ་ལྟ་བུའོ། །
གཉིས། ཀླ་ཀློ་ཡིས་ཕྱུགས་སུ་འགྱུར་བ།
སྤྱིར་ཀླ་ཀློ་ཞེས་པ་ནི་ཤེས་རིག་མ་དར་བའམ་དམུ་རྒོད་ཀྱི་དོན་དུ་གོ་བ་ཡིན་ཏེ། དེའང་ཀླ་ཀློའི་དམག་དང་ཀླ་ཀློའི་ཡུལ་སོགས་འུ་ཅག་ལ་སྔར་ནས་གོམས་ཤིང་འདྲིས་པའི་ཐ་སྙད་རྙིང་པ་འདིར་བསྐྱར་འགྲེལ་དང་ཡང་འགྲེལ་བགྱི་བའི་དགོས་པ་དབེན་མོད། སྲིད་གསུམ་གྱི་ཁམས་འདི་ཤེས་རིག་དང་དཔལ་ཡོན་གྱིས་ཁ་ལོ་བསྒྱུར་བའི་དུས་རབས་ཉེར་གཅིག་པའི་སྐབས་འདིར་ཡང་ཀླ་ཀློ་དང་དམུ་རྒོད་ཅན་ཞིག་གང་ན་ཡོད་ཅེས་འགལ་འདུའི་ཕུང་པོར་འཛིན་མཁན་ཡང་ཡོད་སྲིད་ན། དེ་ནི་ཁྱེད་ཉིད་ཚིག་ངོས་ཙམ་གྱི་གོ་བ་དང་གཞུང་ལུགས་ཙམ་གྱི་བཙོན་རྭ་ལས་མ་ཐར་བས་གཟིགས་རྒྱ་དང་གསན་རྒྱ་ཆུང་ཐལ་བའི་སྐྱོན་འབའ་ཞིག་ལགས་ཞེས་ཞུ་རྒྱུ་ལས་ཐབས་གཞན་མེད། དེ་བས་ཤེས་རིག་དར་མ་དར་གྱི་ཚད་ཤིང་ནི་ཡུལ་དེར་ཤེས་རིག་གི་གཞུང་ལུགས་རི་བཞིན་བརྩེགས་རྒྱུ་ཡོད་མེད་དང་། དེ་འབྲེལ་གྱི་ལས་དོན་དང་ཐ་སྙད་འབེལ་པོ་ཞིག་མ་ཎི་ལྟར་བགྲང་རྒྱུ་ཡོད་མེད་ལ་ཁོ་ནར་འཇོག་ན་ནི་ཧ་ཅང་སླ་དྲགས་པ་རེད། དོན་དུ་མི་བུ་རང་ཚན་པ་རེ་རེའི་རྒྱུད་ལ་དཔྱོད་ཤེས་དང་ཡར་ཐོན་གྱི་འདུ་ཤེས་བཟང་པོ་ཞིག་ཡོངས་ཁྱབ་ཏུ་ཡོད་ན་ད་གཟོད་ཤེས་རིག་དར་བ་ཞེས་བརྗོད་ན་རུང་གི དེ་མིན་ཐ་སྙད་ཀྱི་རྡོག་ཁྲིས་ལྕི་པོ་འདྲ་ཁུར་ནས་རང་སེམས་གསོ་བས་ནི་ཅི་ཡང་མི་ཕན། གོ་བདེ་བར་བཤད་ན་རང་སྒེར་བདེ་ཐབས་སྐྱིད་ཇུས་འབའ་ཞིག་གི་ཆེད་དུ་གཞན་གྱི་ཁེ་དབང་དང་རྩིས་ཐང་ལྷམ་མཐིལ་བཞིན་བརྫི་མཁན་གྱི་འགྲེང་གཟུགས་གང་མང་ཞིག་ཡོད་འདུག་པ་འདི་དག་ནི་ཤེས་རིག་དང་ཡར་ཐོན་གྱི་འདུ་ཤེས་དམན་པ་སྟེ་ཀླ་ཀློའི་དབང་གིས“ཕྱུགས”སུ་འགྱུར་བར་འདོད་དོ། །
“ཕྱུགས”འགྱུར་གྱི་ལམ་ལ་བསྐྱོད་པའི་སྐྱེ་བོ་མང་པོ་ཞིག་ནི་འདི་ལྟ་སྟེ། འབྱོར་ཕྱུག་དང་ཁེ་གྲགས་ཀྱི་ཕུགས་འདུན་རྫོབ་པོ་མངོན་འགྱུར་གྱི་ཆེད་དུ། ལས་ཀྱི་སྦྱོར་བ་ཐ་ཆད་གང་ཡང་འཛེམས་མེད་དུ་བསྒྲུབ་པར་བྱེད་ལ། ཐབས་ཀྱི་རྣམ་གྲངས་གཡང་ཟ་བ་ཐམས་ཅད་ལུ་གུ་རྒྱུད་དུ་སྤེལ་ངེས་པ་རེད། དེང་གི་ཆར་དེ་དང་དེ་འབྲེལ་གྱི་གནས་ཚུལ་སྣ་ཚོགས་པ་ཞིག་བརྙན་འཕྲིན་དང་གསར་ཤོག རླུང་འཕྲིན་སོགས་ལས་ཆར་རྗེས་ཀྱི་ཤ་མོ་བཞིན་ཐོན་འོང་ལ། ངེད་ཅག་འཚོ་ཞིང་གནས་པའི་ཁོར་ཡུག་ཏུའང་མི་མང་ན་མི་ཉུང་བའི་ཚོད་རེད། རྒྱུ་འབྱོར་གྱི་ཆེད་དུ་བུ་ཕྲུག་གིས་ཕ་མ་བསད་པ། ཕ་མས་བུ་ཕྲུག་བཙོངས་པ། བུ་སྤུན་ཁྲིམས་རྭར་ཁ་མཆུ་ཐུག་པ། གོང་རིམ་ནས་ལྟ་སྒོ་དང་ཕྱོགས་ཞེན་བྱེད་པ། འོག་རིམ་ནས་ལྐོག་གཡོ་དང་ངན་ཇུས་བཤམས་པ། ཕན་ཚུན་ཤོག་སྒྲིག་དང་གཞོགས་ལངས་བྱེད་པ། མཛའ་བཤེས་ལ་མགོ་སྐོར་དང་བསླུ་བྲིད་བྱེད་པ། ཉམ་ཆུང་ལ་ཧམ་ཤེད་དང་བཙན་གནོན་བྱེད་པ་སོགས་བརྗོད་ཀྱིས་ག་ལ་ལང་། མདོར་ན། རྒྱུ་དང་འབྱོར་པ་འཐོབ་པའི་ཆེད་དུ། ཁྲེལ་དང་ངོ་ཚ་མི་ཤེས། ལས་དང་རྒྱུ་འབྲས་མི་བརྩི། མཐུན་དང་མཛའ་བཤེས་མི་དྲན། གཞན་ལ་བརྩི་འཇོག་དང་བསམ་ཤེས་བྱེད་པ་ལྟ་ཞོག འགྲོ་བ་མི་ཞིག་ཡིན་པའི་ངོས་ནས་རང་རྩིས་དང་རང་རྟོན་ཙམ་ཡང་མེད་པས་ན། མི་འདི་རིགས་ནི་ཀླ་ཀློའི་དབང་གིས“ཕྱུགས”སུ་འགྱུར་བ་ཡིན་ནོ། ། དེའང་། རྒྱུ་ནོར་གྱི་ཆེད་དུ་བརྩེ་བ་དང་སྙིང་རྗེ། དགེ་སྡིག་དང་སྤང་བླང་། རྩ་དོན་དང་འགན་འཁྲི་ཡོད་ཚད་རྩྭ་ལྟར་དོར་ནས་ཐབས་སྦྱོར་སྡུག་རིགས་ངན་ཚད་ལ་བརྩོན་པ་སྟེ། དེང་གི་ཆར་རང་རིགས་མང་པོ་ཞིག་གིས་དངུལ་ལོར་དང་ཁེ་ཕན་གྱི་ཆེད་དུ་གཞན་རྒྱུ་བརྐུ། རང་རིགས་བཙོངས། ཕ་མ་བརྡུངས། ཁྱིམ་ཚང་དཀྲུགས། མདོར་ན་ལས་ངན་གྱི་རིགས་སྣ་ཚོགས་པ་བྱས་དང་བྱེད་བཞིན་པ་འདི་དག་ལྟ་བུའོ། །
གསུམ། གླེན་ལྐུགས་ཀྱིས་ཕྱུགས་སུ་འགྱུར་བ།
དུད་འགྲོ་ནི་གླེན་ཞིང་ལྐུགས་པའི་སྒྲིབ་རྐྱེན་ལས་བཟའ་འཐུང་དང་མིག་མདུན་གྱི་བདེ་བས་ཇི་ལྟར་བསླུས་ཀྱང་དེ་ལྟར་འཁྲུལ་ལ། འཕྲལ་གྱི་ཁེ་ཕན་དང་བདེ་སྣང་གིས་བཟི་ནས་དགྲ་གཉེན་དང་བཟང་ངན་གྱི་ཤན་འབྱེད་པར་མི་ནུས་པས་སྙིང་རྗེ་བའི་ཡུལ་ཡིན། ང་ཚོ་འགྲོ་བ་མི་ཡི་རིགས་སུ་གཏོགས་པ་རྣམས་ནི་སེམས་ཅན་གཞན་ལ་བལྟོས་ན་བློ་རིག་གི་བང་མཛོད་དང་ཤེས་རིག་དང་རྣམ་དཔྱོད་ཀྱི་བདག་ཉིད་ལྟ་བུ་ཞིག་ཏུ་བཤད་ནའང་ཐལ་ཆ་མི་ཆེ་སྟེ། གནས་ཚུལ་དང་གནད་དོན་ཅི་ཞིག་ལ་འཕྲད་ཀྱང་བསམ་གཞིག་དང་རྟོག་དཔྱོད་སྟེན་ནུས་ཤིང་། ཐབས་ཤེས་ཟུང་འཇུག་གི་ལམ་ནས་ཐག་གཅོད་ཅིང་རྣམ་གཞག་བྱ་ཐུབ་པས། མཐོ་རིམ་གྱི་སྲོག་ཆགས་དང་དལ་འབྱོར་གྱི་མི་ལུས། དཔྱོད་ཤེས་ཀྱི་སྲོག་ཆགས་སོགས་ཀྱི་ཆོ་ལོ་ཆེན་པོ་དག་ཐོད་དུ་བཏེགས་ནས་ཀུན་གྱིས་ཡིན་མདོག་དང་ཆེ་མདོག་གིས་འགྱིང་ཡོད་པ་ཡིན་མོད། རྒྱུ་འབྱོར་དང་ཁེ་གྲགས་ཀྱིས་བསྐྲུན་པའི་འཇིག་རྟེན་ཡིད་དུ་འོང་བ་དེའི་བསླུ་བྲིད་དང་གཡོ་ཟོལ་གྱི་མདུན་དུ་དགྲ་གཉེན་གྱི་ངོས་མི་ཟིན། བཟང་ངན་གྱི་ཤན་མི་འབྱེད། སྤང་བླང་གི་མཚམས་མི་ཤེས་པར་དུས་དང་རྣམ་པ་ཀུན་ཏུ་མགོ་བོ་མགལ་མེ་ལྟར་འཁོར་ཞིང་སེམས་པ་རྨི་ལམ་ལྟར་བཟི་འདུག་མཁན་ནི་ཤིན་ཏུ་འབེལ་ཚོད་འདུག
མང་པོ་ཞིག་ནི་ནམ་རྒྱུན་རིག་པ་གསལ་མདོག་དང་རྟོགས་པ་ཟབ་མདོག་གིས་ཅི་ཞིག་ལ་བདེན་མིན་གྱི་རྣམ་གཞག་བྱ་བར་སྤྲོ་ཞིང་། གང་ཞིག་ལ་ལེགས་ཉེས་ཀྱི་ཁྱད་པར་འབྱེད་པར་མོས་ནའང་། རྒྱུ་ནོར་དང་ཁེ་ཕན་གྱི་ལོངས་སྤྱོད་མིག་ལ་སྡུག་པ་ཞིག་མདུན་དུ་མཆོད་པ་ལྟར་བཤམས་སྐབས་རྟོག་དཔྱོད་ཀྱི་རྣོ་ཁ་འཇའ་ལྟར་ཡལ། བསམ་གཞིག་གི་བང་བ་མཁའ་ལྟར་སྟོང་བར་གྱུར་ཏེ། གང་དེའི་བསླུ་བྲིད་དང་འཁྲབ་སྟོན་གྱིས་ཡོངས་སུ་བཟི་ནས་ལྐོག་གཡོ་དང་ཧམ་སེམས་ཀྱི་དམིགས་འདུན་ཡིད་སུན་པ་ཞིག་རྒྱབ་ལ་སྦས་ཡོད་པར་དོགས་སྣང་ཙམ་ཡང་ཡོང་གིན་མེད། དེའང་སྔར་ནས་ད་བར་ཆེན་པོ་དང་མཐོན་པོ་ཚོས་དངུལ་ལོར་དང་ཁེ་ཕན་གྱི་གནང་སྦྱིན་ཅུང་ཟད་རེ་ཁྱེར་ནས་ཉམ་ཆུང་བློ་རྟུལ་དག་གི་ཕ་གཞིས་ངོམས་མེད་དུ་བྲུས། མ་ནོར་རྨེག་མེད་དུ་སློག་སོང་བའི་བྱུང་བ་གང་མང་འདུག་ནའང་། ཅོལ་ཆུང་དག་ནི་ཕུགས་ཀྱི་གཏད་སོ་དང་གཏན་གྱི་འདུན་མ་སོགས་གལ་ཆེན་དོན་ཆེན་དག་གར་སོང་མི་ཚོར་བར། མིག་མདུན་གྱི་ཁེ་ཕན་དང་རྒྱུ་འབྱོར་འབའ་ཞིག་ལ་ཁ་གདང་མིག་བགྲད་ནས་འདུག་པ་འདིའང“ཕྱུགས”འགྱུར་གྱི་བརྒྱུད་རིམ་གཞན་ཞིག་ཏུ་ངེས་ཏེ། གླེན་ལྐུགས་ཀྱིས་ཕྱུགས་སུ་འགྱུར་བའོ། ། དེའང་། རྒྱུ་ནོར་གྱི་ཆེད་དུ་རྒྱུ་ནོར་ལས་བརྒྱ་འགྱུར་སྟོང་འགྱུར་གྱིས་ལྷག་པའི་ཆོས་དང་ཆོས་ཅན་གང་མང་ཞིག་བོར་དང་འབོར་གྱིན་པ་མི་ཤེས་པ་སྟེ། དེང་གི་ཆར་རང་རིགས་མང་པོ་ཞིག་གིས་སྐབས་ཕྲལ་གྱི་ཁེ་ཕན་དང་འབྱོར་པའི་ཆེད་དུ་ཕ་སྐད་དང་མ་ཡིག་གིས་གཙོས་པའི་རིག་གནས་དང་ཤུལ་བཞག་གི་ནོར་བུ་གཙིགས་ཆེན་འདི་དག་ཡལ་བར་བོར་བཞིན་པ་ལྟ་བུའོ། །
མདོར་ན། དུས་རབས་ཀྱི་ཞབས་ཟུང་བྲེལ་པོ་མདུན་སྐྱོད་ཀྱི་གདང་བུ་ཉེར་གཅིག་པར་ཤུགས་ཀྱིས་སྤོས་པ་ན། གང་ཟག་སྤྱི་བོ་གནམ་བསྟན་ཡོད་ཚད་གཉིད་ལས་སད་པའམ་ཡང་ན་གཉིད་ཀྱིས་བཟི་བ་གང་ཡིན་ཆ་མ་འཚལ་མོད། ཅི་ཞིག་བོར་བརླག་ཏུ་སོང་བའི་དངོས་བདག་ཅིག་གམ་གང་ཞིག་འཐོབ་ཏུ་འདོད་པའི་རྐུན་ཇག་གི་ཚོགས་ཇི་བཞིན། ཕྱོགས་དང་ཕྱོགས་སུ་དོན་སྙིང་ཡོད་མེད་ཀྱི་ལས་དོན་གང་ཡང་རུང་བའི་ཟུར་སྣེ་ནས་འཇུས་ཏེ་འབད་ཅིང་བརྩོན་པའི་སྦྱོར་བ་ནི་སྐད་ཅིག་ཙམ་ལ་ཡང་དལ་བའི་གནས་མེད་ལ། དུས་དང་དུས་སུ་ཁ་ཕྱོགས་ཡོད་མེད་ཀྱི་མི་ཚེའི་འགྲུལ་བཞུད་རིང་མོ་བརྩམས་དང་རྩོམ་གྱིན་པའང་གྲངས་ཀྱིས་ག་ལ་ཟིན། འཇིག་རྟེན་འདི་སྣང་གི་ཆོས་ཀུན་བདེན་མེད་དུ་རྟོགས་ཤིང་དེ་ལས་བྱུང་བའི་བདེ་སྡུག་རྣམས་ཀྱང་རྩད་ནས་སྤངས་པའི་ཆོས་པ་དག་གི་སྤྱན་ལམ་དུ། འདི་ནི་འཇའ་ཚོན་ལ་སྦར་ཉུལ་བྱེད་པའི་བྱིས་བློ་ཞིག་གམ་སྨིག་རྒྱུ་ཆུ་རུ་སྣང་བའི་འཁྲུལ་ཤེས་ཤིག་ཏུ་དགོངས་ངེས་ནའང་། ཇི་སྐད་དུ། ༼འཇིག་རྟེན་ལྟ་ལུགས་གཅིག་ལ་མཐོང་ལུགས་གཉིས༽ཞེས་པ་ལྟར། དགའ་སྐྱོ་ཆགས་སྡང་གཤིས་སུ་གྲུབ་པའི་འཇིག་རྟེན་པ་དག་གི་ངོས་ནས་བཤད་ན། ཚེ་འདིའི་བྱ་གཞག་དང་ལས་དོན་གང་ཞིག་བསྒྲུབ་ལ་བརྩོན་པའི་སྦྱོར་བ་མི་ལྷོད་པ་བྱེད་རྒྱུ་ནི་མི་ཚེ་དོན་ཡོད་དུ་བྱ་བའི་ཐབས་ཕ་ལམ་ལྟ་བུ་མིན་ཞེས་སུ་ཞིག་གིས་བསྙོན་པར་ནུས།
སྤྱིར་གོང་དུ་སྨྲོས་པ་ལྟར་འཇིག་རྟེན་གྱི་སྤྲོ་གར་དང་སྐྱོ་གར་གང་ཡང་དགའ་བཞིན་སྤྲོ་བཞིན་དུ་ཕྲག་པར་ལེན་པའི་སྐྱེ་བོ་ཞིག་གི་ངོས་ནས་བཤད་ན་རང་གཞན་དང་ཕྱི་ནང་གི་མཚམས་ཐིག་གསལ་པོར་བགར་ཏེ། རྒྱལ་ཕམ་དང་ཐོབ་ཤོར་གྱི་རྣམ་གཞག་ཞིབ་ཏུ་འབྱེད་པ་ནི་འོས་ཤིང་འཚམ་པ་ཡིན་པས། ཕྱུག་འགྱུར་གྱི་རྨི་ལམ་སྦྲུམ་པའི་མི་བུ་ཐ་དག་ལ་ངན་པ་དང་ཐ་ཤལ་གྱི་མིང་གིས་བཏགས་ཤིང་། དམའ་འབེབས་དང་སྐྱོན་འདོགས་བགྱི་བའི་རྒྱུ་མཚན་གང་ཡང་མི་འདུག་མོད། རྒྱུ་འབྱོར་དང་དངུལ་དངོས་འཐོབ་རྒྱུའི་རེ་སྙེག་འབའ་ཞིག་ཡིད་ལ་བརྣགས་ཏེ། རང་རྩིས་དང་རང་ཚུགས་མེད་ཅིང་གཞན་གྱི་ཡོད་ཚད་ལ་རྡོག་རོལ་བྱེད་པར་བག་མི་ཚ་བ་སྟེ། མི་ལུས་རིན་པོ་ཆེ་རྒྱུ་ནོར་གྱི་བྲན་དུ་ཁོལ་བའི་སྣང་ཚུལ་སྐྱུག་བྲོ་བ་ཞིག་ཡོངས་ཁྱབ་ཏུ་སྣང་བས། དགུན་གྱི་ཁུ་བྱུག་བཞིན་མི་སྨྲའི་བརྟུལ་ཞུགས་དང་དུ་ལེན་པའི“ཁོག་རྒྱ”དེ་འདྲ་ནི་བདག་ལ་ཡེ་ནས་མེད་པས། ཅི་དྲན་གང་དྲན་གྱི་སེམས་འགྱུར་ཐར་ཐོར་དག་དཀྱུས་སུ་སྤུངས་པ་ལགས་ན། རྒྱུ་འབྱོར་གྱི་རྗེས་སུ་ཤ་ཐང་ཐང་ལ་འདུར་བའི་སྐྱེ་བོ་དག“ཕྱུགས”འགྱུར་གྱི་གོལ་ལམ་དུ་མི་འཕྱན་པའི་དྲན་གསོ་ཙམ་བྱུང་ན་ནི་ལས་ཀྱི་སྦྱོར་བ་འདི་ཀོ་བརྩམས་པའི་རེ་འདོད་ཀྱང་གྲུབ་སོང་བ་ཡིན་ནོ། །
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
རྩོམ་པ་པོ།   ཆུ་སྐྱེས་གཙུག་ཏོར།དུས་ཚོད།   2018-01-10རྩོམ་ཁུངས།
༡
ང་རང་གཏམ་རྒྱུད་ལ་ཉན་པར་སྤྲོ་ཞིང་། གཏམ་རྒྱུད་ཀྱི་འགྱུར་ཁུགས་ལས་འཚར་ལོངས་བྱུང་བས། ངས་གཏམ་རྒྱུད་ཀྱི་ཁྲོད་ནས་འདས་སོང་གི་གཟི་བྱིན་དག་མཐོང་མྱོང་མོད། དེ་དག་ལས་ཀྱང་ཁྱེད་ཀྱི་བླ་ན་མེད་པའི་ལོ་རྒྱུས་ཀྱི་རི་མོར་མཇལ་མྱོང་།གོ་ཐོས་སུ། མེས་པོ་བློ་གྲོས་ཅན་ཞིག་གིས་ས་ཆེན་པོ་སྟོབས་ཀྱིས་བཏེགས་ཤིང་བོད་བཙན་པོའི་མངའ་ཐང་བསྐྱེད་མྱོང་ཟེར། ཁྲིམས་བཙན་པོའི་ཨ་ལོང་བརྡུང་ཞིང་དགྲ་ནག་པོ་ཆམ་ལ་ཕབ་མྱོང་སྐད། སྨད་ཀྱི་དཔལ་ཡོན་སྟོད་ལ་བསུས་ཤིང་སྟོད་ཀྱི་སེང་གེར་གཤོག་པ་བཙུགས་མྱོང་ཟེར། ཁོང་ཉིད་བཞུད་ཁར། བློ་གྲོས་ཀྱི་དྭངས་མ་མཚོན་པའི་གཡུ་ཡི་གཞོང་བ་ཞིག བོད་མགོ་ནག་གི་རྟེན་སྐལ་དུ་བཞག་མྱོང་། དེ་ནི་གཞན་མ་ཡིན་པར་གནམ་སྔོན་ས་ལ་ལྷུང་འདྲའི་གཡུ་མཚོ་ཁྲི་གཤོག་རྒྱལ་མོ་སྟེ།བློན་ཆེན་པོ་ཞིག་གི་ཤེས་རབ་ལས་འཁྲུངས་པའི་དྲི་མེད་ཀྱི་བདུད་རྩིའི་ཐིགས་པ་ཞིག
ཨེ་མ། ཁྲི་གཤོག་རྒྱལ་མོ། འདི་ནི་ཁྱེད་དང་ང་ཡི་མཇལ་འཛོམས་དང་བོ་སྟེ། ཨ་ཕའི་གཏམ་རྒྱུད་ལས་འཕྲད་པའི་ལོ་རྒྱུས་ཡིན།
༢
ལོ་དང་ཟླ་བའི་འཁོར་འགྲོས་ཀྱི་ལམ་འཕྲང་བར་ནས། ང་དང་སྙན་ངག་གི་འདུན་པ་གཅིག་ལ་འདྲེས་མྱོང་། སྐབས་དེ་དུས་སུ། ངས་རྩོམ་རིག་གི་ཁང་བཟང་དང་སྙན་ངག་གི་ཕོ་བྲང་ནས་ཁྱེད་ཀྱི་མཚར་སྡུག་མཐོང་བྱུང་།མ་གཞིར་ཁྱེད་ནི་བཙན་པོའི་སྟོབས་ཀྱིས་བཀབ་པའི་ས་གཞི་དང་། བློན་ཆེན་པོས་རིག་པས་བཏེགས་པའི་རྒྱལ་མཚན། ཆོས་ཀྱི་ཉིང་ཁུ་བཞུས་པའི་བདུད་རྩི་དང་། སྲིད་ཀྱི་འཕེལ་འགྲིབ་གསལ་བའི་མེ་ལོང་ཡིན་པར་མ་ཟད། ད་དུང་ཨ་ཕའི་གདོང་ལ་བབས་པའི་གཉེར་མ་དང་ཨ་མའི་ཕྱག་ཏུ་མཛེས་པའི་ཕྲེང་བ་ཡང་ཅི་ལ་མིན། ཁྱེད་ཀྱིས་རུམ་ཡོད་པ་ནི་མི་རིགས་ཤིག་གི་རྣམ་ཤེས་དང། ཁྱེད་ཀྱིས་མཚོན་ཡོད་པ་ནི་མི་རབས་ཤིག་གི་དཔའ་སྤོབས་ཡིན། ཁྲི་གཤོག་རྒྱལ་མོ། རིག་པའི་དཔའ་བོ་སྟོང་གི་སྨྱུག་རྩེ་ན་ཏིག་ཏིག་ཏུ་ཐུགས་པའི་སྣག་ཚ་དེ་ཁྱོད་ཡིན་ལ། རྒོད་པོའི་རུ་དཔུང་འབུམ་གྱི་ཤ་གསེང་ན་ལྷང་ལྷུང་བཞུར་པའི་ཁྲག་དམར་དེ་ཡང་ཁྱོད་ཡིན། མདོར་ན། ཁ་བ་ཅན་འདིའི་ཡ་ཆུང་ལ་སྦྲུམས་པའི་བླ་མཚོ་དྭངས་མོ་དེ་ཁྱོད་ཡིན་འདུག
ཀྱེ་ཀྱེ། བདག་གི་བླ་མཚོ ། འདི་ནི་ཁྱེད་དང་ང་ཡི་མཇལ་འཛོམས་གཉིས་པ་སྟེ། གསེར་གྱི་གླེགས་བམ་ནས་བགྲོ་བའི་སེམས་གཏམ་དྲོན་མོ་དེ་ཡིན།
༣
རེད་ལགས།ཁྱེད་དང་ང་ནི་འདི་ལྟར་འདྲེས་ཤིང་འགྲོགས་པས།འུ་གཉིས་བར་གྱི་བརྩེ་བ་དེའང་སུ་ཞིག་གིས་རྟོགས་པར་ནུས་ཨང་།གངས་དཀར་བོ་ཕ་དང་མཚོ་སྔོན་པོ་མ་རུ་བསྒོམ་པའི་ངས།རང་ཉིད་ཀྱི་དགའ་སྐྱོ་ཡོད་ཚད་སྐྱི་བསེར་རླུང་ལ་བཅོལ་ནས།ཁྱེད་ཀྱི་གཡོ་ཞིང་འཕྱོ་བའི་རླབས་ཕྲེང་དང་ལྷན་དུ་ཀི་རྒྱངས་བྱས་མྱོང་ལ།སྡུག་བསྔལ་དང་ཁོང་ཁྲོ་ཡོད་ཚད་སྟོབས་ཤུགས་སུ་བསྒྱུར་ཏེ།ཁྱེད་ཀྱི་གཡུ་མདོག་འཁྱིལ་བའི་རུམ་ཁ་ནས་མཆོང་ལྡིང་ཡང་བྱས་མྱོང་།དགའ་ན་གླུ་ཡི་མཆོད་པ་འབུལ་མྱོང་ལ་སྐྱོ་ན་སྡུག་གི་ངུ་འབོད་ཀྱང་བྱས་མྱོང་།འདི་དག་ཡོད་ཚད་ནི་དུངས་ཞེན་དང་བརྩེ་བའི་དབང་གིས་ཡིན་ལ།ངས་ཕྱི་ནང་གསང་གསུམ་ཁྱེད་ལ་བཅོལ་ཡོད་པས་ཀྱང་ཡིན། གང་ལྟར། སྐབས་དེ་དུས།ཁྱེད་ནི་དགའ་དུས་ཀི་རྒྱངས་བྱེད་ས་དང་།སྡུག་དུས་ངུ་རྒྱངས་བྱེད་སའི་རང་དབང་གི་ཕ་ཁྱིམ་ཞིག་ཡིན་ལ།ལུས་དང་སེམས་པ་བཅོལ་སའི་དག་གཙང་གི་ཞིང་བཀོད་དེ་ཡང་ཅི་ལ་མིན།
༤
ཤ་ལའི་ཉག་ཁ་ནས་ཁྱེད་ལ་རྒྱང་བལྟ་ཞིག་བྱེད་དུས། ཁྱེད་ཀྱིས་སྨུག་སྤྲིན་གྱིས་མགོ་བོ་བཏུམས་ནས། ང་ལ་ཞལ་ངོ་མི་སྟོན་པ་གང་གིས་ལན། ངས་གུས་ཕྱག་གི་མཆོད་པ་ཕུལ་ནས་ཁྱེད་དང་ཉེ་བར་བཅར་དུས། ཁྱེད་ཀྱིས་རང་ཉིད་པར་ཆས་ཁུར་མཁན་དག་གི་གློ་ཁུག་ཏུ་བཅུག་ནས།ང་ལ་འཛུམ་མདངས་མི་སྟོན་པ་གང་གིས་ལན། ངས་དཀར་གསུམ་འོ་མའི་མཆོད་གསུམ་འཕངས་ནས། སེམས་ཀྱི་སྨོན་པ་མཐའ་དག་དབྱངས་སུ་གྱེར་དུས། ཁྱེད་ཀྱིས་ང་ལ་ཨ་ལན་ཞིག་ཀྱང་མི་གནང་བ་གང་གིས་ལན། ཨོ། མ་གཞིར། མི་ཚོགས་ཀྱི་འཚང་ཁ་དང་།འཕྲུལ་འཁོར་གྱི་ཆོམ་སྒྲས་ཁྱེད་ཀྱི་ངོ་གདོང་དང་ཚེ་སྲོག་ལ་བདག་པོ་རྒྱབ་ཚར་འདུག དེ་བས། ཁྱེད་ནི་བྱིས་པ་བསམ་མེད་བཞིན་ཟིང་ཟིང་ལ་ཆགས་འདུག ལུ་གུ་མགོ་འཁོར་ཞིག་དང་མཚུངས་པར་ཁྲོམ་སྲང་ན་འཐོམ་འདུག ཨ་ཨ། ངའི་བླ་མཚོ་སྔོན་མོ་ཡ།ཁྱེད་རང་རྒས་བཞིན་པ་ངས་སྔ་མོ་ནས་གོ་མོད།ཁྱེད་རང་རྒས་པ་འདི་ལྟར་མགྱོགས་པ་ངའི་ཡིད་ལའང་མ་ཤར། ཁྱོད་ལ་དྲན་སྐུལ་བྱ་ཆེད། རིགས་ཀྱི་གཅེས་ཕྲུག་ཅིག་གི་ཚེ་སྲོག་ཀྱང་ཁྱེད་ཀྱི་ཁ་དོག་ལ་འཐིམས་སོང་། ཀྱེ་ཀྱེ། བོད་མགོ་ནག་གི་བླ་མཚོ་སྔོན་པོ། ཁྱེད་ནི་བྲང་ཁོག་ཡངས་པའི་མི་རིགས་ཤིག་གི་དར་ཆ་ཡིན། མེ་ལོང་ཡིན། རེ་བ་ཡིན། དཔའ་སྤོབས་ཀྱང་ཡིན་པས།ཁྱེད་ཀྱི་དྭངས་ཤ་འཁྱིལ་བའི་ལང་ཚོ་ལ་འགྱུར་བ་མེད་པར་སྨོན།ཁྱེད་ཀྱི་ཚ་དྲོད་འབར་བའི་རླབས་ཤུགས་ལ་འཇགས་པ་མེད་པར་ཤོག བླ་མཚོ་སྔོན་མོ་ཡ། ཨ་ཁྲི་གཤོག་རྒྱལ་མོ།།
རྩོམ་སྒྲིག་པ། ཚེ་པེ། གཡུ་འཛོམས།